Molhu batholakah Yuppe, Bathola akah Niuma, Filma akah Happy Birth day\nމޮޅު ބަތޮލަކަށް ޔޫއްޕެ، ބަތޮލާއަކަށް ނިއުމާ، މޮޅު ފިލްމަކަށް ހެޕީބާތުޑޭ\n"ހެޕީ ބާތުޑޭ" އަށް5އެވޯޑް\n"ނިއުމާ" އަށް5އެވޯޑް\n"ޔޫސުފު" އަށް4އެވޯޑް\nޝަރަފްވެރި ގައުމީ ފިލްމު އެވޯޑްސްގެ ކުލަގަދަ ހަފުލާ ރެޑް ކާޕެޓް މަރުހަބާއަކުން ދެންމެއަކު ފަށައިފި އެވެ. ގައުމީ ފިލްމު އެވޯޑްސް އެނބުރި މި އައީ ހަ އަހަރުގެ މެދުކެނޑުމަކަށް ފަހު އެވެ. އަދި މިއީ މިގޮތަށް ބާއްވާ ހަ ވަނަ ގައުމީ ފިލްމު އެވޯޑްސް އެވެ.\nއެންމެ ފަހުން މި އެވޯޑް ދިނީ 2008 ވަނަ އަހަރު އެވެ. އެފަހަރުގެ އެންމެ މޮޅު ފިލްމަކަށް ހޮވިފައި ވަނީ އަހުމަދު ނިމާލް ޑައިރެކްޓްކުރި "ވާލޯބި އެނގޭނަމަ" އެވެ. އެ ފިލްމު 12 އެވޯޑް ގެންދިޔައިރު މި ފިލްމު އެވޯޑްސްގައި ދެން މި އަދަދަށް އެވޯޑް ކާމިޔާބުކޮށްފައި ވަނީ ފިލްމު "އަމާނާތް" އެވެ.\nގައުމީ ފިލްމު އެވޯޑްސް ތައާރަފްކޮށްފައި ވަނީ 1995 ވަނަ އަހަރު އެވެ.\nމިރޭ ކުރިއަށް ދާ ގައުމީ އެވޯޑްސްގައި ވާދަކުރަނީ 2008 ވަނަ އަހަރުން ފެށިގެން 2010 ވަނަ އަހަރާ ދެމެދު ނެރެފައިވާ ފީޗާ ފިލްމުތަކާއި ކުރު ފިލްމުތަކެވެ. އެގޮތުން ނުވަ ފީޗާ ފިލްމެއް އެވޯޑް ރޭހުގައި ވާދަކުރާއިރު 23 ކެޓަގަރީއަކުން ފީޗާ ފިލްމުތަކަށް އެވޯޑް ދޭނެ އެވެ. އެއަށް ފަހު އެންމެ މޮޅު ކުރު ފިލްމު ވެސް ހޮވާނެ އެވެ.\nމިފަހަރުގެ ޖަޖުންނަކީ ކުރީގެ މަޝްހޫރު ފިލްމު ޑައިރެކްޓަރު ޓެޑްރީ މުހައްމަދު ނިޔާޒު އާއި އަހުމަދު ފަހުދު އަދި އަލި މަނިކު އާއި އަހުމަދު ޒަރީރު އަދި އަޝްރަފް އަބްދުލް ރަހީމް އާއި ފާތުމަތު ލީޒާ އެވެ. އެވޯޑަށް ނޮމިނޭޓްވެފައިވާ ބައެއް ފަރާތްތަކުން ޖަޖުންނާ މެދު ހިތްހަމަނުޖެހުން ފާޅުކޮށްފައިވެ އެވެ.\nއެގޮތުން އެންމެ ފާހަގަކޮށްލެވެނީ "ޔޫސުފް" ގެ ޑައިރެކްޓަރު ފާތިމަތު ނަހުލާ އެވެ. އެވޯޑެއް ލިބިދާނެ ކަމަށް އުއްމީދުނުކުރާ ކަމަށް ނަހުލާ ބުނެފައިވާއިރު ޖަޖުންގެ ޕެނަލްގައި އޭނާގެ އެންމެ ވާދަވެރި އަދި އެއް އިރެއްގައި ފިލްމީ ދާއިރާ އިން އޭނާގެ ޒާތީ ދުޝްމަނަކަށް ބަދަލުވެގެން ދިޔަ ޓެޑްރީ ހިމެނޭކަން ފާހަގަކޮށްލެވެ އެވެ.\nއެންމެ މޮޅު ފިލްމުގެ އެވޯޑަށް ވާދަކުރަނީ:\nއެންމެ މޮޅު ޑައިރެކްޓަރުގެ އެވޯޑަށް ވާދަކުރަނީ:\nމޫމިން ފުއާދު (ހެޕީ ބާތުޑޭ)\nއެންމެ މޮޅު އެކްޓަރުގެ އެވޯޑަށް ވާދަކުރަނީ:\nޔޫސުފް ޝަފީއު (ހެޕީ ބާތުޑޭ)\nޔޫސުފް ޝަފީއު (ޔޫސުފް)\nޔޫސުފް ޝަފީއު (ވީރާނާ)\nއަހުމަދު ނިމާލް (ނިއުމާ)\nއަހުމަދު އަޒްމީން (ފަނާ)\nއެންމެ މޮޅު އެކްޓްރެސްގެ އެވޯޑަށް ވާދަކުރަނީ:\nނިއުމާ މުހައްމަދު (ނިއުމާ)\nނިއުމާ މުހައްމަދު (ހިތްރޮއްވާނުލާ)\nނިއުމާ މުހައްމަދު (ޔޫސުފް)\nއައިމިނަތު ރަޝީދާ (ފަނާ)\nޝީލާ ނަޖީބު (ޒަލްޒަލާ އެނބުރިއައުން)\nއެންމެ މޮޅު ސަޕޯޓިން އެކްޓަރުގެ އެވޯޑަށް ވާދަކުރަނީ:\nމުހައްމަދު މަނިކު (ޒަލްޒަލާ އެނބުރި އައުން)\nއަބްދުﷲ މުއާޒް (ނިއުމާ)\nއަލީ ސީޒަން (ދިން ވޭނުގެ ހިތާމައިގައި)\nއަހްމަދު ނިމާލް (ޔޫސުފް)\nއަހްމަދު ލީސް އާސިމް (ޔޫސުފް)\nއެންމެ މޮޅު ސަޕޯޓިން އެކްޓްރެސްގެ އެވޯޑަށް ވާދަކުރަނީ:\nއައިޝަތު ރިޝްމީ (ފަނާ)\nޝީލާ ނަޖީބް (ނިއުމާ)\nއާމިނަތު ރަޝީދާ (ނިއުމާ)\nއާމިނަތު ސާމިޔާ (ވީރާނާ)\nޝީލާ ނަޖީބު (ހެޔޮނުވާނެ)


Kuredu ah kuraa thuhumathu thakah inkaarukoh bayaan dheefi | Mihaaru\nކުރެއްދު އަށް ކުރާ ތުހުމަތުތަކަށް އިންކާރުކޮށް ބަޔާން ދީފި\n18 މެއި 2020 - 19:26 15 comments\nކްރައުން އެންޑް ޗަމްޕާ ރިސޯޓްސްގެ ގާނޫނީ ވަކީލް، ކުރީގެ ޕްރޮސިކިއުޓާ ޖެނެރަލް މުހުތާޒް މުހުސިން ކުރެއްވި ޓްވީޓެއްގައި ވިދާޅުވީ ތުހުމަތުތަކާ ގުޅިގެން މިއަދު ބަޔާން ދީފައިވާނެ ކަމަށާއި ތުހުމަތުތަކަށް އިންކާރުކޮށްފައި ވާނެ ކަމަށެވެ.\nރިސޯޓްގެ މައްޗަށް ފުލުހުން ހަތަރު ތުހުމަތު ވެސް ކޮށްފައިވަނީ ގާނޫނުލް އުގޫބާތުގެ ދަށުންނެވެ. އެއީ 121 ވަނަ މާއްދާގެ ހ.ގެ ދަށުން، ފަރުވާލެއް ނެތި ކުރާ ކަމަކުން، މީހަކަށް އޭނާ މަރުވެދާނެ ކަމުގެ ނުވަތަ އޭނާގެ ހަށިގަނޑަށް ބޮޑު އަނިޔާއެއް ލިބިދާނެ ކަމުގެ ބިރެއް ކުރިމަތިކުރުމުގެ ކުށާއި، 533 ވަނަ މާއްދާގެ ހ. ގެ ދަށުން، ގާނޫނުގެ ބާރު ހިންގުމަށް ނުވަތަ ދައުލަތުގެ މަސައްކަތްކުރުމަށް ހުރަސްއެޅުމާއި އެކަމަށް ދަތިކުރުމާއި އެކަމުގެ މަގްސަދު ހާސިލްވިޔަ ނުދިނުމާއި، 615 ވަނަ މާއްދާގެ ހ.ގެ ދަށުން، އާންމު ތަނެއްގައި ހުރި އެއްވެސް މީހަކު އެ މީހެއްގެ އަމަލުތަކުގެ ސަބަބުން އެހެން މީހަކަށް ގޯނާވާނެކަން ނުވަތަ އުނދަގޫވާނެކަން ނުވަތަ ބިރު ހީވާނެކަން އެނގި ހުރެ ޖާއިޒު މަގްސަދެއް ހާސިލްނުވާނެ އަމަލަކުން ނުރައްކާތެރި ނުވަތަ ހުތުރު ނުވަތަ މީހުން ބިރު ގަންނަ ފަދަ ހާލަތެއް އުފެއްދުން އަދި 618 ވަނަ މާއްދާގެ ހ.ގެ ދަށުން ކުރިމަތިވެދާނެކަން އެނގޭ ނުރައްކަލެއްގެ އިންޒާރު، އެކަށީގެންވާ ސަބަބެއް ނެތި، ނުރައްކަލެއްގައިވާ މީހާ އަށް ނުދިނުމުގެ ތުހުމަތެވެ.\nކުރެއްދޫ މައްސަލައާއި ގުޅިގެން ފުލުހުން މިއަދުވަނީ ކްރައުން އެންޑް ޗަމްޕާ ރިޒޯޓްސްގެ މައްޗަށް 03 ތުހުމަތެއްކޮށް ބަޔާންނާފައި. އެދުމަކީ ކަންހިނގާފައިވާ ގޮތް ރަނގަޅަށް ތަހުގީގުކޮށް އިހުމާލުވީ ކޮންބައެއްކަން ރައްޔިތުންނަށް ހާމަކޮށްދިނުން. ތަހުގީގަށް ފުރިހަމަ އެއްބާރުލުން ދެވޭނެ.\n— Muhuthaz Muhusin (@muhuthaz) May 18, 2020\nވަކީލް މުހްތާޒު "މިހާރު" އަށް ވިދާޅުވީ ފެބްރުއަރީ 23 ވަނަ ދުވަހު ރާއްޖެ އައިސް ކުރެއްދޫގައި ޗުއްޓީ ހޭދަކުރި އިޓަލީ ޓޫރިސްޓް މީހާގެ ކިބައިން، ކޮވިޑް-19 އަށް ޝައްކުވާ އަލާމާތްތައް ފެނިފައި ވަނިކޮށް އެކަމުގެ މައުލޫމާތު ހުރި ފަރާތްތަކުން އަމަލުކޮށްފައިވާ ގޮތުން އެ މީހާގެ ކިބައިގައި ބަލި ހުރިކަން ދެނެ ނުގަނެވި އަދި ރައްކާތެރިކަމުގެ ފިޔަވަޅު އެޅުމުގެ ފުރުސަތު ނުލިބި ފުރައިގެން ދިއުމާއި ރާއްޖޭގައި ބަލި ފެތުރި އެހެން މީހުންގެ ފުރާނަ އަށް ނުރައްކާވީ ޓޫރިސްޓު މީހާއާ މުއާމަލާތުކުރި ފަރާތްތަކުން އެކަން ކަމާބެހޭ ފަރާތްތަކަށް ނޭންގުމުން ކަމަށް ތުހުމަތުކުރާ ކަމަށެވެ. މިކަމުގައި އިހުމާލުވެފައިވާ ކަމަށް ބުނެ ކުރި ތުހުމަތުތަކަށް އިންކާރު ކުރެއްވި ކަމަށް މުހްތާޒް ވިދާޅުވި އެވެ.\nވަކީލް ވިދާޅުވީ ކުރެއްދޫ ރިސޯޓުން އެކަމުގައި އަމަލުކޮށްފައިވަނީ އޭރު ސަރުކާރުން އެކަމާ ގުޅިގެން އަންގާފައިވާ ގޮތަށް ކަމަށެވެ. އެގޮތުން އެ ޓޫރިސްޓު ފުރުވާލި އިރު ވެސް ކޮވިޑް-19އާ ގުޅިގެން އެޗްޕީއޭ އިން ރިސޯޓު ކްލިނިކާ އެއްވެސް މުއާމަލާތެއް ކޮށްފައި ނުވާ ކަމަށް ވިދާޅުވި އެވެ. އަދި އަންގާފައި ވަނީ އެންމެ އެންގުމެއް ކަމަށާއި އޭގައި ހިމެނެނީ ޗައިނާ ޓޫރިސްޓުންގެ ވާހަކަ ކަމަށް ވިދާޅުވި އެވެ. އެ އެންގުން ވެސް އައީ މުހްތާޒް ވިދާޅުވި ގޮތުގައި ޓޫރިޒަމް މިނިސްޓްރީ މެދުވެރިކޮށެވެ.\nމުހްތާޒް ވިދާޅުވީ އެ ޓޫރިސްޓު މީހާ އަކީ ހިތުގެ އޮޕަރޭޝަނަކަށް ފަހު ރާއްޖެ އައި މީހެއް ކަމަށެވެ. އެހެންވެ އޭނާ އަށް ފަރުވާދީފައިވާނީ ހިތުގެ މައްސަލަތަކުގެ ޕޭޝަންޓެއްގެ ގޮތުގައި ކަމަށް ވިދާޅުވި އެވެ. އަދި އެއާޕޯޓުން އޭނާ ބެލި ޑޮކްޓަރު ވެސް ބަލާފައި ވަނީ ހަމަ އެގޮތަށް ކަމަށް ވިދާޅުވި އެވެ.\nޓޫރިސްޓު މީހާ ކޮވިޑް-19 އަށް ޕޮޒިޓިވްވެފައިވާކަން ވެސް ރާއްޖޭގެ އިދާރާތަކަށް އެންމެ ފުރަތަމަ އެންގީ ކުރެއްދޫ ރިސޯޓުން ކަމަށް މުހްތާޒް ވިދާޅުވި އެވެ. އެ މީހާ އަކީ ރަނގަޅަށް އިނގިރޭސި ބަސް ނޭނގޭ މީހެއްކަމުން މުއާމަލާތްކުރުމުގައި އެހީވުމަށް ރިސޯޓުގެ ބައެއް މުވައްޒަފުންނާ ވާހަކަ ދައްކަމުން އައި ކަމަށާއި، އެނބުރި ގައުމަށް ދިއުމަށް ފަހު، ބައްޔަށް ޕޮޒިޓިވްކަން އެނގުނީ ވެސް އެ މުވައްޒަފުން މެދުވެރުކޮށް ކަމަށް އޭނާ ވިދާޅުވި އެވެ.\nމުހްތާޒް ވިދާޅުވީ ކަމެއް ސިއްރުކުރަން ބޭނުން ނަމަ އެކަން ވެސް ނާންގާ އޮންނާނީ ސިއްރުކޮށްފައި ކަމަށެވެ.\nކުރެއްދޫ ރިސޯޓަށް ފެބްރުއަރީ 23 ގައި އައި އިޓަލީ ޓޫރިސްޓި އެނބުރި ގައުމަށް ދިޔަ ފަހުން ޕޮޒިޓިވްކަން އެނގުމުން، ބެލި ބެލުމުގެ ތެރެއިން، އެ ރިޒޯޓުން ވަނީ ބައްޔަށް ޕޮޒިޓިވް ފަސް މީހަކު ފެނިފަ އެވެ. އޭގެ ތެރޭގައި ރިޒޯޓުން އޭނާ އަށް ފަރުވާދިން ޑޮކްޓަރު ވެސް ހިމެނެ އެވެ. މިހާރު އެ މީހުން ވަނީ ބަލިން ރަނގަޅުވެފަ އެވެ.\nއިތުރު ލިޔުންތައް ފުލުހުން ކުރެއްދޫ އައިލެންޑް ރިސޯޓް ރިސޯޓްތައް އިޓަލީ ސިއްހަތު ބަލިތައް ޓޫރިސްޓުން ކުރީގެ ޕީޖީ މުހުތާޒް މުހުސިން


Umurun emme 14 aharuge Zayaan Addu bahun hedhi lava varah reethi - AO News\nއުމުރުން އެންމެ 14 އަހަރުގެ ޒަޔާން އައްޑޫބަހުން ހެދި ލަވަ ވަރަށް ރީތި\nހިތަދޫ ސްކޫލްގެ ގްރޭޑް 8 ގައި ކިޔަވަމުން އަންނަ ދަރިވަރެއް ކަމުގައިވާ ޙަސަން ޒަޔާން ހެދި އޭނަގެ ދެވަނަ ލަވަ ރިލީޒް ކޮށްފިއެވެ.\nއައްޑޫ ބަހުން ހަދާފައިވާ މި ލަވައިގެ ލިރިކްސް ހަދައިި އަދި މިޔުޒިކް ވެސް ހަދާފައިވަނީ ޒަޔާން އަމިއްލައަށެވެ. ކޯއްޓޭގެ ރީތި ކަމާ ބެހޭ ގޮތުން ޒަޔާން ކިޔާފައިވާ މި ލަވަ އަމިއްލަ އަޑުން ކިޔައި ލަވައިގައި އެކްޓް ވެސް ކުރީ ޒަޔާން އެވެ. ޒަޔާން އާއި އެކީގައި މި ލަވައިގެ ވީޑިއޯ ކުރުމާއި އެޑިޓިން މަސައްކަތް ކޮށްފައިވަނީ ހިތަދޫ ސްކޫލުގެ ގްރޭޑް 10 ގެ ދަރިވަރު އަޙްމަދު ދާނިޝް ޖިހާދެވެ.\nމޯލްޑިވިއަން އައިޑޮލް އިން ގިނަ ބަޔަކަށް ތައާރަފްވެ މަގުބޫލް ކަން ހޯދަމުން އަންނަ ހުސެއިން ޝަހުދާނުގެ ކޮއްކޮ އެއް ކަމަށްވާ ޒަޔާން ބުނީ މި ލަވަ ތައްޔާރުކުރުމުގައި ޝަހުދާންގެ އެހީތެރިކަން ވަރަށް ބޮޑަށް ލިބިގެން ދިޔަ ކަމަށެވެ.\n“ފުރިހަމަކަން ” މި ނަމުގައި ޒަޔާން އަދި ދާނިޝް ތައްޔާރުކުރި މި ލަވައަކީ ޒަޔާންގެ ދެވަނަ އުފެއްދުމެވެ. މީގެ ކުރިން އީދާ ދިމާކޮށް މިފަދަ ލަވައެއް ޒަޔާން ވަނީ ތައްޔާރުކޮށްފައެވެ.\n“މައްސަލައަކީ ވީޑީއޯ ކްލިޕްސް ނުލިބުން. ފޯނުން ގިނަ ކްލިޕްސް ނަގާފައިވަނީ. ދެން ބައެއް ރައްޓެހިން ކުރީގައި ހަދާފައި ހުރި ކްލިޕްސްތައް ހުއްދަ ހޯދައިގެން ބޭނުންކޮށްފައި މިވަނީ” ޒަޔާން ކިޔައިދިނެވެ.\nޒަޔާންގެ ލަވަ ރިލީޒް ކޮށްފައިވަނީ އޭއޯ ޗެނަލްގެ “ރަށިކުދިން” ޕްރޮގްރާމުގައެވެ. އަދި ޒަޔާން ވަނީ އެ ލަވަ އޭއޯއަށް ހަދިޔާ ކޮށްފައެވެ. އެހެންކަމުން އޭއޯ އިން މިހާރުވަނީ ޒަޔާންމެން ދެން ތައްޔާރުކުރާ ލަވައަކަށް ވީޑިއޯ ކްލިޕްސް ތައް ނަގައިދީ ބޭނުންވާ އެހީތެރިކަން ފޯރުކޮށްދޭނެ ކަމަށް ބުނެފައެވެ.\nއަފިރިންގެ އައްޑޫ ބަސް\nއައްޑޫބަހުން ވާހަކަ ދައްކަގެން ހިލެއި ލަންކާއް ގެއުމުގެ ފުރުސަތައް މިބޮއް


Quarantine kohfai thibey meehun gaein nukuthun manaakoh, usoolu islaah kohffi – Iru\nކަރަންޓީންކޮށްފައި ތިބޭ މީހުން ގެއިން ނުކުތުން މަނާކޮށް، އުސޫލު އިސްލާހްކޮށްފި\nމާލޭގައި ތިބި މީހުން އެ މީހުންގެ އުފަން ރަށަށް ނުވަތަ ދިރިއުޅޭ ރަށަށް ގޮސް ގޭގައި ކަރަންޓީން ވެގެން ތިބޭއިރު ބޭރަށް ނުކުމެގެން ނުވާނެ ކަމަށް އޮތް އޮތުން ރޭ ބަދަލުކުރުމަށް ފަހު، އަނެއްކާ ވެސް ބޭރަށް ނުކުތުން މަނާކޮށް އުސޫލު މިއަދު އިސްލާހު ކޮށްފި އެވެ.\nރޭ ހެލްތް ޕްރޮޓެކްޝަން އެޖެންސީ (އެޗްޕީއޭ)އިން ނެރުނު އިސްލާހުގައި ބުނެފައިވާގޮތުން، ގޮތުން ގޭގައި ކަރަންޓީނު ކުރާ މީހާ، ކަރަންޓީނު ކުރާ މުއްދަތުގައި ގެއިން ބޭރަށް ނިކުތުން އެދެވިގެން ނުވެއެވެ. ކުރިން އޮތީ ގެއިން ބޭރަށް ނިކުތުން އެއްކޮށް މަނާކޮށްފައެވެ.\nނަމަވެސް އެކަން އިސްލާހްކޮށް މިއަދު ނެރުނު އުސޫލުގައި ބުނެފައި ވަނީ، ގޭގައި ކަރަންޓީން ކުރާ މީހުން، ކަރަންޓީން މުއްދަތުގައި ގެއިން ބޭރަށް ނުކުމެގެން ނުވާނެ ކަމަށެވެ.\nކަރަންޓީންގައި ތިބޭ މީހުން ގެ އިން ބޭރަށް ނުކުމެގެން ނުވާނެ ކަމަށް ވަރަށް ސީދާކޮށް ބުނެފައި އޮތްއޮތުން ބަދަލުކޮށް، އެ އަށް ވުރެ ލުއި ކުރުމަށް ފަހު، ކުރީގެ ގޮތަށް އިސްލާހު ގެނެސް އަލުން އުސޫލު އާންމުކުރީ މީޑިއާތަކުގައި އެ ޚަބަރު ޖެހުމުންނެވެ.\nއިސްލާހުކޮށް، މިއަދު މެންދުރު އާންމު ކޮށްފައިވާ އުސޫލުގައިވާ ގޮތުން، ކަރަންޓީން ކޮށްފައިވާ މީހާ، އެ މުއްދަތުގައި ގެއިން ބޭރަށް ނުކުމެގެން ނުވާނެ އެވެ. މިއީ ކުރިން ވެސް އަމަލުކުރަމުން އައި ގޮތެވެ.


Riyaasee Inthikhaabaa dhimaakoh 100 Ah vure Gina meehun,na Fenakain Vazeefaa Dhin\nރިޔާސީ އިންތިޚާބާއި ދިމާކޮށް 100އަށްވުރެ ގިނަ ...\nރަށު މީހަކަށްވެގެން ނުވަތަ އާއިލާ މީހަކަށްވެގެންް ...\nby vomadmin March 19, 2019\nނިމިދިޔަ ރިޔާސީ އިންތިޚާބާއި ގާތްވެފައި ވަނިކޮށް ފެނަކަ ކޯޕަރޭޝަނަށް ސަތޭކައަށްވުރެ ގިނަ މުވައްޒަފުން ވައްދާފައިވާ ކަމަށް އެ ކުންފުނިން މިއަދު ބުނެފިއެވެ.\nރައީސުލްޖުމްހޫރިއްޔާ އިބްރާޙީމް މުޙައްމަދު ޞާލިޙުގެ ސަރުކާރުން އައި ފަހުން ފެނަކަ ކޯޕަރޭޝަންގައި ވަޒީފާ އަދާކުރާ ގިނަ ޢަދަދެއްގެ މުވައްޒަފުން ވަކިކުރަމުންދާ ކަމަށް ބުނެ މަޖިލީހުގެ ސަރުކާރުގެ މައްސޫލިއްޔަތު އަދާކުރާ މިންވަރު ބަލާ ކޮމެޓީއަށް ފެނަކައިގެ އިސްވެރިން ހާޒިރުކޮށް މިއަދު ވަނީ ސުވާލުކުރައްވާފައެވެ.\nމި ބައްދަލުވުމުގައި ވާހަކަފުޅުދައްކަވަމުން ފެނަކައިގެ މެނޭޖިން ޑިރެކްޓަރ އަޙްމަދު ސަޢީދު ވިދާޅުވީ ރިޔާސީ އިންތިޚާބު ގާތްވެފައި ވަނިކޮށް 170 މީހަކު ފެނަކައިގެ ވަޒީފާއަށް ވައްދާފައިވާ ކަމަށެވެ. އަދި ސިޔާސީ ބޭނުމަށް 82 މީހަކު ވަޒީފާއިން އޭރު ވަކިކޮށްފައިވާ ކަމަށް ސަޢީދު ވިދާޅުވިއެވެ.\nމި ސަރުކާރު އައި ފަހުން ފެނަކައިގެ 14 ރީޖަނަލް އޮފީހެއް ވަނީ އުވާލައިފައެވެ. އެ އޮފީސްތައް އުވާލިއިރު އެތަންތަނުގައި ޖުމްލަ 84 މުވައްޒަފުން ތިބި ކަމަށާއި އޭގެތެރެއިން 14 މީހަކު ކަނޑާލައިފައިވާ ކަމަށ. އަދި ބާކީ ތިބި 70 މުވައްޒަފުން ވަޒީފާއިން ވަކިކޮށްފައި ނުވާނެ ކަމަށް އޭނާ ވިދާޅުވިއެވެ.\nއޭނާ ވިދާޅުވީ ކަނޑާލި 14 މުވައްޒަފުންނަށްވެސް ދޭންޖެހޭ ހުރިހާ އިނާޔަތްތަކެއް ދީ ޤާނޫނީ ގޮތުން ފުރިހަމަ ކުރަންޖެހޭ ހުރިހާ ކަމެއް ކޮށްފައިވާ ކަމަށެވެ. ނަމަވެސް އެ 14 މުވައްޒަފުން ކަނޑާލީ ކީއްވެގެން ކަމެއް އޭނާ ވިދާޅެއްނުވެއެވެ.\nސަޢީދު ވިދާޅުވި ގޮތުގައި ފެނަކައިގެ ބައެއް ރީޖަނަލް އޮފީސްތައް އުވާލުމުން އަހަރެއްގެ މައްޗަށް 14 މިލިއަނެއްހާ ރުފިޔާ ފެނަކައަށް ސަލާމަތް ކުރެވޭ ކަމަށެވެ.\nރައީސް ޞާލިޙުގެ ސަރުކާރު އައިފަހުން މިހާތަނަށް ފެނަކައިގެ ވަޒީފާއިން ވަކިކޮށްފައި ވާނީ 53 މުވައްޒަފުން ކަމަށާއި އޭގެތެރެއިން 11 މުވައްޒަފުންނަކީ ކުންފުނީގެ މުދަލާއި ފައިސާ އަށް ޚިޔާނަތްތެރިވި ކަމުގެ ތުހުމަތުކުރެވޭ މުވައްޒަފުން ކަމަށް ސަޢީދު ވިދާޅުވިއެވެ. އަދި ބާކީ ތިބި 42 މުވައްޒަފުން ވަކިކުރީ ވަޒީފާ އަށް ހާޒިރު ނުވާތީ ކަމަށް އޭނާ ވިދާޅުވިއެވެ.


Covid-19: Umra ge alhukan vaguthee gothun Saudi in huttaalaifi | Mihaaru\nކޮވިޑް-19: އުމްރާގެ އަޅުކަން ވަގުތީ ގޮތުން ސައުދީން ހުއްޓާލައިފި\nމައްކާގެ ގެފުޅު ވަށައި، މާސްކު އަޅައިގެން، ބައެއް މީހުން މިދިޔަ މަހު 28 ވަނަ ދުވަހު ތަވާފް ކުރަނީ. --ފޮޓޯ:އޭއެފްޕީ\nމައްކާ (މާޗް 4) - ދުނިޔޭގައި މިހާރު ހަލުވިކަމާ އެކު ފެތުރެމުންދާ ކޮރޯނާވައިރަސް މާތްވެގެންވާ މައްކާ އާއި މަދީނާގައި ފެތުރިގެން ހިނގައިދާނެތީ އުމްރާގެ އަޅުކަން އަދާކުރުން ވަގުތީ ގޮތުން ހުއްޓާލާފައިވާކަން ސައުދީ ސަރުކާރުން މިއަދު އިއުލާންކޮށްފި އެވެ.\nސައުދީ އަރަބިއާގެ ދާޚިލީ ވުޒާރާ އިން ނެރުނު ބަޔާނެއްގައި ބުނީ ސައުދީ ރައްޔިތުންނާއި ސައުދީގައި ދިރިއުޅޭ އެހެން ގައުމުތަކުގެ މީހުންނަށް ވެސް މިދުވަސްވަރު އުމްރާގެ އަޅުކަން އަދާ ނުކުރެވޭނެ ކަމަށެވެ. މައްކާގެ ހަރަމްފުޅަށް ޒިޔާރަތް ކުރުން މަނާ ކުރުމުގެ އިތުރުން މަދީނާގެ ހަރަމްފުޅަށް ޒިޔާރަތް ކުރުން ވެސް މިދުވަސްވަރު ވަނީ މަނާކޮށްފަ އެވެ.\nVirus fethureythee Umra ah meehun aun Saudi in manaakoffi\nސައުދީން މިގޮތަށް ހަމަޖެއްސިއިރު މިދިޔަ ހަފުތާގައި ވަނީ އުމްރާގެ އަޅުކަމަށް ވިސާ ދޫކުރުން ހުއްޓާލައިފަ އެވެ. އަދި ގަލްފް ކޯޕަރޭޝަން ކައުންސިިލް (ޖީސީސީ) ގެ ގައުމުތަކުގެ ރައްޔިތުން މައްކާ އާއި މަދީނާ އަށް އެތެރެވުން ވެސް ވަނީ މަނާކޮށްފަ އެވެ. ގަލްފުގެ ގައުމުތަކުގައި މިދުވަސްވަރު ދަނީ ހަލުވިކަމާ އެކު ކޮރޯނާވައިރަސް ފެތުރެމުންނެވެ.\nކޮވިޑް-19 އަށް ސައުދީން ފުރަތަމަ ފަހަރަށް މީހަކު ޕޮޒިޓިވްވެފައި ވަނީ މިދިޔަ ހޯމަ ދުވަހު އެވެ. އެއީ ބަހުރޭން މަގުން އީރާނަށް ދަތުރުކުރި ސައުދީ ރައްޔިތެކެވެ. މެދުއިރުމަތިން އެންމެ ބޮޑަށް ކޮރޯވައިރަސް ފެތުރޭ ގައުމަކީ އީރާނެވެ.\nSaudi Arabia in coronavirus fenijje\n8 ކޮމެންޓް, 81 ރިއެކްޝަންސް\nސަދަގާތް ދިނުމަކީ ބަލިތަކުގެ ޝިފާއެއް..ހަދީސް\nކޮރޯނާ ވައިރަހާހެދި ސައުދީގެ އިޤްތީޞާދަށް ވަރަށް ބޮޑު ގެއްލުމެއް އަންނާނެކަމަށް ފެނޭ. ހައްޖާއި އުމްރާއަކީ އެ ޤައުމުގެ އިޤްތިޞާދަށް ފައިސާ ވައްދާ ބޮޑު ވިޔަފާރިއެއް - ރިލިޖަސް ޓުއަރިޒަމް\nރާއްޖޭގަވެސް އެބަޖެހޭ މިސްކިތްތަކުގެ ހައިޖީން ރަގަޅު ކުރަން. އެއީ އެންމެންގެ ނޭފަތް ޖެހޭތަންތާގައި އަތްޖެހޭނެތީ.\nއަބޫ ބިން ސާލިހް\nގެފުޅަކީ ހުރިހާ މުސްލިމުންގެ ތަނެއްކަން ހަދާން ކުރައްވާތި.\nމިސްޓަރ ބިން މޮޔަ ނުގޮވާ.\nބްރޯ ސައުދީއަށް ތިކަން ނޭނގިގެނެއްނޫން އެއުޅެނީ. އެންމެހާ އިންސާނުންނަށް ނުރައްކާ ވާފަދަ ކަމެއް ކުރިމަތިވާނަމަ އެކަމަކާ ދޭތެރޭ ފިޔަވަޅު އެޅުމަކީ ދީން މަނާކުރާ ކަމެއްނޫން. ހައްޖާއި އުމުރާއަކީވެސް އެކަމަށް ކެރި ކުޅަދާނަކަން ލިބިގެންވާނަމަ ކުރަން އޮންނަކަމެއް. މިހާރު މިއޮތީ އެކަން ކުރަން ކުޅަދާނަވެގެންވާ ހާލަތެއްނޫން. ޕޮޒިޓިވްކޮށް ވިސްނާ.\nރަނގަޅު ނިންމުމެއް. ރާއްޖެއިން އިހަށް ދުވަހު ފުރި ގުރޫޕުވެސް އެނބުރި އަންނަންވީ.\nކަރަންޓީން ކުރަން ޖެހޭނެ


Kareena kapoor aai Katrina Kaif ge kurimathilumeh\nކަރީނާ ކަޕޫރު އާއި ކެޓްރީނާ ކައިފްގެ ކުރިމަތިލުމެއް!\nކަރީނާ ކަޕޫރާއި (ވ) ކެޓްރީނާ ކައިފް: މިދެތަރިން ދެފިލްމު އެއް ދުވަހެއްގައި ރިލީޒްކުރާނެ\nބަތަލާ ކެޓްރީނާ ލޯބީގެ ގޮތުން ގުޅިގެން އުޅޭ އެކްޓަރު ރަންބީރު ކަޕޫރުގެ އާއިލާގެ މީހުންގެ ތެރެއިން ކެޓްރީނާ އާއި އެންމެ ގުޅެނީ ކަރީނާ ކަޕޫރު އާ އެވެ.\nފުރުސަތެއް ލިބުނު އަބަދުވެސް މިދެތަރިން އެކަކު އަނެކަކަށް ތައުރީފުކޮށް ވާހަކަދައްކާއިރު، މިދިޔަ އަހަރު "ކޮފީ ވިތް ކަރަން"ގެ ޝޯގައި ކަރީނާ ވަނީ އޭނާގެ ކޮއްކޮ ރަންބީރާއި އެންމެ ގުޅޭނެ ބައިވެރިޔަކީ ކެޓްރީނާ ކަމަށް ވެސް ބުނެފަ އެވެ.\nއަދި މިފަހުންވެސް މިދެތަރިން ވަނީ "ފެންޓަމް" ރިލީޒްކުރުމާ ދިމާކޮށް ކަރީނާ ބޭއްވި ޕާޓީންނާއި އެފިލްމުގެ ހާއްސަ ސްކްރީނިންގައި މަޖާ ވަގުތުތަކެއް ހޭދަކޮށްފަ އެވެ.\nކޮންމެއަކަސް މިފަހުން ކަރީނާ އާއި އަރްޖުން ކަޕޫރު ޝޫޓިން ނިންމާލީ ޑައިރެކްޓަރު އާރް ބަލްކީގެ "ކީ އެންޑް ކާ" އާއި ކަރީނާ އާއި އަދިތްޔަ ރޯއި ކަޕޫރުގެ "ފިތޫރް" އެއް ދުވަހެއް ރިލީޒްކުރުމަށް ނިންމާފައިވާކަން ހާމަކޮށްފަ އެވެ. އެހެންކަމުން، މިދެފިލްމު އެއް ދުވަހެއްގައި ރިލީޒްކުރަން ނިންމުމުން މިއީ ކަޕޫރު އާއިލާގެ ކުރިމަތިލުމެއް ކަމަށް ގިނަބަޔަކު އަންނަނީ ބުނަމުންނެވެ.\nމިދެފިލްމު ރިލީޒްކުރުމަށް ހަމަޖެހިފައިވަނީ އަންނަ ފެބްރުއަރީ މަހުގެ 14 ވަނަ ދުވަހު އެވެ.\nއެންމެ ފުރަތަމަ "ފިތޫރް" ރިލީޒްކުރުމަށް ނިންމާފައި އޮތީ ފެބްރުއަރީ މަހުގެ 12 ވަނަ ދުވަހު އެވެ. ނަމަވެސް ފިލްމުގެ ބޮޑުބައެއްގެ ޝޫޓިން ނިމުނު ފަހުން، މުހިންމު ރޯލުން ފެނިގެންދާ ރޭކާ ވަނީ ފިލްމު އުފައްދާ ފަރާތާއި މައްސަލަތަކެއް ޖެހިގެން ފިލްމުން ވަކިވެފަ އެވެ.\nރޭކާ ބަދަލުގައި އެރޯލު ކުޅުމަށް ތާބޫ ހަމަޖައްސައި، ފިލްމުގެ ޝޫޓިންވަނީ ނިމިދިޔަ އޮކްޓޫބަރު މަހުގެ ތެރޭގައި ނިންމާލާފަ އެވެ.\nމިދެފިލްމު އެއް ދުވަހެއްގައި ރިލީޒްކުރުމަށް ނިންމާފައިވާއިރު، ހުރިހާ ގޮތަކުންވެސް ދެފިލްމުގެ ވާހަކަ ވަރަށް ތަފާތެވެ.\n"ކީ އެންޑް ކާ" އަކީ ގެވެހި ފިރިއަކާއި ބިޒީ އަނބިމީހާގެ ދިރިއުޅުން ދައްކުވައިދޭ، ކެރިއަރުގައި ކުރިއަށްދާން ބުރަ މަސައްކަތްކުރާ އަންބަކަށް އެހީތެރިވާ ގެވެހި ފިރިއެއްގެ ވާހަކަ އެވެ. އިންޑިއާގެ ދިއްލީގެ އިތުރުން މިފިލްމުގެ މަންޒަރުތައް ނަގާފައިވަނީ ދުބާއީގައި އެވެ.\nމީގެއިތުރުން "ފިތޫރް" އަކީ ޗާލްސް ޑިކެންސްގެ ވާހަކަ ''ދަ ގްރޭޓް އެކްސްޕެކްޓޭޝަން'' ގެ މައްޗަށް އުފައްދާފައިވާ ފިލްމެކެވެ. ކެޓްރީނާ މިފލްމުގައި ޕާކިސްތާނު ޒުވާން އަންހެންކުއްޖެއްގެ ރޯލުން ފެނިގެންދާއިރު، އަދިތްޔަ ވެސް ކުޅެނީ ކަޝްމީރު ޒުވާން ފިރިހެން ކުއްޖެއްގެ ރޯލެވެ.\nމިދެފިލްމުގެ ތެރެއިން ކާމިޔާބު ލިބެނީ ކޮން ފިލްމަކަށްކަން ނޭނގޭއިރު، ދެފިލްމަށް ވެސް ބެލުންތެރިން އިންތިޒާރުކުރެ އެވެ. ސަބަބަކީ ދެފިލްމުގައި ވެސް ހިމެނެނީ މަޝްހޫރު ތަރިންނަށް ވުމެވެ.\nމިއީ ކަރީނާ އާއި ކެޓްރީނާގެ ފިލްމެއް އެއްދުވަހެއްގައި ރިލީޒްކުރާ ފުރަތަމަ ފަހަރަށްވީއިރު، މިދެތަރިންނަކީ ބޮލީވުޑްގެ އޭ ލިސްޓް ބަތަލާއިންގެ ތެރޭގައި ހިމެނޭ ދެތަރިންނެވެ.


މަނިޓަރީ ސިޔާސަތު ތާށިކުރަނީ ކީއްކުރަން؟ – Vedhun\nއަފްރާޚް March 2, 2013 މަނިޓަރީ ސިޔާސަތު ތާށިކުރަނީ ކީއްކުރަން؟2016-08-22T00:55:43+00:00 ނަޒަރިއްޔާތު, އިޤުތިޞާދީ, ސިޔާސަތު3Comments\nމަނިޓަރީ ޕޮލިސީއެއް އޮތުމުގެ މަގަނޑު ބޭނުންތަކުގެ ތެރޭގައި އަގުތައް އެވަރެއްގައި ހިފެހެއްޓުމަށް ބާރުއެޅުމާއި، އިގުތިސާދީ ނާރެސް ހަރުދަނާކުރުން ހިމެނެއެވެ. އެގޮތުން ތާށި މަނިޓަރީ ޕޮލިސީއެއް ތަންފީޒު ކުރަން ފެށުން ނުވަތަ މަނިޓަރީ ސިޔާސަތު ފިއްތާލަން މަޖުބޫރުވާ މައިގަނޑު އެއްކަމަކީ އުއްމީދު ކުރެވިފައިނުވާ ވަރަށް ބާޒާރުގައި އަގުތައް އުފުލުން ނުވަތަ އިންފްލޭޝަން މައްޗަށް ދިއުމެވެ. އާއްމުގޮތެއްގައި އިންފްލޭޝަން މިބަސް ބޭނުންކޮށް އުޅެނީ ބާޒާރުގައި އާއްމު އަގުތައް އުފެލުމުންދާ އުފުލުމަށެވެ. ނަމަވެސް މިދެންނެވުނު ފަދައިން އަގުތައް އުފުލުމާއި އެކު ފައިސާގެ އަގު ދައްވަމުންދާ ދައްވުމަށްވެސް އިންފްލޭޝަން ބޭނުންކުރެވިދާނެއެވެ.\nއިގްތިސާދީ ނަޒަރަކުން ވިސްނާއިރު އިންފްލޭޝަން މައްޗަށް ދާން ދިމާވާ މައިގަނޑު ސަބަބަކީ އިގުތިސާދުގެ ތެރޭގައި ހިސާބަށްވުރެ ގިނައިން ފައިސާތައް ދައުރުވަން ފެށުމާއި އެކު އެގްރިގޭޓް ޑިމާންޑް މައްޗަށް ދިއުމެވެ. މިކަމުގައި ފޮރުވިފައިވާ ހަޤާޤަތަކީ މުސާރަތައް ބޮޑުވުމާއި، ގިނަވަޒިފާތަކެއް އުފެދުމާއި އެކު މީހުން ކުރާ ހޭދަތައް އިތުރުވުމެވެ. ކަންމިހެން އޮތް އިރު، އިންފްލޭޝަން ކޮންޓްރޯލް ކުރުމަށް މަނިޓަރީ ސިޔާސަތު ތާށި ކުރުމަކީ ދުނިޔޭގައި ޒަމާނުއްސުރެވެސް ބޭނުންކުރަމުން އަންނަ އެންމެ އަސާސީ އުކުޅެވެ. އެގޮތުން މަނިޓަރީ ސިޔާސަތު ތާށިކުރުމުގައި ދުނިޔޭގެ އާރުލާ ބޮޑަތި މަރުކަޒީ ބޭންކްތަކުން މަގައިނޑު ގޮތެއްގައި ކޮށްއުޅޭ ކަމަކީ އިންޓަރެސްޓް ރޭޓް ބޮޑު ކުރުމެވެ.\nއިންޓަރެސްޓް ރޭޓް ބޮޑު ކުރުމުގެ ސަބަބުން އެގްރިގޭޓް ޑިމާންޑް ދައްވެގެން ދެއެވެ. އެގޮތުން އަގުތައް ދައްވުމަށް ބާރުއެޅިގެން ދެއެވެ. އިންޓަރެސްޓް ރޭޓް ބޮޑުކުރުމުން އެގްރިގޭޓް ޑިމާންޑް ދައްވުމަށް ދިމާވާ ސަބަބުތަކަކީ ފައިސާ ހޯދުމުގައި ކުރަންޖެހޭ ހޭދަ ބޮޑުވުމުގެ ސަބަބުން ވިޔަފާރިކުރާ ފަރާތްތަކާއި ކޮންސިއުމަރުންވެސް އިންވެސްޓް ކުރުމަށާއި ހޭދަކުރުމަށް މޭކަރައިގަނެ، ފައިސާ ރައްކާކުރުމަށް ފަރުވާތެރިވުން އިތުރުވުމެވެ. އެގޮތުން ދައުރުވާ ފައިސާ މަދުވުމާއި އެކު ފައިސާގެ އަގު އުފުލި އެކްސްޗޭންޖް ރޭޓްވެސް ދައްވުމަށް އިތުރު ބާރަކަށް ވެގެން ދެއެވެ.\nމިނިމަމް ރިޒާވް ރިކުއާމަންޓް ނުވަތަ ކޭޝް ރިޒާވް ރޭޝިއޯ އަކީ އެޤައުމެއްގައި ހުންނަ ވިޔަފާރި ބޭންކުތަކުން ކުރާ މުއާމަލާތުގެ ކަނޑައެޅިފައިވާ ވަކި އިންސައްތައެއްގެ ނަގުދު ފައިސާ މަރުކަޒީ ބޭންކްގައި ރައްކާކުރުމެވެ. މިދެންނެވުނު އިންސައްތައަށް ބަދަލު ގެނެސް ބޮޑު ކޮށްލުމުގެ ސަބަބުން ގިނައަދަދެއްގެ ފައިސާ އިޤުތިސާދުގެ ތެރެއިން ގެއްލުވާލެވޭނެއެވެ. އަދި ބޭންކުތަކަށް ލޯން ދިނުމުގައި ދަތިތަކާއި ކުރިމަތިވުމުގެ ސަބަބުން ފައިސާތައް މަދުކުރެވޭނެއެވެ.\nމީގެއިތުރުންވެސް އޯޕަން މާރކެޓް އޮޕަރޭޝަންގެ ތެރެއިން ފައިސާ ޗާޕުކުރުން މަދުކުރުމާއި އެކު ބޭންކުތައް ވަރުބަލިކޮށްލުމުގެ ނިޔަތުގައި ދިގުމުއްދަތަކަށް އަމާޒުކޮށްގެން ސަރުކާރަށް ފައިސާ ގަތުމަށްޓަކައި “ގަވާރމެންޓް ބޮންޑްސް” ފަދަ ހަތިޔާރު ތައާރަފް ކުރެއެވެ. މިހުރިހާ ކަންކަމަކީވެސް މަނިޓަރީ ސިޔާސަތު ތާށިކޮށް ފިއްތުމަށް ކޮށް އުޅޭ ކަންކަމެވެ.\nނަމަވެސް އިންޓަރެސްޓް ރޭޓް ބޮޑުކޮށްގެން އިންފްލޭޝަން ކޮންޓްރޯލް ކުރުމަށް އެކަށީގެންވާ މުއްދަތެއް ނަގާފާނެއެވެ، އެގޮތުން ހަމަޔަކަށް އެޅުމަށްޓަކައި ދޮޅު އަހަރަށްވުރެ ގިނަދުވަސް ވެސް ނަގައެވެ. އަދި އިންޓަރެސްޓް ރޭޓު ބޮޑުކޮށްގެން ކޮންމެ ފަހަރަކު ތަކެތީގެ އަގު އުފުލުން ކޮންޓްރޯލް ނުކުރެވި ހިނގައިދާނެއެވެ، އެގޮތަށް އެކަން ދިމާވަނީ ރައްޔިތުންނަށް އޮންނަ އިތުބާރެއްގެ ސަބަބުން ނަގަމުންދާ ލޯނުތައް ނެގުން ހުއްޓާނުލުމާއި، ކުރަމުންދާ އިންވެސްޓްތަކާއި ހޭދަތައް މަދުނުކޮށް ކެހެރުވަކެކޭވެސް ހީނުވާފަހަރު އަންނާތީއެވެ. މީގެއިތުރުން ކޯސްޓް ޕުޝް އިންފެލޭޝަން (މިސާލަކަށް ތެލުގެ އަގު ބޮޑުވުން) ފަދަ ކަންކަމަށް ޓާގެޓެކޮށްފައި މަނިޓަރީ ޕޮލިސީ ތާށި ކުރުމުން އެކަމުގެ ގެއްލުން ހަމަ ޔަޤީނުންވެސް އިޤާތިސާދަށް ކުރާނެއެވެ.\nޤައުމެއްގެ މަނިޓަރީ ޕޮލިސީ ތާށިކުރުމަކީ ތަކެތީގެ އަގުއުފުލުން ކޮންޓްރޯލް ކުރުމަށް ބެހެއްޓޭ އެންމެ މުހިންމު އަދި އެންމެ އަސާސީ ހަތިޔާރެވެ.\nAhmed Xahir - March 3rd, 2013 at 12:16 pm none Comment author #65 on މަނިޓަރީ ސިޔާސަތު ތާށިކުރަނީ ކީއްކުރަން؟ by Vedhun\nAfey, meethi varah salhi\nMohamed Afrah - March 3rd, 2013 at 12:27 pm none Comment author #64 on މަނިޓަރީ ސިޔާސަތު ތާށިކުރަނީ ކީއްކުރަން؟ by Vedhun\nthank you Xahir\nAnonymous - March 3rd, 2013 at 2:07 pm none Comment author #63 on މަނިޓަރީ ސިޔާސަތު ތާށިކުރަނީ ކީއްކުރަން؟ by Vedhun\n« އަމިއްލައަށް މަރުވުމާއި އިޖުތިމާޢީގޮތުން ގުޅިލާމެހުން\nފުރިހަމަ “ފިޓް” މީހަކަށް ވާނީ ކިހިނެތް؟ »


UNSC ge gondeege massalaiga Shahid ge rahdhu Dr. Shaheed ah | Mihaaru\nކުރީގެ ފޮރިން މިނިސްޓަރު ޝާހިދު: ސަލާމަތީ މަޖިލީހުގެ މެމްބަރު ކަމަށް ރާއްޖެއިން ކުރިމަތިލާން 2008 ގައި ނިންމި ނިންމުން ޝާހިދު ދިފާއު ކުރޭ --ފޮޓޯ/މިހާރު\nޝާހިދުގެ ރައްދު ޑރ. ޝަހީދަށް: ސަލާމަތީ މަޖިލީހުގެ ގޮނޑިއަށް ރާއްޖެ ކުރިމަތިލުމަކީ ކުށްވެރިކުރަން ޖެހޭ ކަމެއް ނޫން\n10 ޖޫން 2018 - 14:40 21 comments\nއދ. ގެ ސަލާމަތީ މަޖިލީހުގެ މެމްބަރުކަމުގެ ގޮނޑި ރާއްޖެއިިން ކުރިމަތިލާން 2008 ގައި އޭރުގެ ސަރުކާރުން ނިންމި ނިންމުމަކީ ވަކި މީހަކު ކުށްވެރިކުރަން ޖެހޭ ކަމެއް ނޫން ކަމަށް ވިދާޅުވެ، ޑރ. އަހުމަދު ޝަހީދަށް އޭރުގެ ފޮރިން މިނިސްޓަރު އަބްދުﷲ ޝާހިދު ރައްދު ދެއްވައިފި އެވެ.\nޝާހިދު އެގޮތަށް ވިދާޅުވީ ސަލާމަތީ މަޖިލީހުގެ މި ދައުރުގެ ގޮނޑިއަށް ރާއްޖެއިން ކުރިމަތިލާން 2008 ގައި އޭރުގެ ރައީސް މައުމޫން އަބްދުލްގައްޔޫމްގެ ސަރުކާރުން ނިންމި ނިންމުމަށް ކުރީގެ ފޮރިން މިނިސްޓަރު ޑރ. އަހުމަދު ޝަހީދު ފާޑު ވިދާޅުވުމުންނެވެ. ސަލާމަތީ މަޖިލީހަށް މެމްބަރުން ހޮވަން މިދިޔަ ހުކުރު ދުވަހު އދ. ގެ ޖެނެރަލް އެސެބްލީގައި ނެގި ވޯޓުގައި އިންޑޮނީޝިއާއާ ވާދަކޮށް، ބޮޑު ތަފާތަކުން ރާއްޖެ ބަލިވުމުން ޝަހީދުގެ ފާޑު ކިޔުން އަމާޒުކުރީ މައުމޫންގެ ސަރުކާރަށެވެ.\nޝަހީދު ވިދާޅުވެފައިވާ ގޮތުގައި އެފަދަ ޒިންމާދާރު ކަން ކުޑަ ނިންމުމެއް ނިންމި ސަބަބު އޭރުގެ ވެރިން ސާފުކޮށްދޭން ޖެހޭނެ އެވެ. އޭރު މައުމޫންގެ ސަރުކާރުގައި ފޮރިން މިނިސްޓަރަކަށް ހުންނެވީ ޝާހިދެވެ.\nޑރ. ޝަހީދުގެ އެ ވާހަކަތަކާ ގުޅިގެން ޝާހިދު ވިދާޅުވީ ސަލާމަތީ މަޖިލީހުގެ މެމްބަރު ކަމަށް އޭރު ރާއްޖެއިން ކުރިމަތިލާން ނިންމީ އިންސާނީ ހައްގުތައް ކުރިއަރުވައި، ބައިނަލްއަގްވާމީ ގޮތުން ބަސްވިކޭ ގައުމަކަށް ރާއްޖެ ހެދުމަށް ކަމަށެވެ. ސަލާމަތީ މަޖިލީހުގެ މެމްބަރުކަން ހޯދުމަކީ އުނދަގޫ ކަމެއް ކަން ފާހަގަ ކުރައްވައި، ޝާހިދު ވިދާޅުވީ އޭރު ސަލާމަތީ މަޖިލީހަށް ވާދަކުރަން އޭރުގެ ސަރުކާރުން ނިންމީ ފަހުން އަންނަ ބަޔަކަށް ވެސް އޭގެ ފައިދާތަކެއް ހޯދައި ދިނުމުގެ މަގްސަދުގަ އެވެ. އަދި އެއީ ވަކި ބަޔަކު ކުށްވެރި ކުރަންޖެހޭ ކަމެއް ނޫން ކަމަށް އޭނާ ވިދާޅުވި އެވެ.\n"ހިއުމަން ރައިޓްސް ކައުންސިލްގެ މެމްބަރު ކަމަށް ކުރިމަތިލާން ހުށަހެޅީ ވެސް އަޅުގަނޑު ފޮރިން މިނިސްޓަރަކަށް ހުރި ދުވަސްވަރު. އަދި އދ. ގެ ސަލާމަތީ މަޖިލީހުގެ ގޮނޑިއެއް ކާމިޔާބު ކުރެވެން އަންނަނީ އެކަމަށް ވަރަށް ދުރާލާ މަސައްކަތްތަކެއް ކޮށްގެން. އަދި ވަރަށް ފަހަކާ ޖެހެންދެން މި ދައުރުގައި އޭޝިއާ ޕެސިފިކް ސަރަހައްދުން ވާދަކުރަން އޮތީ ވެސް ރާއްޖެއިން އެކަނި. އެހެންވީމަ އަޅުގަނޑު ދެކޭ ގޮތުގައި މީގައި ވަކި މީހަކު ކުށްވެރި ކުރުމަކީ އެއީ ހިތާމަ ހުރި ކަމެއް." ރައްޔިތުންގެ މަޖިލީހުގެ ރައީސް ކަން ވެސް ކުރެއްވި ޝާހިދު ވިދާޅުވި އެވެ.\nޑރ. ޝަހީދަށް ރައްދު ދެއްވައި، ޝާހިދު ވަނީ ސަލާމަތީ މަޖިލީހަށް ވާދަކުރަން ރާއްޖެއިން ހުށަހެޅި ހުށަހެޅުން ޝަހީދު އޭރު އަނބުރާ ނުގެންނެވީ ކީއްވެގެންތޯ ވވެސް ސުވާލު ކުރައްވައިފަ އެވެ. ކުރީގެ ރައީސް މުހައްމަދު ނަޝީދުގެ ވެރިކަމުގައި ފުރަތަމަ ފޮރިން މިނިސްޓަރަކަށް ހުންނެވީ ޑރ. ޝަހީދެވެ.\n"ޑރ. ޝަހީދަށް އެ ހުށަހެޅުން ގަބޫލުފުޅު ނުކުރެއްވޭ ނަމަ ޑރ. ޝަހީދަށް އޮތް އެ ހުށަހެޅުން އަނބުރާ ގެނައުމުގެ ފުރުސަތު ވެސް. އެއިރެއްގައި އޮންނަ ސަރުކާރެއްގެ ބާރުގެ ދަށުގައި އޮންނަ ކަމެއް އެއީ. ރާއްޖޭގެ ހުށަހެޅުން އަނބުރާ ގެންނަން އޭރުގެ ރައީސް ނަޝީދަށް ޑރ. ޝަހީދު ލަފާ ދެއްވިތޯ އެބަ ޖެހޭ ބަލާލަން،" މަޖިލީހުގެ ހެންވޭރު އުތުރު ދާއިރާގެ މެމްބަރު ކަން ވެސް ކުރައްވާ ޝާހިދު ވިދާޅުވި އެވެ.\nސަލާމަތީ މަޖިލީހުގެ މެމްބަރު ކަން ލިބިއްޖެ ނަމަ ގިނަ ފިއްތުންތަކެއް ރާއްޖެއަށް ކުރިމަތިވާނެ ކަމަށް ވިދާޅުވެ، ޝަހީދު ވިދާޅުވެފައިވަނީ އެ ގޮނޑި ރާއްޖެ އަށް ލިބުނު ނަމަ އެއީ ކުރިމަތިވާނެ ބޮޑު ބަދު ނަސީބެއް ކަމަށެވެ. އަދި އެ ގޮނޑި ކާމިޔާބު ނުވުމަކީ މި ސަރުކާރުގެ މައްސަލައެއް ނޫން ކަމަށް ވެސް ޝާހިދު ވިދާޅުވެފައިވެ އެވެ.\nއެ ވާހަކަތަކަށް ރައްދު ދެއްވައި، ޝާހިދު ވިދާޅުވި ގޮތުގައި ރާއްޖެ އަށް ފިއްތުންތަކެއް ކުރިމަތި ކޮށްގެން އެއްވެސް ގައުމަކަށް ސަލާމަތީ މަޖިލީހުގައި ހާސިލް ކުރެވޭނެ ކަމެއް އޮންނާނެ ކަމަށް އޭނާ ގަބޫލެއް ނުކުރައްވަ އެވެ. އޭގެ އެންމެ ބޮޑު ހެއްކަކީ ސަލާމަތީ މަޖިލިސް ފިޔަވައި ދެވަނަ އަށް އެންމެ ވާދަވެރި އިންސާނީ ހައްގުތަކާ ބެހޭ ކައުންސިލްގެ މެމްބަރު ކަން ރާއްޖެއިން ކޮށްފައި އޮތުން ކަމަށް ޝާހިދު ވިދާޅުވި އެވެ.\n"އޭގެ ވަރަށް ބޮޑު ހެއްކެއް އދ. ގެ ހިއުމަން ރައިޓްސް ކައުންސިލް މެމްބަރު ކަން ރާއްޖެ އިން ކުރުން. ހިއުމަން ރައިޓްސް ކައުންސިލްގައި ރާއްޖެއަށް ފިއްތުންތަކެއް ކުރިމަތިވި ނަމަ އެކަން އެނގިވަޑައިގަންނަވާނީ ޑރ، ޝަހީދަށް. އެއީ އޭރު މިނިސްޓަރަކަށް ހުންނެވީ ވެސް ޝަހީދު. އެކަމަކު އަޅުގަނޑު މިނިސްޓަރަކަށް ހުރިއިރު އަދި އޭގެކުރިން ވެސް، ކިތަންމެ އެކުވެރި ގައުމަކުން ކަމަށްވީ ނަމަވެސް ފިއްތުންތަކެއް ކުރިމަތިކޮށްގެން އަޅުގަނޑުމެން ލައްވައި ކަމެއް ހާސިލް ކުރުވިފައެއް ނެތް،" ޝާހިދު ވިދާޅުވި އެވެ.\nޝާހިދު ވިދާޅުވި ގޮތުގައި ސަލާމަތީ މަޖިލީހުގެ ގޮނޑި ރާއްޖެއަށް ކާމިޔާބު ނުވި ހަމައެކަނި ސަބަބަކީ ރައީސް އަބްދުﷲ ޔާމީންގެ ސަރުކާރުގެ ސިޔާސަތުތަކުގެ ސަބަބުންނެވެ. އިންސާނީ ހައްގުތަކުގެ ދާއިރާއިންނާއި ބޭރުގެ ޖަމާއަތްތަކުގެ ނިންމުންތަކަށް އަމަލު ނުކުރުމަކީ އޭގެ މިސާލެއް ކަމަށް އޭނާ ދެކެވަޑައިގަންނަވަ އެވެ. ރާއްޖޭގެ ޚާރިޖީ ދާއިރާގައި ތައުލީމީ ގާބިލް ބޭފުޅުން ތިއްބަސް، ހުރިހާ ކަމެއް ހަލާކު ކުރަނީ ސިޔާސީ ފިކުރުތަކުގެ މީހުން ކަމަށް ޝާހިދު ވިދާޅުވި އެވެ.\n"އެކަމަށް ގާބިލް ބޭފުޅުން ރާއްޖޭގައި އެބަތިބި މިހާރު ވެސް. އެކަމަކު ސިޔާސީ މީހުންނާއި އެހެން ބައެއް ފިކުރުތަކުގެ މީހުން ވަދެ ކަންކަން މި ހަރާބު ކޮށްލަނީ. އެއީ ފޮރިން ސާވިސް ވިޔަސް އަދި އެހެން ކަންކަން ވެސް އޮތީ މިފަދަ ގޮތަކަށް،" ޝާހިދު ވިދާޅުވި އެވެ.\nސަލާމަތީ މަޖިލީހުގެ މެމްބަރު ކަން ރާއްޖެއަށް ކާމިޔާބު ނުވުމުން އިދިކޮޅު ފަރާތްތަކުގެ ބޮޑު ފާޑުކިޔުންތަކެއް ސަރުކާރަށް އަމާޒުވި އެވެ. އިދިކޮޅު ފަރާތްތަކުން ބުނަމުންދަނީ އެ ގޮނޑި ކާމިޔާބު ނުވީ ސަރުކާރުން ބޭރުގެ ޖަމާއަތްތަކުގެ ނިންމުންތަކަށް އިހްތިރާމް ނުކުރުމުގެ ނަތީޖާއެއްގެ ގޮތުން ކަމަށެވެ. އެކަމަކު ސަރުކާރުން ބުނެފައިވަނީ އެ ގޮނޑި ކާމިޔާބު ނުވުމުން އެނގިގެންދަނީ ކުދި ގައުމުތަކަށް ސަލާމަތީ މަޖިލީހުގައި ފުރުސަތު ހަނިވެފައިވާ މިންވަރު ކަމަށެވެ.\nއދ. ގެ އެންމެ ވާދަވެރި އަދި އެންމެ ބާރުގަދަ ސަލާމަތީ މަޖިލީހުގެ މި ސަރަހައްދުގެ ގޮނޑި އިންޑޮނީޝިއާ އިން ކާމިޔާބުކުރީ 144 ގައުމެއްގެ ވޯޓު ލިބިގެންނެވެ. ރާއްޖެއަށް ލިބުނީ އެންމެ 46 ގައުމެއްގެ ވޯޓެވެ. މިއީ ރާއްޖެއިން އެ ކައުންސިލަށް ވާދަކުރި ފުރަތަމަ ފަހަރު ކަމަށްވިޔަސް، އިންޑޮނީޝިއާ އިން މީގެ ކުރިން ތިން ފަހަރެއްގެ މަތިން ސަލާމަތީ މަޖިލީހުގެ މެމްބަރުކަން ކޮށްފަ އެވެ.\nޖުމްލަ 15 މެމްބަރުންގެ މައްޗަށް އެކުލެވޭ އެ ކައުންސިލްގެ 10 މެމްބަރުންނަކީ ދުނިޔޭގެ އެކި ސަރަހައްދުތަކުން ދެ އަހަރުގެ މުއްދަތަށް އިންތިޚާބުކުރާ މެމްބަރުންނެވެ. ބާކީ ތިބޭ ފަސް މެމްބަރުންނަކީ ދާއިމީ މެމްބަރުންނެވެ. އެއީ އެ މަޖިލީހަށް ހުށަހެޅޭ ކަންކަން ވީޓޯކޮށް، ބޭރުކޮށްލުމުގެ ބާރު ލިބިފައިވާ ދުނިޔޭގެ ބޮޑެތި ބާރުތައް ކަމަށްވާ، އެމެރިކާ އާއި ރަޝިއާ އާއި ޗައިނާގެ އިތުރުން އިނގިރޭސިވިލާތް އަދި ފްރާންސެވެ.\nއިތުރު ލިޔުންތައް އ.ދ. އަބްދުﷲ ޝާހިދު، ފޮރިން މިނިސްޓަރު ޑރ. އަހުމަދު ޝަހީދު ޑިޕްލޮމެޓިކް ގުޅުން އދ ސަލާމަތީ މަޖިލިސް ރާއްޖެ-އ.ދ ރާއްޖޭގެ ޚާރިޖީ ސިޔާސަތު ޑިޕްލޮމެސީ\nގޮނޑި ކާމިޔާބު ނުވުމުން ޝަހީދުގެ ޚިޔާލު ވަރަށް ތަފާތު\nއދ.ވޯޓުގައި ރާއްޖެއާ ދެކޮޅަށް އިންޑިޔާ ކެމްޕޭން ކުރި\n"ވޯޓުން އެނގުނީ ކަންކަން އިސްލާހު ކުރަންޖެހޭ ކަން"


BREAKING NEWS: Menbarun Ge Gondeege Shareeaiy Kuriyah, Hukum Ahanee Lafaa Kurevunu Gothah - Vaguthu\n12 މެންބަރުންގެ ގޮނޑިވެސް ނުގެއްލޭކަމަށް ސުޕްރީމް ކޯޓުން ހުކުމް ކޮށްފި\nމުސްތަފާ އާއި ޝާހް މިއަދު ސުޕްރީމް ކޯޓުގެ ބޭރުގައި – ވަގުތު އިމޭޖްސް: މުހައްމަދު ޖިމީ\nރައްޔިތުންގެ މަޖިލީހުގެ މެންބަރުކަމުން ވަކިވި ކަމަށް އިލެކްޝަންސް ކޮމިޝަނުން ކަނޑައެޅި 12 މެންބަރުގެ ގޮނޑިވެސް ނުގެއްލޭކަމަށް ސުޕްރީމް ކޯޓުން ހުކުމް ކޮށްފިއެވެ.\nސުޕްރީމް ކޯޓުން މިއަދު ވަނީ ތިމަރަފުށީ ދާއިރާގެ މެންބަރު މުޙައްމަދު މުސްތަފާއާއި، ފުވައްމުލަކު އުތުރު ދާއިރާގެ މެމްބަރު އަލީ ޝާހުއާއި، އިހަވަންދޫ ދާއިރާގެ މެންބަރު މުޙައްމަދު ޢަބްދުﷲއާއި، ހަނިމާދޫ ދާއިރާގެ މެންބަރު ހުސެއިން ޝަހުދީ މަޖިލީހުގެ މެންބަރުކަމުން ވަކި ނުވާކަމަށް ހުކުމް ކޮށްފައެވެ.\nއެއާއެކު މެމްބަރުކަމުން ވަކިވި ކަމަށް އިލެކްޝަންސް ކޮމިޝަނުން ކަނޑައެޅި 12 މެންބަރުންގެ ގޮނޑި ނުގެއްލޭކަމަށް ސުޕްރީމް ކޯޓުން މިހާރު ވަނީ ކަނޑައަޅާފައެވެ.\nއެ ހަތަރު މެމްބަރުންގެ އިތުރުން ދެން ގޮނޑި ނުގެއްލޭ ކަމަށް ސުޕްރީމް ކޯޓުން ހުކުމް ކުރި މެމްބަރުންނަކީ ތުލުސްދޫ ދާއިރާގެ މެންބަރު މުޙައްމަދު ވަހީދާއި، ދިއްދޫ ދާއިރާގެ މެމްބަރު ޢަބްދުއްލަތީފް މުހައްމަދާއި، ވިލިނގިލީ ދާއިރާގެ މެންބަރު ސަޢުދު ޙުސައިނާއި، މަޑުއްވަރީ ދާއިރާގެ މެންބަރު މުޙައްމަދު އަމީތު އާއި ތިނަދޫ ދެކުނު ދާއިރާގެ މެންބަރު ޢަބްދުﷲ އަޙްމަދާއި، މައްޗަންގޯޅި ދެކުނު ދާއިރާގެ މެންބަރު ޢަބްދުﷲ ސިނާނާއި، ދަނގެތީ ދާއިރާގެ މެންބަރު އިލްހާމް އަޙްމަދާއި، ތިނަދޫ އުތުރު ދާއިރާގެ މެންބަރު ސައުދުﷲ ޙިލްމީއެވެ.\nޕީޕީއެމް އިން ވަކި ކުރުމާ ގުޅިގެން މި 12 މެމްބަރުންގެ ގޮނޑި ގެއްލިފައިވާ ކަމަށް އިލެކްޝަންސް ކޮމިޝަނުން ކަނޑައެޅީ ސުޕްރީމް ކޯޓުން ފްލޯ ކްރޮސިންއާ ގުޅޭ ގޮތުން ނެރުނު ހުކުމަށް ރިއާޔަތްކޮށެވެ. އެ ހުކުމް ނެރުނީ މިދިޔަ އަހަރުގެ ޖުލައި މަހުގެ 13 ވަނަ ދުވަހު އެވެ. އެ ހުކުމްގައިވާ ގޮތުން ޕާޓީ ބަދަލުކޮށްފިނަމަ ނޫނީ ވަކިކޮށްފިނަމަ އެ މެންބަރެއްގެ ގޮނޑި ގެއްލޭނެ އެވެ.\nނަމަވެސް އެ ހުކުމުގެ ކުރިން ވެސް ޕީޕީއެމުން ވަކިވާން މި މެމްބަރުން ސިޓީ ފޮނުވާފައިވާތީ ގޮނޑި ގެއްލުނު މައްސަލަ އެ ބޭފުޅުން ވަނީ ސުޕްރީމް ކޯޓަށް ހުށަހަޅާފައެވެ.\n12 މެމްބަރުންގެ ގޮނޑި ނުގެއްލޭ ކަމަށް ހުކުމް ކުރުމުން، މަޖިލީހުގެ މެޖޯރިޓީ އިދިކޮޅު ފަރާތްތަކަށް މިހާރު ވަނީ ލިބިފައެވެ.\nވޯޓުގެ ފަހުން ތިނޫން އަޑެއް އަދި ނީވޭ! މިއީކަން ނޭގޭ މައުމޫނު އެ ބުނާ ހަނދުކޭތައަކީ!\nއޮކްޓޯބަރ 30, 2018 12:27\nސަދޫމްގައި ހިފާ ހަނދުކޭތަ!! މިއޮތީ ވާކަމެއް!! ހުރިހާ ކަމެއް ތިހެންގޮސް ނިންމާނެ!! ކުރާނެކަމެއް ނެތް!! ދެން އޮތީ ޙަމްދުކޮށް ހެއްދެވި ފަރާތަށް ދުޢާކުރުން!! މިނޫން ދުވަހެއް ދައްކަވާތޯ!! މިއޮތީ ޢަދުލު އިންސާފޭ މިކިޔާއެއްޗެއް މުޅިން އެހެން މަރުޙަލާއަކަށް ގެންގޮސްފަ!! ނުފޫޒު!! މަގާމުގެ ދަހިވެތިކަން!! ފައިސާ!! މިކަންތައްތައް ތަންތަނަށް އަދި މީހުންގެ ސިކުނޑިތަކަށް ވަނީމާ ޢަދުލެއް އިންސާފެއް އެހެންކަމެއް ނޮއޮންނާނެ!! ކަންކަން އޮންނާނީ ހަމައިން ނެއްޓިފަ!! މިކަންތައްތައް މިދާގޮތުން މިރާއްޖޭގައި ދާޚިލީ ތަޅާފޮޅުން ދާދި އަވަހަށް އުފެދިގެން ހިގައިދާނެ!! މިއީ ހިތާމަހުރިކަމެއް!! ކޮންމެ ކަމެއްވެސް ކުރަންޖެހޭނީ އިންސާފުން!! މީހަކަށް ބެލުމެއް ނެތި!! އެކަން މިވަނީ މިހާރު ނެތިގޮސްފައި!!\nކޯޓުތައް ތިހުރީ މިހާރު ގައްޑާކޮށް! ފަނޑިޔާރުން ތިތިއްބެވީ މިހާރު ޖަޒުބާތުގައި! މިހާރު ސަޅި! ތިވަރެއްނެތް! ﷲގެ ޙުކުމްފުޅަކަށް އިންތިޒާރުގައި އެބަ ިބީމެވެ.\nއޮކްޓޯބަރ 30, 2018 11:21\nވާވާވާ. މިނިވަން ކޯޓުތައް މާދަމާ ވާނީ އެމްޑީޕީ އަށް ކޯއްޗަކަށްބާ؟\nއޮކްޓޯބަރ 30, 2018 11:22\nސަޅި އިނގޭ. ސާބަހޭ ކޯޓުތަކަށް. ލާރި ލާރި ޔޭސް ހުކުމް ކަމިންގ. ހެޕީ ހުކުން ކަމިން. ގިވް ސަމް މަނީ\nތިއޮތީގެ ޖަންގަލީގެ އިންސާފު. މީހުން ރޭގަނޑު ނިދާފަތިއްބަ ގާޒީއަކު ވަގައް ަނަގައިގެން ތިމަންނާ ގެންދިޔާމޭ މީޑިއާއައްތައް ކުރިމަތީގަ ބުނީމަވެސް ހެތްކެއްނެތް. އަންނި އައް ހުކުމް ކޮއްފަ އޮންނާނީ އެންމެ އިންސާފުވެރިކޮއް\nއޮކްޓޯބަރ 30, 2018 15:08\nހޫނ . ހައްޔަރު ނުކުރަން ހުކުމް ކޮއްފި. ހީވަނީ ވަރަށްކަޑަވާނެހެން ބަޔަކުމީހުން\nއޮކްޓޯބަރ 30, 2018 11:54\nމިހާރު ހުރިހާހުކުމެވެރަންގަޅުވާނެ. ވަރަށް ސަލާމް\nއޮކްޓޯބަރ 30, 2018 12:01\nކުރިން ކުރި ހުކުމްތައްވެސް އެއްބަޔަކަށް ރަނގަޅު. ޔާނޫ، ކޯޓްތަކަށް އަތްބާނައިގެން ހުކުމް ކުރިއިރު ހެވިފަ އަތް ޖަހަން. ޔާމިނު އަކަށް ދެން ބޭނުން އެއްޗެއް ނުހެދޭނެ. ކޯޓްތަކުގެ ޤާޒީން މިހާރު އެތިބީ ޔާމިނުގެ އަނިޔާވެރިކަމުން މިންޖުވެފަ.\nއޮކްޓޯބަރ 30, 2018 12:00\nއިއްޒަތްތެރި ފަނޑިޔާރުން ގުއިރީފަ ދަނޑިން ތެޅީމަ ބުރާނެ ގަޔަށް. އޭރުން ވަރަށް މީރުވަސް ދުވާނެ.\nއޮކްޓޯބަރ 30, 2018 12:14\nއޮކްޓޯބަރ 30, 2018 12:20\nއޮކްޓޯބަރ 30, 2018 12:33\nޑޮލަރު ދިންވަރަކަށް ފަނޑިޔާރުން އިންސާފް ވެރިވާނެ\nއޮކްޓޯބަރ 30, 2018 12:37\nހުސްކުރާ ސޭލް އަޅުވާފައި ހުރިހާ ގޮނޑިތައް ވިއްކައި ނިންމާލަނީ! އިދިކޮޅޭމެންނަށް ވީމާ "ހަވާ ފަޓާސް" އިންޞާފުވެސް ހަމަ އޯކޭ!! ޖަލުތަކުގައި ތިބި ބޮޑެތި މުޖްރިމުންތައް ވަނީ ކުރިން ދޫކޮށް ނިންމާފައި!\nއޮކްޓޯބަރ 30, 2018 12:50\nވާވާވާ! ކޯޓުތައް ތިހުރީ އިންޞާފްގެމަގުގައި މިހާރު!\nއޮކްޓޯބަރ 30, 2018 13:09\nއިނިލް ހުކުމް އިއްލާ ލިއްލާހި ހުރިހާ ފަނޑިޔާރުން ވެސް ވ މިނިވަން އިންސާފް ވެރި ނަރަކައިން ޖާގަ ހޯދީތީ ޝުކުރިއްޔާ\nތިބޭފުޅުން އަޑުއަހަންތަ ސަދޫމުގަ ހިމާރުގެންގުޅުނު މީހާއަށް ހުކުންކުރިގޮތް.ވަގައްނެގިމީހާއަށް އެތިވެސް އަދި ލާރިވެސް...!!!!!؟؟؟؟ ހުކުންއިއްވިމީހާއަށްވެސް ފައިދާ...ސުބުހާނަﷲ..\nއޮކްޓޯބަރ 30, 2018 14:41\nލަފާކުރާނެ ކަމެއް ނެތް...ޔަގީން ކުރޭ...އިންސާފު ލިބެމުންދަނީ...އަލްހަމްދުލިއްލާހި\nއޮކްޓޯބަރ 30, 2018 15:46\nއޮކްޓޯބަރ 31, 2018 07:50\nސުޕްރިމް ކޯޓަކީ މިހާރު އެމްޑީޕީ ގެ ބޮޑުފެންޑާ.... މިހާރު ހުރިހާ ކަމެއްވެސް އޯކޭ!\nއޮކްޓޯބަރ 31, 2018 07:54\nއެންޑީޕީގެ އިސްލަހީ ހިޔަވަޅު ! ޤާނޫނަށް ދިގުއަތް ބޭނީދޯ، ބޭނުންގޮތެއް ހަމައެއް ލަމައެއްނެތް ގޮޑިގަ ނީށީދެވެއި އިންސާހު ކަތިލައިފި ! މި މީހުންނަށް ތަރައްގީއަށް ކުރެވޭނެ އެއްކަމެއްވެސް ނެތް. ނަހައްގުން ބާރު ބޭނުންކުރަނީ\nކޯޓްތަކުގައި ތިބޭ ފަނޑިޔާރުންވެސް ހިތައްއެރިގޮތަކަށް ކަންތައް ކުރިޔަދީގެނެއް ނުވާނެއެވެ. ކުރިން ކުރި ޙުކުމެއް ފަހުން ހަމައެމީހުން އެހެންގޮތަކަށް ބަދަލު ކުރާނަމަ އެ ފަނޑިޔާރަކާ މެދު ދައުވާކޮށް އޭނާއަށް އަދަބު ދޭންޖެހޭނެއެވެ. ޢަދުލު އިންސާފުގެ ދާއިރާ ހަރުދަނާ ކޮށް ޢާއްމުންގެ އިތުބާރު އުފެއްދުމަށް ޓަކައި މިކަން ކޮންމެހެންވެސް ކުރަންޖެހޭނެއެވެ. މިހެން ނުހަދައިފި ނަމަ މިހާރު އެހިންގާގޮތައް ނުބައި ނުލަފާ ޖަރީމާ ހިންގުމުގެ ފުރުސަތު ފަހިވެފަ އޮންނާނެއެވެ.


Addu gai emme furathama vaccine dheynee sihhee dhaairaa ge 30 muvazzafakah - AO News\nއައްޑޫގައި އެންމެފުރަތަމަ ވެކްސިން ދެނީ ސިއްހީދާއިރާގެ 30 މުވައްޒަފަކަށް\nކޮވިޑް ވެކްސިނާއި އޭއީއެޗުން ހަވާލުވަނީ: ފޮޓޯ އިހްތިޝާމް\nކޮވިޑް-19 “ކޮވިޝީލްޑް”ވެކްސިން މިއަދު އައްޑޫސިޓީގައި ދޭން ފަށާނެ ކަމަށާއި އެންމެ ފުރަތަމަ ވެކްސިން ދެނީ ސިއްހީ ޚިދުމަތްތެރިންގެ ތެރެއިން ކުރީ ސަފުގައި މަސައްކަތް ކުރާ މުވައްޒަފުންނަށް ކަމުގައި އައްޑޫ އިކުއަޓޯރިއަލް ހޮސްޕިޓަލުން (އޭއީއެޗް) ބުނެފިއެވެ.\nމިއަދު ހެނދުނު އައްޑޫގައި ވެކްސިން ދޭން ފަށާއިރު އެންމެ ފުރަތަމަ ޑޯޒް ދިނުމަށް ހަމަޖެހިފައިވާ ޑޮކްޓަރުންނާއި ނަރުހުން، ޕަބްލިކް ރިލޭޝަންސް އަދި އެޓެންޑުން ހިމެނޭ ގޮތަށް 30 މުވައްޒަފަކަށް ވެކްސިން ދެވޭނެ ކަމަށް އޭއީއެޗުން ބުނެއެވެ. އަދި އެކަމަށްޓަކައި އެޗްޕީއޭއިން ކަނޑައަޅާފައިވާ މިންގަނޑުތަކާއި އެއްގޮތަށް ވެކްސިން ދިނުމަށް ވަކި ޚާއްޞަ ތަނެއް ތައްޔާރު ކުރެވި ވެކްސިން ދިނުމަށް ފަހު ކުރިމަތި ވެދާނެ ކަން ކަމަށް ވަނީ ތައްޔާރުވެފައި ކަަމަށް ވެސް އޭއީ އެޗުން ވަނީ ބުނެފައެވެ.\nއައްޑޫ އަދި ކުޅުދުއްފުއްޓާއި މާލޭގައި ވެސް ދޭން ނިންމާފައި ވަނީ އޮކްސްފޯޑް-އެސްޓްރާޒެނެކާ ކޮވިޑް-19 “ކޮވިޝީލްޑް” ވެކްސިނެވެ. އެ ވެކްސިނުގެ 100،000 ޑޯޒް އިންޑިއާއިން ވަނީ ރާއްޖެއަށް ހަދިޔާކޮށްފަ އެވެ. ކޮންމެ މީހަކަށް އޭގެ ދެ ޑޯޒް ދޭން ޖެހޭނެތީ އޭގެއިން ވެކްސިން ޖެހޭނީ 50،000 މީހުންނަށެވެ.\nމާލެ ސަރަހައްދުގައި ވެކްސިން ދިނުމަށް ހަމަޖެހިފައިވަނީ، އައިޖީއެމްއެޗް، ހުޅުމާލެ ހޮސްޕިޓަލް، ވިލިމާލެ ހޮސްޕިޓަލް، އޭޑީކޭ ހޮސްޕިޓަލް އަދި ޓްރީޓޮޕް ހޮސްޕިޓަލްގައެވެ. އައްޑޫ ސިޓީގައި ވެކްސިން ދޭނީ އައްޑޫ އެކުއަޓޯރިއަލް ހޮސްޕިޓަލުންނެވެ. އަދި ކުޅުދުއްފުށީގައި ކުޅުދުއްފުށީ ރީޖަނަލް ހޮސްޕިޓަލްއިންނެވެ.\nފައިޒާ ވެކްސިން ދެނީ މާލެ ސަރަޙައްދުގައި އެކަނި\nކޮވިޑް-19: މިއަދު ރާއްޖެއިން ވެކްސިން ޖެހީ 9،770 މީހުން\nއައްޑޫގައި 30 އަހަރުން މަތީގެ މީހުންނަށާއި ބިދޭސީންނަށް ވެކްސިން ދޭން މިއަދު ފަށަނީ


SunOnline: Principalunge musaara in madhuvaanama badhalu gennaanan: Pay comission\nޕްރިންސިޕަލުންގެ މުސާރައިން މަދުވާނަމަ ބަދަލު ގެންނާނަން: ޕޭ ކޮމިޝަން\nއައިޝަތު ހިދާޔާ 11 May 2022, 22:29\nޖެނުއަރީ 12، 2020: އިއްޒުއްދީން ސްކޫލް ހުޅުވުން --- ސަން ފޮޓޯ/ ފަޔާޒު މޫސާ\nޕްރިންސިޕަލުންގެ މުސާރައިގެ އޮނިގަނޑަށް ގެނައި ބަދަލާއެކު ބައެއް ޕްރިންސިޕަލުންގެ މުސާރައަށް އުނިކަމެއް އަންނަނަމަ، އެ މައްސަލަ ހައްލުކުރާނެކަމަށް ނޭޝަނަލް ޕޭ ކޮމިޝަނުން ބުނެފިއެވެ.\nޕޭ ކޮމިޝަނުން މިހެން ބުނީ ޕްރިންސިޕަލުންގެ މުސާރައިގެ އައު އޮނިގަނޑާއެކު ރަށުން ބޭރުގައި މަސައްކަތްކުރާ ޕްރިންސިޕަލުންގެ އެކޮމަޑޭޝަން އެލަވެންސާއި ފުޑް އެލަވެންސް އުނިކޮށްފައި ވުމުން އެކަމުގެ ކަންބޮޑުވުންތައް ފާޅުކޮށްފައިވަނިކޮށެވެ.\nއެކަމާ ގުޅިގެން "ސަން" އާ ވާހަކަ ދައްކަވަމުން ޕޭ ކޮމިޝަނުގެ ސެކްރެޓަރީ ޖެނެރަލް ޑރ. މުޙައްމަދު ފައިޒަލް ވިދާޅުވީ އެ އެލަވެންސްތައް އުނިކުރުމުން ޕްރިންސިޕަލުންގެ މުސާރައިން މަދުވާހާލަތެއް އަތުވެދާނެކަމަށެވެ. ނަމަވެސް މިއީ މަދުން ދިމާވާނެ ހާލަތެއް ކަމަށާއި އެފަދަ ޕްރިންސިޕަލުންގެ މުސާރަ ހަމަހަމަ ކޮށްދޭނެކަމަށް އޭނާ ވިދާޅުވިއެވެ.\n"ޕްރިންސިޕަލުންނަށް މިހާރު އެލިބޭ އެއްޗެއް އުނި ނުވާގޮތަށް މުސާރައިތެރެއަށް ކުރިން ލިބެމުން އައި އެލަވެންސްތައް ވެސް ލާފައެވަނީ،" އޭނާ ވިދާޅުވިއެވެ.\nމީގެއިތުރުން އޭނާ ވިދާޅުވީ ހުރިހާ ފަންނެއްގެ މުވައްޒަފުން ވެސް ރަށުން ބޭރަށް ފޮނުވަން ޖެހިއްޖެ ހާލަތެއްގައި ރޫރަލް އިންޓެންޝަން ޕޮލިސީގެ ދަށުން ރަށްރަށަށް މުވައްޒަފުން ފޮނުވުމުގައި އަމަލުކުރާނެ ގޮތްތައް ހުންނާނެކަމަށެވެ.\nޕްރިންސިޕަލުންނަށް ކުރިން ދެމުންއައި އެލަވެންސްތައް އުނިކޮށްފައިވަނީ އެހެން ދާއިރާތަކުގެ މުވައްޒަފުންނަށް އެ އެލަވެންސް ނުލިބުމުގެ ސަބަބުން އުފެދޭ ތަފާތުކުރުންތައް ނައްތާލަންކަމަށް ވެސް ފައިޒަލް ވިދާޅުވިއެވެ.\n"ޕްރިންސިޕަލުންނަށް އެކަނި އެކަހަލަ އުސޫލުތަކެއް އޮތީމަ އެހެން ފަންނު ތަކުގެ މުއައްޒަފުންނަކަށް އެއްހަމަކަމެއް ނާދެ. އެހެންވީމަ ޕްރިންސިޕަލުންނަށް ލިބޭ އެއްޗެއް އުނިކުރީއެއް ނޫން،" އޭނާ ވިދާޅުވިއެވެ.\nމުސާރައިގެ އޮނިގަނޑަށް ގެނައި ބަދަލާއެކު 16،214ގެ މުސާރައެއް ލިބޭ ރޭންކު 1 ގެ ޕްރިންސިޕަލަކަށް މިހާރު 22,273 ރުފިޔާގެ މުސާރައެއް ލިބޭނެއެވެ.\nއަދި ކުރިން 20،049ގެ މުސާރައެއް ލިބޭ ރޭންކު2ގެ ޕްރިންސިޕަލަކަށް މިހާރު ލިބޭނީ 33،075 ރުފިޔާގެ މުސާރައެކެވެ.


Filaigen ulhey 11 bidheysee eh hoadhan iulaankohffi | Jazeera\tފިލައިގެން އުޅޭ 11 ބިދޭސީއެއް ހޯދަން އިއުލާންކޮށްފި - Jazeera\nފިލައިގެން އުޅޭ 11 ބިދޭސީއެއް ހޯދަން އިއުލާންކޮށްފި\nމޫސާ ރަޝީދު September 1, 2020 124 views0\nރާއްޖޭގައި ފިލައިގެން އުޅޭ 11 ބިދޭސީއަކު ހޯދަން ފުލުހުން އިއުލާންކޮށްފި އެވެ.\nފުލުހުން މިއަދު ބުނީ ހޯދަން އިއުލާންކޮށްފައި ވަނީ ކަރަންޓީން ފެސިލިޓީތަކުގައި ބައިތިއްބާފައިވަނިކޮށް ފިލާފައިވާ ބައެއް ކަމަށެވެ. އަދި އެ މީހުން ފިލާފައި ވަނީ ގަވާއިދާ ހިލާފަށް އުޅޭތީ އަނބުރާ ގައުމަށް ފޮނުވާލުމުގެ މަސައްކަތް ކުރަމުންދަނިކޮށް ކަމަށް ފުލުހުން ބުންޏެވެ.\nފުލުހުން ވަނީ އެ މީހުންގެ ފޮޓޯ އާއި ޕާސްޕޯޓް ނަމްބަރާއެއްކޮށް އާންމުކޮށްފަ އެވެ. އަދި އެއްވެސް މައުލޫމާތެއް ލިބިއްޖެ ނަމަ ފުލުހުންގެ ޖެނެރަލް އިންވެސްޓިގޭޝަން ޑިޕާޓްމަންޓަށް ގުޅައި މައުލޫމާތު ހިއްސާ ކުރަން ފުލުހުން އެދިފަވެއެވެ.\nކޮވިޑް-19 ރާއްޖޭގައި ފެތުރުމާ ގުޅިގެން އެންމެ ފުރަތަމަ ގިނައިން ޕޮޒިޓިވް ކޭސްތައް ފެންނަން ފެށީ ބިދޭސީންގެ ފަރާތުންނެވެ. އެކަމާ ގުޅިގެން ސަރުކާރުން ވަނީ ގިނަ އަދަދެއްގެ ބިދޭސީން ފޮނުވާލަން މަސައްކަތް ފަށައިފަ އެވެ.


MNDF Hama Akah Elhuveynee Askaree Court Eh Ufadhdhaigen: Adam Shareef - Vaguthu\nއެމްއެންޑީއެފް ހަމައަކަށް އެޅުވޭނީ އަސްކަރީ ކޯޓެއް އުފައްދައިގެން: އާދަމް ޝަރީފް\n3 ހަފްތާ ކުރިން ( މެއި 30, 2021 )\n"ފަނޑިޔާރުގެއަށް އޮތް ބިރު" މި މައްސަަލަ އާއި ގުޅޭގޮތުން އިދިކޮޅުން ބޭއްވި ނޫސްވެރިންގެ ބައްދަލުވުމުގެ ތެރެއިން އާދަމް ޝަރީފް އުމަރު ވާހަކަ ދެއްކެވުން - ވަގުތު އިމޭޖަސް:- އަހުމަދު އަލީ\nދިފާއީ ބާރުގެ ތެރެއަށް ސިޔާސީ ނުފޫޒު އިތުރުވަމުންދާ ކަމަށާއި މި ކަންކަން އިސްލާހު ކުރެވިގެން ދާނީ އަސްކަރީ ކޯޓެއް ގާއިމް ކޮށްގެން ކަމަށް އިދިކޮޅު ޕީއެންސީގެ ޕާލިމެންޓްރީ ގްރޫޕްގެ ލީޑަރު އަދި މަޑުއްވަރީ ދާއިރާގެ މެންބަރު އާދަމް ޝަރީފް ވިދާޅުވެއްޖެއެވެ.\nއާދަމް ޝަރީފް މިހެން ވިދާޅުވީ، ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ދިން ބޮމުގެ ހަމަލާއަށް ފަހު ސިފައިންގޭގެ ސްޕެޝަލް ޕްރޮޓެކްޝަން ގްރޫޕް (އެސްޕީޖީ) ގެ ކޮމާންޑަރުން ބަދަލު ކުރުމާ ގުޅިގެން ޝާއިއުކޮށްފައިވާ ޚަބަރެއް ޚިއްސާ ކުރަމުންނެވެ.\nއާދަމް ޝަރީފް ކުރެއްވި ޓްވީޓްގައި ވިދާޅުވީ، ދުވަހަކު ވެސް ސިޔާސީ ނުފޫޒު ނުވަންނަ މިހާރު ސިފައިންގެއަށް ނުފޫޒު ވަންނަމުންދާ ކަމަށާއި އެމްއެންޑީއެފްގެ ކަންކަން ދަނީ "ފާލުން ނައްޓައިގެން" ކަމަށެވެ.\nއެމްއެންޑީއެފް "ހަމައަކަށް އަޅުވަން" އެންމެ ބޮޑަށް ކުރަންވީ ކަންކަމަކީ ގަވާއިދުތައް ތަންފީޒުކޮށް، އުސޫލުތައް ދެމެހެއްޓުން ކަމަށް އޭނާ ވިދާޅުވިއެވެ. އަދި އަސްކަރީ ކޯޓެއް އުފައްދައިގެން ކަމަށް އޭނާ ވިދާޅުވިއެވެ.\nDhuvahakuves nuvanna minvarah siyaasee nufoozu vadhe, MNDFge kankan midhanee faalun nattamun. MNDF hamayakah alhuvan emme bodah kuranvee kamakee qavaidhuthah thanfeezukoh, usool dhamahattai, RY ge verikamugai farumaa koffaivaa Askaree Court bill faaskurun. https://t.co/eDDIDvRV4o\n— Adam Shareef Umar (@Adamshareefz) May 29, 2021\nކުރީގެ ރައީސް އަބްދުﷲ ޔާމީންގެ ވެރިކަމުގައި ޑިފެންސް މިނިސްޓަރެއްގެ މަގާމުގައި އާދަމް ޝަރީފް ހުންނަވަނިކޮށް އެ މިނިސްޓްރީން އޭރު ވަނީ އަސްކަރީ ކޯޓުގެ ބިލެއް ފަރުމާކޮށް ބަންޑާރަ ނައިބުގެ އޮފީހަށް ވެސް ފޮނުވައިފައެވެ. އެކަމަކު ފަހުން އެ ބިލުގެ މަސައްކަތެއް ކުރިއަކަށް ނުދެއެވެ.\nއަސްކަރީ ކޯޓަކީ ދުނިޔޭގެ އެހެން ބައެއް ގައުމުތަކުގައި ވެސް އޮންނަ ޝަރުއީ ކޯޓެކެވެ. އެފަދަ ކޯޓެއްގައި މައިގަނޑު ގޮތެއްގައި ބަލަމުންދާނީ އަސްކަރިއްޔާގެ ތެރެއިން ހިނގާ މައްސަލަތަކެވެ.\nރައީސް އިބްރާހީމް މުހައްމަދު ސޯލިހް ވެރިކަމަށް ވަޑައިގެންނެވި ފަހުން، މި ބިލާ ގުޅޭ ގޮތުން ފަހުން މާ ގިނަ ވާހަކަތަކެއް ވެސް ނުދައްކައެވެ. 2019 ވަނަ އަހަރު އެކުލަވާލި އާމަޖިލީހަށް މިބިލް ހުށަހަޅާފައި ނުވާތީ މިހާރު ބިލްގެ މަސައްކަތް ކުރިއަކަށް ނުދެއެވެ.\nމި މަހުގެ ހަވަނަ ދުވަހުގެ ރޭ އިރާކޮޅު ރައީސް ނަޝީދަށް ދެވުނު ހަމަލާއާ ގުޅިގެން މިހާތަނަށް ބަޔަކު ހައްޔަރުކޮށްފައިވާއިރު، އެމަނިކުފާނު މިހާރު ހުންނެވީ އިތުރު ފަރުވާއަށް ޖަރުމަން ވިލާތަށް ވަޑައިގެންނެވި ގޮތަށް އެ ގައުމުގައެވެ.\nމެއި 30, 2021 10:39\nތިބޭފުޅާގެ ބާރުގައި ތިކަން ނުކުރީކީއްވެ\nމެއި 30, 2021 13:32\nގާނޫނީ ގޮތުން ބާރުނުލިބި ނުކުރެވޭނެ އެ ކަމެ އް.\nމެއި 30, 2021 13:46\nއަސްކަރީ ކޯޓެކޭ މަދަނީ ކޯޓެކޭ ހަމަ ތަފާތެއް ނުހުންނާނެ މިރާއްޖެގައި!! ކޮންމެ ނަމެއް ކިޔާފަ ތަނެއް އުފެއްދިޔަސް މޮޑޭނީ ހަމަ ސިޔާސީ ފުއްގަނޑު!! އެފުއްގަނޑުން ހުރިހާ ހެދިކާއެއް ހަދާނީ!! މިނިވަން މުސްތައްގިއްލު ފަނޑިޔާރުގެތައް މިރާއްޖޭގައި އެބަހުރިތަ؟ މިނިވަން މުސްތަގިއްލު ޖުޑިސަލް ސަރވިސް ކޮމިޝަނެއް މިރާއްޖެގައި އެބައޮތްތަ؟ ސިޔާސީ ނުފޫޒުން އެއްކިބާވެފައިވާ މިނިވަން މުސްތަގިއްލު އިދާރާއެއް މިހާރު މިރާއްޖޭގައި އެބަހުރިތަ؟ ފުރަތަމަ ކުރަންޖެހޭ ކަންނުކޮށް އިތުރު ވާހަކަ ދެއްކުމުގެ ބޭނުމެއްނެތް!! ގަހުގެ ބުޑު މުލާއެކު ނުނަގާ އަބަދުވެސް ބިންފަޅާފަ ނިކުންނަ ކުރި ބުރިކުރުމަކުން ބޭނުންވާ މަގުސަދު ހާސިލްނުވާނެ!! އެމްއެންޑީއެފާ ފުލުހުންގެ އިދާރާގައި މަސައްކަތުގައި އުޅެނިކޮށް ޑިސިޕްލިނަރީ ނުވަތަ ޖިނާޢީ ނުވަތަ މަދަނީ ކުށެއްކޮށް މިމުއައްސްސާތަކުން ކަނޑައަޅަފައިވާ އުސޫލުތަކާ އެއްގޮތަށް ޑިސްއޮނަރަބަލީ ޑިސްޗާޖްކޮށް ވަޒީފާއިން ވަކިކޮށްފައިވާތާ7އަހަރު 8 އަހަރު ވެފައިވާ މީހުން މިސަރުކާރުގެ ކޯޓްތަކުން މިސަރުކަރުގެ ފޭވަރޭޓުން ތިބެގެން އަލުން މިފަދަ މުއައްސަސާތަކަށް ވަޒީފާއަށް ނިކުމެވޭގޮތް ހެދުން އެއީ ފުރަތަމަވެސް ގޯސް!! އަދި ދެވަނަ ގޯހަކީ މިތަންތަނުގެ އެންމެ މަތީ މަގާމުތައް ޙަވާލުކުރުން! އެހެންވީމަ ގޯސްކޮށް ނިންމާ ކަންކަމުން އިތުރުވާނީ ހަމަ ގޯސް! މިމީހުންނަށް އޯކެއިވެދާނެ!! އެކަމަކު ގިނަބައެއްގެ ހިތުގައި ރުޅިވެރިކްމާ ނަފްރަތުނޫން ކަމެއް ނުއުފެދޭނެ!! އެތަންތަނުގައި މެދުނުކެނޑި މަސައްކަތްކުރަމުން އަންނަ ފަރާތްތަކުގެ މޫނުމަތީ ތަފާލެއް ޖެހުންނޫންތޯ މިއީ!!\nމެއި 30, 2021 12:44\nއަސްކަރީ ކޯޓެއް އުފެދުމަކީ ހައްލެއްނޫން. ހައްލަކީ ސަރުކާރުގެވެސް އަދި މަޖްލީހާއި ސިޔާސީ އެހެނިހެން ފަރާތްތަކުގެ އިޚްލާޞްތެރިކަން. ރަނގަޅަށް ބައްލަވާ ކުރިއަރަމުން އަންނަ ޤައުމުތަކުގައި، ޚާއްޞަކޮށް ސެންޓްރަލް ޔޫރަޕްގެ ޤައުމުތަކުގައި އަސްކަރީ ކޯޓްގެ ނިޒާމާ މަޑަމަޑުން ދުރައްދާ މަންޒަރު ފެންނާނެ. އަސްކަރީ ކޯޓެއް ޒަމާނީ ގޮތަށް އެކުލަވާލެވިއްޖެނަމަ ކުރިއެރުންތަކެއް ލިބިދާނެ.\nމެއި 30, 2021 13:30\n100 ގެ ވާހަކައެއް.\nމެއި 30, 2021 16:07\nހަމަ އަށް އެޅުވޭނީ ވަޒީފާއިން ކަޑާލާފަ ހުރި މީހުން އަލުން ވައްދާ ވެރިނަށް ހެދީމަ... ތިތާ ވެރިންނަށް އަސްލު ލާންވީ މަޖުލިހުގެ މެންބަރުން...\nމޮޔަސޮރު ކިޔަނީ ހެޑްލައިން އެކަނިތޯ؟ އެއޮތީ ނޫންތަ ބުނެފަ ބިލެއް ފަރުމާކޮށްފަ ފޮނުވިވާހަކަ.\nތިޔަބުނާ ޒާތުގެ ކޯޓެއް ހެދުން މާ ލަސްވެސް ވެއްޖެ. އެއް ވެރިކަމުގަ އިޙްލާސްތެރިކަމާމެދު ސުވާލު އުފެދިގެން އެއްފަރާތް ކުރާ މީހާ އަނެއް ވެރިކަމުގެ މަތީ މަޤާމާ އެކު ޔުނިފޯމް ލަނީ. ސުވެލޭ އުފެދޭ ހިސާބުން ދެން އަލުން ވަޒީފާ ދޭންވާނީ އެވަރަށް ދިރާސާކޮށްފަ. ދިނަސް ކޮންމެ ކޮންމެ ތާކަށް ލައިގެން ނުވާނެ.


Koimalaa - ކޮއިމަލާކަލޯ ނުވަތަ މަލެއްފަދަކޮއި\nހަބަރު ރިޕޯޓް މައުލޫމާތު\nފުރަތަމަ ސަފުހާ ހަބަރު ރިޕޯޓް މައުލޫމާތު\nފޮޓޯ: 2021 ވަނަ އަހަރުގެ އުރީދޫ ކަލަންޑަރު.\nކޮއިމަލާކަލޯ ނުވަތަ މަލެއްފަދަކޮއި\nކޮއިމަލާކަލޯގެ ވާހަކަ ދެ ގޮތަކަށް ކިޔާއުޅެއެވެ. އެއްގޮތަކީ އެއީ ސްރީލަންކާއިން ރާއްޖެއަށް ވަޑައިގެންނެވުނު ބޭފުޅެއްކަމަށް ކިޔާ އުޅޭގޮތެވެ. އެ ވާހަކައިގައި ކިޔަނީ އެ ބޭފުޅަކު ބޮޑުފުޅުވީ ސިންގާަައެއްގެ ބެލުމުގެ ދަށުގައި ކަމަށެވެ. އަނެއް ގޮތަކީ އެ ބޭފުޅަކަށް ރާއްޖެއަށް ވަޑައިގެންނެވުނީ އިންޑިއާއިންކަމަށް ކިޔާގޮތެވެ.\nމިއިން ކޮންމެ ޤައުމަކުން ވަޑައިގަތަސް އެ ބޭފުޅަކީ ރަސްދަރިކަނބަލަކާ ކައިވެނި ބައްލަވައިގެން ހުންނެވި ބޭފުޅެކެވެ. އަދި އެއީ ރާއްޖޭގައި ރަސްކަމެއް ގާއިމުކުރައްވައި ފުރަތަމަ ރަސްކަން ކުރެއްވި ރަސްގެފާނުކަމަށް ބުނެވެއެވެ. ކޮއިމަލާކަލޯގެ ވާހަކައަކީ ދޫދޫމަތިން ވާރިދުވަމުން އައިސްފައިވާ ތާރީޚީ ފޯކުލޯރެކެވެ.\nޖަންގަލީގެ ތެރޭގައި ޖަނަވާރުތަކާއެކު އުޅެ ބޮޑުވި މި ޒުވާނާއަށް ރަސްދަރިކަނބަލެއްގެ ކައިވެނިފުޅު ލިބިވަޑައިގަތީ ޖަންގަލީގެ ވަރަށް ފުން ހޮހަޅައެއްގެ ތެރޭގައި ހުރި ވަރަށް އަގުހުރި ޚަޒާނާތަކެއް ރަދުންނަށް ލިބިވަޑައިގެންނެވި ސަބަބަކަށް އެ ޒުވާނާ ވުމުންނެވެ. އެ ހިސާބުން އެ ކޮއި މަލެއްފަދަ ކޮޔަކަށްވެ، ދަރިކަނބަލަކާ ކައިވެނިކޮށްދެއްވާފައި ދުނިޔެ ބަލާލުމުގެ ދަތުރަކަށް ފުރުވާލެއްވީއެވެ. ޚާދިމުންނާއެކު ކުރެއްވި އެ ދަތުރުފުޅުގައި ކޮއިމަލާކަލޯ އާއި އޭނާގެ އަނބިކަނބަލުންނަށް ރާއްޖެއަށް ވަޑައިގެންނެވި، ތީމު ކިޔާ ރަށުގައި ވަޒަންވެރިވީއެވެ. ތީމަކީ ފަހުން ރަސްގެތީމެވެ. އިބުނު ބަތޫތާ ރާއްޖެ ވަޑައިގެންނެވި އިރުވެސް އެ ރަށަށް ކިޔަނީ ތީމެވެ. އެކަން އެނގެނީ އިބުނު ބަތޫތާ އެ ރަށަށް އެ ނަމުން މުޚާޠަބު ކުރައްވާފައި ވާތީއެވެ.\nކޮއިމަލާކަލޯ މާލެއަށް ވަޑައިގެން މާލޭގައި ރަސްކަން ހިންގަވަން ފެށްޓެވީ ރަސްގެތީމުގައި ދުވަސްތަކަކު ހުންނެވުމަށް ފަހުގައެވެ. އެ ރަށުގައި ކުރީ ޒަމާނުގައި ބުދުދީނަށް އަޅުކަންކުރި ކަހަލަ މޮނާސްޓްރީއެއް ހުއްޓެވެ. މި މޮނާސްޓްރީގެ އިތުރުން "ތީމު" މި ނަމަކީ ރާއްޖޭގައި ފުރަތަމަ ވަޒަންވެރިވި މީހުންގެ ބަސް ކަމުގައިވާ ޑްރެވީޑިއަން ލަފުޒެއް ކަމަށް ވާތީ އެ ރަށަކީ ރާއްޖޭގައި އެންމެ ފުރަތަމަ މީހުން ވަޒަންވެރިވި ރަށްތަކުގެ ތެރޭގައި ހިމެނޭ ރަށެއް ކަމަށް ބެލެވިދާނެއެވެ. ތީމުގެ މާނައަކީ ޖަޒީރާއެވެ.\nފޯކުލޯރުތަކަކީ މުޅީން ތެދު ހަގީގަތަށް ނުވިޔަސް ތާރީޚީގޮތުން ބުރަދަނެއް ދެވޭ އެއްޗެކެވެ. ފޯކުލޯރުތަކުގައި މީހުންގެ އަގީދާއާއި ދިރިއުޅުމުގެ ވައްޓަފާޅި އާއި ޝަޚްޞިއްޔަތުތަކާއި ތަންތަން ސިފަކޮށްދީފައި ހުރެއެވެ. އަދި ބައެއް ވާހަކަތައް ހަގީގީ ތަންތަނާ ގުޅިފައިހުރެވެ. ކޮއިމަލާކަލޯގެ ވާހަކަ ކިޔާގޮތާ ވެސް ތާރީޚީ ބައެއް ހަގީގަތްތަކާ ގުޅިފައިވެއެވެ. ނުވަތަ ގުޅުން އެބަހުއްޓެވެ.\nފޯކުލޯރުގައި ވާރިދުވަމުން އައިސްފައި ވިޔަސް ރާއްޖެ އިސްލާވިއިރު އިންނެވި ރަދުންނަކީ ކޮއިމަލާކަލޯ އަށް ވާނެގޮތެއް ނެތެވެ. ވާހަކައިގެ އެއީ ރާއްޖޭގެ ފުރަތަމަ ރަސްގެފާނޭ ކިޔާއިރު އެ ރަދުންގެ ކުރިން ރާއްޖޭގައި އެހެން ރަސްރަސްކަލުން ރަސްކަންކުރައްވާފައިވާކަން އެނގޭތީއާ އަދި އެއީ އެ ދަރިކޮޅުގެ ފުރަތަމަ ރަދުންނަށް ވެސް ނުވާތީއެވެ. ނަމަވެސް ރާއްޖޭގައި އެންމެކުރިން ރަސްކަންކުރި އެއް ދަރިކޮޅު ކަމަށްވާ ހަނދުވަންހަ (ސޯމަވަންސަ ޑައިނާސްޓީ) ގައި "ކެއިމަލެއި" ކިޔާ ރަސްކަލަކު ތާރީޚުން ފާހަގަ ކުރެވެއެވެ. އެއީ ހިޖުރައިން 515 (މީލާދީން 1120) ގައި ރަސްކަމަށް އިސްވެވަޑައިގެންނެވި މަހާބަރަނަ މަހާރަދުންނެވެ. އެއީ ރާއްޖެ އިސްލާމްވިއިރު އިންނެވި ރަދުންގެ ކުރިން ރަސްކަން ކުރެއްވި ރަދުންނެވެ. އެ ރަދުންނާއި ސްރީލަންކާ ނުވަތަ އިންޑިއާއާ އޮތް ގުޅުން ނޭނގުނަސް އެއީ ރާއްޖޭގެ ތިލަދުންމައްޗާއި މަލިކު އަތޮޅު، އިންޑިއާގެ ރާޖާރާޖާ ދަގްރޭޓް (985-1014) ގެ ރަސްކަމުގައި އެ ޤައުމުގެ ތަންތަނަށް ހަދާފައިވަނިކޮށް މިނިވަންކޮށް ދެއްވި ރަދުންނެވެ. އެކަން އެނގެނީ ރާއްޖެ އިސްލާމްވި ފަހުން ހަތަރުވަނައަށް ރަސްކަން ކުރެއްވި ގަޑަނާދީއްތަ ރަދުންގެ ދުވަސްވަރު ލިޔެވިފައިވާ ލޯމާފާނުތަކުންނެވެ. މަހާބަރަނަ މަހާރަދުންނަކީ ކޮއިމަލާކަލާކަލޯ ކަމަށްބެއްޔަސް ފޯކުލޯރާ ޚިޔާފުވާނެއެވެ. އެ ރަދުންނަށްވުރެ ކުރިން ވެސް ރާއްޖޭގައި ރަސްކަން ކޮށްފައިވާތީއެވެ.\nތާރީޚު ދިރާސާކުރައްވާ ސްރީލަންކާގެ ބައެއް ފަރާތްތަކުން ރާއްޖޭގެ ފުރަތަމަ ވަޒަންވެރިންނަކީ ލަންކާގެ ބައެއް ކަމަށާއި އަދި ރާއްޖޭގައި ފުރަތަމަ ރަސްކަމެއް އުފައްދަވައި ރަސްކަން ކުރެއްވީ ވެސް ލަންކާއިން ވަޑައިގެންނެވި ބޭފުޅެއް ނުވަތަ ލަންކާއާ ގުޅުންހުރި ބޭފުޅަކަށް ހެއްދެވުމަށް ނުވަތަ އެގޮތް ދެއްކެވުމަށް ތަފާތު ލިޔުންތައް ލިޔެއްވާފައިވެއެވެ. އެހެން ނަމަވެސް އެއީ މާބުރަދަންހުރި ވާހަކަތަކެއް ކަމަކަށް ގަބޫލެއް ނުކުރެވެއެވެ. ސަބަބަކީ ލަންކާއި ރާއްޖޭގައި އޮތް ބުދު ދީނުގެ ތަފާތުކަމާއި ދިވެހިބަސް އުފެދުނީ ސިންހަޅަ ބަހުން ނޫންކަމާއި އެކަމަކު ސިންހަޅަ ވެސް އުފެދުނު އަސްލުންކަމަށް ގަބޫލުކުރާނެ މާ ރަނގަޅު ހެކި ހުރުމުންނެވެ.\nއިންޑިއާއި ސްރީލަންކާ އަދި ދިވެހިރާއްޖޭގައި ވެސް ކުރިން އޮތީ ބުދު ދީނެވެ. ބުދުދީން ފެތުރިފައިވަނީ އިންޑިއާއިންނެވެ. ލަންކާގައި އޭރު އޮތް ބުދުދީނުގެ މަޒުހަބާ ރާއްޖޭގައި އޮތް ބުދު ދީނުގެ މަޒުހަބު ތަފާތެވެ. ލަންކާގައި އޮތީ ތްރަވާދާ ބުޑިޒަމެވެ. ރާއްޖޭގައި އޮތީ ސަންތިރިޒަމް ބުޑިޒަމެވެ. މި ގޮތުން ބަލާއިރު ވެސް ކޮއިމަލާކަލޯއަކީ ސްރީލަންކާއިން ވަޑައި ގެންނެވުނު ބޭފުޅެއް ކަމާމެދު ސުވާލު އުފައްދާނެ ޖާގަ އެބައިތެވެ. ކޮމަލާކަލޯގެ ވާހަކައަކީ ތުންތުންމަތިން ދެކެވެމުންއައި ފޯކުލޯރަކަށްވާތީ އެ ވާހަކައިގައި ހަގީގަތް އޮތް މިންވަރެއް ނޭނގެއެވެ.\nގައިދުރުކަމެއްނެތަސް ވެކްސިންޖެހުމަށް ބިދޭސީންގެ ބޮޑު ތަރުހީބެއް\nކާބޯތަކެތީގެ ހިދުމަތްދޭ ތަންތަނަށް ލިބެމުންދާ ގެއްލުންތަކަށް ސަމާލުކަންދޭންޖެހޭ\nޕާކިސްތާނުގައި އަނެއްކާ ވެސް ޓިކްޓޮކް މަނާކޮށްފި\nއޮޑި ދިޔަވާން ދޫކޮށް ނުލާށެވެ


ތިނަދޫގައި ރިހެބިލިޓޭޝަން ސެންޓަރެއް ހުޅުވައިފި | Jazeera\tތިނަދޫގައި ރިހެބިލިޓޭޝަން ސެންޓަރެއް ހުޅުވައިފި - Jazeera\nތިނަދޫގައި ރިހެބިލިޓޭޝަން ސެންޓަރެއް ހުޅުވައިފި\nޝަރޫނާ އަބްދުﷲ April 18, 2019 177 views0\nގދ. ތިނަދޫގައި ޑްރަގް ޑީޓޮކްސިފިކޭޝަން އެންޑް ކޮމިއުނިޓީ ރިހެބިލިޓޭޝަން ސެންޓަރެއް ހުޅުއްވައިފިއެވެ.\nމިކަމަށްޓަކައި ބޭއްވި ހާއްސަ ރަސްމިއްޔާތެއްގައި، މި ސެންޓަރު ހުޅުވައިދެއްވީ، މިނިސްޓަރ އޮފް ޖެންޑަރ، ފެމިލީ އެންޑް ސޯޝަލް ސާވިސަސް ޝިދާތާ ޝަރީފްއެވެ.\nމަސްތުވާތަކެތި ބޭނުންކުރާ ފަރާތްތަކަށް ފަރުވާ ދިނުމަށްޓަކައި ގާއިމުކުރި މި ރިހެބިލިޓޭޝަން ސެންޓަރު ހުޅުއްވައިދެއްވުމަށްފަހު މިނިސްޓަރު ޝިދާތާ ވަނީ އެ ސެންޓަރުން ދެވޭ ފަރުވާތައް ބައްލަވައިލައްވައިފައެވެ.\nރާއްޖޭގެ ތިން ސަރަހައްދެއްގައި ޑްރަގް ޑީޓޮކްސިފިކޭޝަން އެންޑް ކޮމިއުނިޓީ ރިހެބިލިޓޭޝަން ސެންޓަރު ގާއިމުކުރުމަކީ ރައީސް އިބްރާހިމް މުހައްމަދު ސޯލިހުގެ ސަރުކާރުގެ ފުރަތަމަ 100 ދުވަހުގެ ތެރޭގައި ފުއްދުމަށް ކަނޑައަޅައިފައިވާ މުހިންމު ވައުދުތަކުގެ ތެރެއިން ވައުދެކެވެ. އެގޮތުން، އައްޑޫ ސިޓީ ހިތަދޫއާއި ހދ. ހަނިމާދޫގައި ގާއިމުކުރެވުނު ސެންޓަރުތަކާއެކު މިހާރު އެ ވައުދު ވަނީ ފުރިހަމަވެފައެވެ.\nރިހެބިލިޓޭޝަން ސެންޓަރުތަކުން ދެވޭ ހިދުމަތްތަކުގެ ތެރޭގައި ޑީޓޮކްސިފިކޭޝަން ފަރުވާއާއި ކޮމިއުނިޓީ ރިހެބިލިޓޭޝަން ފަރުވާ އަދި ސައިކޯސޯޝަލް ފަރުވާގެ އިތުރުން ފަރުވާ ނިމިގެން މުޖުތަމައުއަށް އަހުލުވެރިކުރުވުމަށް ބޭނުންވާ ހުނަރުތައް އަށަގެންނެވުން ހިމެނެއެވެ.\nޑްރަގް ޑިޓޮކްސިފިކޭޝަން އެންޑް ޑްރަގް ރިހެބިލިޓޭޝަން ސެންޓަރ


Kunfuni thakah bidheyseen magumathi nukureveyne: Moosa\nކުންފުނިތަކަށް ބިދޭސީން މަގުމަތި ނުކުރެވޭނެ: މޫސާ\nގަވާއިދާ ހިލާފަށް އުޅޭ ބިދޭސީން އަލުން ރަޖިސްޓްރީވުމަށް ގަލޮޅު ދަނޑުގައި\nގަވާއިދާ ހިލާފަށް ރާއްޖޭގައި އުޅޭ ބިދޭސީންނަކީ، އެމީހުންގެ ރާއްޖެ ގެނައި ފަރާތްތަކުގެ އަނިޔާ ލިބި މަގުމަތިވެފައިވާ ބައެއް ކަމަށް އިކޮނޮމިކް މިނިސްޓަރު ފައްޔާޒް އިސްމާއީލް ވިދާޅުވަމުން މަޖިލީހުގެ ކުރީގެ ނައިބު ރައީސް ރީކޯ މުސާ މަނިކު އެކަމަށް ރައްދު ދެއްވައިފި އެވެ.\nމިނިސްޓަރު ފައްޔާޒަށް ރައްދު ދެއްވަމުން، މޫސާ ވިދާޅުވީ، ބިދޭސީންގެ ބަޔަކު ރާއްޖެ އެތެރެކޮށް މަގުމަތިވާން ދޫކޮށްލުމަކީ ވިޔަފާރި ކުންފުނިތަކަށް ކުރެވޭނެ ކަމެއް ނޫން ކަމަށެވެ. މޫސާ ވިދާޅުވީ، ބިދޭސީން ގެންނައިރު ޑިޕޮސިޓް ފައިސާ ނަގަނީ ސަރުކާރުން ކަމަށާއި، އަދި ބިދޭސީ މީހަކު ވެރިމިހާ ކިބައިން ފިލައިފިނަމަ އެ ބިދޭސީއެއްގެ ޕާސްޕޯޓް ހަވާލުކުރަނީ ސަރުކާރަށް ކަމަށް ވުމުން ވިޔަފާރިވެރިންނަށް ބިދޭސީން އެތެރެކޮށް މަގުމަތި ނުކުރެވޭނެ ކަމަށެވެ. ނުސީދާ ގޮތެއްގައި މޫސާ ވަނީ ބިދޭސީން މަގުމަތިވުމުގެ ޒިންމާ ސަރުކާރުން ނަގަން ޖެހޭނެ ކަމަށް ވިދާޅުވެފަ އެވެ.\nފައްޔާޒު މިއަދު ވިދާޅުވީ، ގަވާއިދާ ހިލާފަށް އުޅޭ ބިދޭސީންގެ މައްސަލަ އެއްވެސް ސަރުކާރަކަށް ހައްލު ކުރެވިފައިނުވާ ކަމަށެވެ. އަދި ވިދާޅުވީ، ބިދޭސީން ރާއްޖެ ގެންނައިރު ދެ ކޮޅަށް ބޭނުންވާ ޓިކެޓުގެ ފައިސާ ޖަމާކުރިޔަސް، ފިލައިގެން ނުވަތަ ގަވާއިދާ ހިލާފަށް އުޅެމުންދާ ބިދޭސީން އަތުލެވުނަސް އެމީހުން އަނބުރާ ގައުމަށް ފޮނުވާލަން ދަތިތަކަކާ ކުރިމަތިވާ ކަމަށެވެ. ގަވާއިދާ ހިލާފަށް އުޅޭ ބިދޭސީން އެނގުނު ކަމުގައި ވިޔަސް އެމީހުން އަނބުރާ ގައުމަަށް ފޮނުވާލުމުގައި ތަބާވާން ޖެހޭ ބައިނަލްއަގްވާމީ ގަވާއިދުތަކެއްވާ ކަމަށް ފައްޔާޒު ވަނީ ވިދާޅުވެފަ އެވެ.\nރާއްޖޭގައި ގަވާއިދާ ހިލާފަށް އުޅޭ ގިނަ ބިދޭސީންނަކީ ވަޒީފާ ދޭނެ ކަމަށް ބުނެ ގިނަ އަދަދެއްގެ ފައިސާ ނަގައިގެން އެ މީހުން ގެނެސް މަގުމައްޗަށް ދޫކޮށްލުމުގެ ސަބަބުން ހާލުގައި ޖެހިފައިވާ ބައެއް ކަމަށް ފައްޔާޒު ވިދާޅުވި އެވެ. ބިދޭސީން ގެނެސް އެމީހުން އަތުން ލާރިނަގައި މަގުމަތިވާން ދޫކޮށްލި ފަރާތްތަކަށް ފިޔަވަޅު ނާޅާތީ ފާޑު ކިޔުން އިކޮނޮމިކް މިނިސްޓްރީއަށް އަމާޒުވެފަ އެވެ.\nރީކޯ މޫސާ މަނިކު ބިދޭސީން މިނިސްޓްރީ އޮފް އިކޮނޮމިކް ޑިވެލޮޕްެމަންޓް + ފައްޔާޒް އިސްމާއީލް\nރަޖިސްޓަރީވީ 20،000 ބިދޭސީން: ފައްޔާޒް\nމައްސަލަ ހައްލު ނުވާނަމަ މަގާމު ދޫކޮށްލާނަން


Maadhamaa In Feshigen BML Ge Branch Thah Bandhu – adduLIVE\nLast Updated: June 23, 17:33\nމާދަމާ އިން ފެށިގެން ބީއެމްއެލްގެ ބްރާންޗްތައް ބަންދު\nMay 26, 2021, 19:36 ހަސަން ރަޝީދު\nމާދަމާއިން ފެށިގެން އަންނަ މަހުގެ 10 ވަނަ ދުވަހުގެ ނިޔަލަށް ބޭންކް އޮފް މޯލްޑިވްސް (ބީއެމްއެލް) ގެ ހުރިހާ ބްރާންޗުތަކާއި ސާވިސް ސެންޓަރުތައް ބަންދުކުރަން ނިންމައިފިއެވެ.\nބީއެމްއެލް އިން ބުނީ އެ ބޭންކުން އެންމެ އިސްކަމެއްދެނީ ކަސްޓަމަރުންނާއި މުވައްޒަފުންގެ ރައްކާތެރިކަމަށް ކަމަށެވެ. އެގޮތުން ބޭންކުން ވަނީ ކަސްޓަމަރުން ގޭގައި ތިބެގެން ބޭންކިންގެ ހިދުމަތް ހޯދުމާއި އޮންލައިންކޮށް ލިބެން ހުންނަ ހިދުމަތްތައް ބޭނުންކުރުމަށް އިލްތިމާސް ކޮށްފައެވެ.\nބީއެމްއެލްގެ ބްރާންޗުތަކާއި ސާވިސް ސެންޓަރުތައް ބަންދުކުރި ނަމަވެސް ކަސްޓަމަރުންނަށް މެދުނުކެނޑި ހިދުމަތް ދިނުމުގެ ގޮތުން ހަފުތާ ދުވަސްތަކުގައި (ހުކުރު، ހޮނިހިރު ނުހިމަނައި) އަސާސީ ބޭންކިންގެ ހިދުމަތްތައް ދިނުމަށް ވަނީ ހަމަޖައްސައިފައެވެ. މީގެ ތެރޭގައި ރާއްޖޭން ބޭރަށް ފައިސާ ފޮނުވުން، އީމެއިލް މެދުވެރިކޮށް ޕޭރޯލް ހިދުމަތްދިނުމުގެ އިތުރުން އޭޓީއެމްއަށް ޖަމާކުރާ ބީއެމްއެލް ޗެކް ޕްރޮސެސް ކުރުން ހިމެނެއެވެ.\nއަދި އެމްއެމްއޭ ހުޅުވާފައި ހުންނަ ދުވަސްތައް ކަމަށްވާ ހޯމަ، އަންގާރަ އަދި ބުރާސްފަތި ދުވަހު ލޯކަލް ބޭންކް ޓްރާންސްފާގެ ހިދުމަތާއި (އޭސީއެޗް އަދި އާރްޓީޖީއެސް) އެހެން ބޭންކުތަކުގެ ޗެކް ޕޮރެސެސްކުރުމުގެ ހިދުމަތް ލިބޭނެ ކަމަށްވެސް ބީއެމްއެލް އިން ބުނެއެވެ.


މާ ގިނައިން ފަޅޯ ކެއުމުން ހަަށިގަނޑަށް ގެއްލުންވާކަން އެނގޭތަ؟ – Dhen.mv\nމާ ގިނައިން ފަޅޯ ކެއުމުން ހަަށިގަނޑަށް ގެއްލުންވާކަން އެނގޭތަ؟\nފަޅޮލަކީ ދިވެހިންގެ ތެރޭގައި ވަރަށް މަގްބޫލު މޭވާއެކެވެ. ހަމަޔަގީނުންވެސް ފަޅޮލަކީ ހަށިގަނޑަށް ވަރަށް ފައިދާ ކުރުވަނިވި މާއްދާތަކެއް އެކުލެވޭ މޭވާއެކެވެ. ނަމަވެސް ކޮންމެ އެއްޗެއްވެސް މާގިނައިން ބޭނުންކުރުމުން ބައެއް ގެއްލުންތައް ވާފަދައިން، ފަޅޯވެސް މާގިނައިން ކެއުމަކީ ހަށިގަނޑަށް ބައެއް ގެއްލުންތައް ލިބިދާނެ ކަމެކެވެ.\nފަޅޯ ކެއުމުން ލިބޭ ބައެއް ފައިދާތަކުގެ ތެރޭގައި، ގިނަ ދުވަހު ޒުވާން ކަންމަތީ ހުރުމަށް އެހީތެރިވުމާއި، ހަށިގަނޑުގެ ބަރުމިން ލުއިކޮށްދިނުމަށް އެހީތެރިވުމާއި، ހަށިގަނޑުގެ ކޮލެސްޓްރޯލް ލެވެލްއެއް ވަރެއްގައި ހިފަހައްޓައިދިނުމުގެ އިތުރުން، ބަނޑު ހަރުވެ ބޮޑުކަމު ނުދެވުމުން ވެސް ދުރުކޮށްދެއެވެ. މީގެ އިތުރުން ފަޅޮލަކީ މިނަރަލްގެ މާއްދާއިން ވެސް މުއްސަނދިވެފައިވާ މޭވާއެކެވެ.\nފަޅޯ ކެއުމުން ހަށިގަނޑަށް ކިތަންމެ ގިނަ ފައިދާތަކެއް ލިބުނު ނަމަވެސް މާގިނައިން ފަޅޯ ކެއުމުން ހަަށިގަނޑަށް ގިނަ ގެއްލުންތަކެއް ވެއެވެ. ބަނޑުބޮޑު މީހުން ފަޅޯ ކެއުމުން ދުރުވުމަކީ ވަރަށް އެދެވިގެންވާ ކަމެކެވެ. ސަބަބަކީ، ބަނޑުބޮޑު ދުވަސްވަރު ފަޅޯ ކެއުމަކީ ބައެއް ފަހަރު ބަނޑުގައިވާ ދަރި ވެއްޓުމަށްވެސް މަގުފަހިވާ ކަމެކެވެ. އެހެން ކަމުން ޑޮކްޓަރުންވެސް ބޮޑަށް އިރުޝާދު ދެނީ ބަނޑުބޮޑު ދުވަސްވަރު ގިނައިން ފަޅޯ ކެއުމާއި ދުރުވުމަށެވެ.\nމީގެއިތުރުން، ގިނައިން ފަޅޯ ކެއުމުން، ލޭގައި ހުންނަ ހަކުރުގެ ބައި ދަށަށް ދިއުމަށް މަގުފަހިވެއެވެ. އެހެން ކަމުން، ހަކުރުބައްޔަށް ފަރުވާ ހޯއްދަވަމުން ގެންދަވާ މީހުން ފަޅޯ ކެއުމުގެ ކުރިން، ސިއްހީ ތަޖްރިބާކާރެއްގެ ލަފާ ހޯދުމަކީ ވަރަށް ބުއްދިވެރި ކަމެކެވެ. ހަކުރު ބަލީގެ އިތުރުން އެހެނިހެން ބޮޑެތި ބަލިތަކަށް ފަރުވާ ހޯދާ މީހުންނާއި، ދިގު މުއްދަތަށް ބޭސް ކާ މީހުންވެސް ގިނައިން ފަޅޯ ކެއުމަކީ އެހާ ރަނގަޅު ކަމެއް ނޫނެވެ. ސަބަބަކީ ފަޅޮލުގައި އެކުލެވޭ ބައެއް މާއްދާތައް ލެޔާއި އެއްވެ އުފެދޭ ބައެއް ރިއެކްޝަންތަކުގެ ސަބަބުން ބޭހުން ހަށިގަނޑަށް ގެއްލުން ވެދާނެތީއެވެ.\nސިއްހީ ބައެއް މައްސަލަތަކުން ހަށިގަނޑު ރައްކާތެރިކުރުމަށްޓަކައި، ވަކި މިންވަރަކަށް ވުރެ ގިނައިން ފަޅޯ ކެއުމާއި ދުރުވުމަކީ މުހިންމު ކަމެކެވެ. ގިނައިން ފަޅޯ ކެއުމުން ބަނޑުގައި ރިއްސުމާއި ޑައިޖެސްޓް ކުރުމުގައި ވެސް ބައެއް މައްސަލަތައް ދިމާވެއެވެ. މީގެ އިތުރުން ފަޅޮލުގައި ހިމެނޭ އެންޒައިމްގެ ބާވަތެއް ކަމަށްވާ ޕަޕައިންގެ ސަބަބުން، އަސްތަމާ ފަދަ ބަލިތައް ޖެހުމަށް މެދުވެރިވެ، ނޭވާލާ ނިޒާމުގައި ވެސް ބައެއް މައްސަލަތައް ޖެހެއެވެ.


ބޮއިލަރ ސޫޓް ސަޕްލައިކޮށްދެއްވާނެ ފަރާތެއް ހޯދުމަށް\nއިޢުލާން ނަންބަރ:H-2019/ 60\nމިކުންފުންޏަށް ތިރީގައި މިދަންނަވާ ތަކެތި ސަޕްލައިކޮށްދެއްވާނެ ފަރާތެއް ހޯދުމަށް ބޭނުންވެއެވެ. މިމަސައްކަތް ކޮށްދެއްވަން އެދިވަޑައިގަންނަވާ ފަރާތްތަކުން އަންދާސީހިސާބާއިއެކު ސާމްޕަލް ހުށަހަޅުއްވަންވާނެއެވެ. އަދި މިގޮތުން ހުށަހަޅުއްވާ ސާމްޕަލް މިކުންފުނިން ކަނޑައަޅާ މިންގަޑަށް ނުފެތޭނަމަ، އެފަރާތެއްގެ ޕްރޮޕޯސަލް ބާޠިލްކުރެވޭނެއެވެ. މި މަސައްކަތަށް އަގުހުށަހެޅުމުގެ ފުރުސަތު ރާއްޖެ އާއި ރާއްޖެއިން ބޭރުގެ ފަރާތްތަކަށް ހުޅުވާލެވިފައިވާ ވާހަކަ ދަންނަވަމެވެ.\nމިމަސައްކަތް ކޮށްދެއްވަން އެދިވަޑައިގަންނަވާ ފަރާތްތަކުން 2019 އޭޕްރިލް 15 (ހޯމަ) ދުވަހުގެ 10:30 އަށް މިކުންފުންޏަށް ވަޑައިގެން މަޢުލޫމާތު އޮޅުންފިލުއްވުން އެދެމެވެ.\nމިޕްރޮޖެކްޓަށް ހުށަހެޅޭ، ސާމްޕަލް ގަބޫލުކުރެވޭ ޕްރޮޕޯސަލްތައް އިވެލުއޭޓް ކުރެވޭގޮތުގެ ތަފްޞީލް:\n- ހުށަޅާފައިވާ އަންދާސީހިސާބު ބާތިލްވާ މުއްދަތު މަދުވެގެން 45 ދުވަހަށް ވާންވާނެއެވެ.\nއިޢުލާން ނަންބަރު:H-2019/ 60\nބިޑް ހުޅުވުން:ބިޑް ހުޅުވުމަށް ހަމަޖެހިފައިވަނީ 2019 އޭޕްރިލް 21 ވާ (އާދިއްތަ) ދުވަހުގެ 10:30ގައި ސްޓެލްކޯ ހެޑްއޮފީހުގެ ދެވަނަ ފަންގިފިލާގެ ބައްދަލުކުރާ ކޮޓަރީގައި މި މަސައްކަތައް އަންދާސީހިސާބު ހުށަހަޅުއްވާފަރާތްތަކުގެ ހާޒިރުގައެވެ.\nވީމާ، މި މަސައްކަތް ކޮށްދެއްވަން އެދިވަޑައިގަންނަވާ ފަރާތްތަކުން 2019 އޭޕްރިލް 21 ވާ (އާދިއްތަ) ދުވަހުގެ 10:30 އަށް އަންދާސީ ހިސާބު ހުށަހެޅުއްވުން އެދެމެވެ.\n06 ޝައުބާން 1440\nއަދި އީމެއިލް ކުރައްވާނީ procurement@stelco.com.mv މި އެޑްރެހަށެވެ.\nސުންގަޑި: 21 އޭޕްރިލް 2019 1029


(4 ޑިސެމްބަރ 2018 އާ ގުޅޭ) -- "ހަމަޔަގީން... ދެން ހިނގާ ކާން، ދަރިފުޅު ސުފުރާމަތި ތައްޔާރުނުކުރާތީ ޒިޔަޒެލް އިނީ ނުކާން" މީކާޢިލް ބުންޏެވެ. ހީނލަމުން އީޝަލް ތަންމަތިން ފައިބައި މީކާޢިލްއާއެކު ހިނގައިގަތީ ކޮޓަރިން ނުކުންނާށެވެ.\nރޭގަނޑުގެ ކެއުމުގެ ކަންކަން ނިމި ބޭރުތެރެ ފެންނަ ގޮތަށް ހުރި ހާމަފެންޑާގައި ވަކައިން ވިޔެފައި ހުރި ގޮނޑިއެއްގައި ޒިޔަޒެލްއާއި މީކާޢިލް އިނެވެ. ކުރެހުން އަޅާފައިވާ ރިހި ތަބަކެއްގައި ކުޑަކުޑަ ބިއްލޫރި ތަށްޓެއް ބަހައްޓައިގެން އީޝަލް އައެވެ. ޒިޔަޒެލްގެ ގާތުގައި މަޑުކޮށްލުމާއެކު ތަބަށް ފުރަތަމަ ދިއްކޮށްލީ އޭނާއަށެވެ. އެކުޑަކުޑަ ތަށި ނަގައި ޒިޔަޒެލްގެ ތުނބުގައި ޖަހާލައި ބޯލީ ނިކަން މަދުންނެވެ.\n"ގަހުވައާއި ނުލާ ޝީޝާ ފުރިހަމައެއްނުވާނެ" ޒިޔަޒެލް ބުނެލީ ހިނިތުންވެލައިގެން އިނދެއެވެ.\n"ތިޔައީ ދުވަސްކޮޅެއްގެ ކަމެންނު... ދެން ފޫހިވެދާނެ" ޒިޔަޒެލްއަށް ބަލަން އިން މީކާޢިލް ބުނެލިއެވެ.\n"މިސްރުން ރަހަފެނުނު ގަހުވަވަރެއްނުވޭ، އެމީހުންގެ އަތުން ޝީޝާ ފެނުނީއްސުރެން އޭގެ އަޖުމަ ބަލާލާ ހިތްވެފައި ހުރީ، ހިންދުކަރައިން އާރަމްއާ ދިމާވެ އޭނާ އަހަންނަށް މި ހަދިޔާކުރީ އަހަރެންގެ ހިތް އެނގިގެން ތޯއްޗެއް... އެހެންވީމަ އަދި އަމުދުން އަޖުމަ ނުބަލައެއް އެއްލައެއްނުލެވޭނެ" ހިނިއައިސްފައި އިނދެ ޒިޔަޒެލް ބުނެލިއެވެ.\n"ހިންދުކަރައިގެ ވާހަކަ ބުނީމަ... ކޮބާތަ ލުގަލް... އަދިވެސް އަޅުގަނޑާ ހަމައަށް ގެނެސްދޭކަށްނުވޭތަ؟" މޭގައި ތަބަށް ޖައްސާލައިގެން ހުރެ އީޝަލް ވާހަކަދެއްކިއެވެ.\n"އެ ސޮރާ ކަމެއް ހަވާލުކޮށްގެން މިއުޅެނީ، އޭނާ ގެނައި ދުވަހުން ފެށިގެން ހިސާބުގަނޑު ޖިންނިތަ ތިބެނީ ވަރަށް ޖެހިލުންވެފައި، އެ ބާރަކީ ޝައްކުކުރެވޭނޭ ބާރެއްނޫން... އެކަމަކު އޭނާގެ ނިޔަތާމެދު އަހަރެން ސުވާލު އުފެދޭ... މީކާޢިލް ކީކޭ ބުނަނީ" ޒިޔަޒެލް ފުންވިސްނުމަކަށް ގެއްލި އިނދެ ބުންޏެވެ.\n"އީޝަލްއަށް ގެއްލުމެއް ދީފިނަމަ އަހަރެން އޭނާގެ ފުރާނަ އުފުރާލާނަން" ބޯނިވާކޮށްފައި އޮތް ފޮތިގަނޑު ނަގައި ދުރަށް ފޮޅާލަމުން މީކާޢިލް ބުނެލިއެވެ.\n"ބައްޕާ... ލުގަލް އެހެނެއްނުހަދާނެ، އަޅުގަނޑަށް ގެއްލުމެއް ލިބުނަކަނުދޭނެ... އެހެންވެންގެތަ ލުގަލް ނުގެންނަން ތިހުންނަނީ، އަޅުގަނޑާއެކު ހުރިހާ ވަގުތެއްގައި ހުންނަން ލުގަލްއަށްވުރެ އެކަށީގެންވަނީ ކާކު؟" އީޝަލް މާޔޫސްވިކަން ހާމަކުރިއެވެ.\n"ލުގަލްބަންދާގެ މަސައްކަތް ނިމުނުހާ އަވަހަށް އޭނާ ގެނެސްދޭނަން، އޭނާގެ ތަމްރީނުތައް ނިމުމަކާ މިހާރު ގާތްވެއްޖެ، މިހިސާބުގަނޑުގެ ޖަނަވާރެއްގެ ސިފައެއްނޫން އެއީ... މިތަނުގައި އުޅޭނަމަ އޭނާ ދަސްކުރަންޖެހޭ ވަރަށް ގިނަ ކަންތައްތައް އެބަހުރި" ޒިޔަޒެލް ބުންޏެވެ. އޭނާގެ ބަސް އީޝަލް ޤަބޫލުކުރިއެވެ. އެތެރެއަށް އީޝަލް ވަދެގެން ދިއުމުން މީކާޢިލް ގޮވާލީ ޒިޔަޒެލްއަށެވެ.\n"އޭނާއަށް ކުޅެން އާދައިގެ ބުޅަލެއް ގެނެސްދިންނަމަ މާރަނގަޅުވީސް... ވަލުކުކުޅެއް ވެސް ހިފުނީހެންނު، ތާލްމެން ގެންގުޅޭ ތަނުން ކުޑަ ޖަނަވާރެއް ނުގެނައީ ކީއްވެތަ؟ އަހަންނަށް ލުގަލްއަކަށް އިތުބާރެއްނުކުރެވޭ" މީކާޢިލްގެ ނިތަށް އަރާފައިވާ ރޫތަކުން ޒިޔަޒެލް ހަޤީޤަތް ދެނެގަތެވެ.\n"ހިންދުކަރައިގެ ބޯޖަންގަލީގެ ތެރެއިން އެއްވެސް ހަމައެއްލަމައެއްނެތި އުޅެމުންދިޔަ ލުގަލްއަށް އީޝަލްގެ ކުރިމަތީ ގުޑިލަން ވެސް ނުކެރުނުކަން އަހަރެމެން ދުށީމެންނު، އެ ސޮރުގެ ދަޅުގައި ހިފައި އެ ދެލޮލަށް ބަލަން ހުރެ އީޝަލް ރުއީ ކީއްވެކަމެއް މިއަދާ ހަމައަށް ވެސް ނޭނގެ، މަޑުމަޑުން އީޝަލްގެ ކުރިމަތީ އެ ބޮޑު އެތި ބަނޑުޖެހިގޮތް މީކާޢިލްއަށް ވެސް ފެނުނު... އެ ދުވަހު ހިނގީ އަޖައިބު ކުރުވަނިވި ކަންތައްގަނޑެއް، އަހަރެން ބެލި ބެލުމުން އެނގުނު އެ ސޮރުގެ ދޫ އޮތީ ބުރިކޮށްލާފައިކަން، ފުރަތަމަ އަހަރެން ވެސް ހީކުރީ އިންސީގެ ވަސް އީޝަލްގެ ގައިގާ ހުރުމުން އެ ލެޔަށް އެ ސޮރު ދަހިވެތިވަނީކަމުގައި، އެކަމަކު އެ ރަތްކަން އެކުލެވިފައިވާ ދެ ލޮލުން ކަރުނަ ފާޅުވިތަން ނުދެކެންތަ؟ އީޝަލްގެ ނިންމުންތައް ހުރިހާ ފަހަރަކު ގޯސްވެދާނޭ ހީކޮށްގެން ނުވާނެއެއްނު" ޒިޔަޒެލް ބުންޏެވެ.\n"އެހެންވިޔަސް އަހަރެމެންގެ އައްޑަނަ ތިރިކޮށްގެން ނުވާނެއެއްނު، އަހަރެން އެއްވެސް ވަރަކަށް އިތުބާރެއްނުކުރަން، ޒިޔަޒެލްގެ ސަބަބުން އެ ދުވަހު އަހަރެން އެއްބަސްވީ" މީކާޢިލް ބުންޏެވެ.\n"އަހަރެމެންގެ ތެރޭގައި ލުގަލް ހިމެނުމަކީ އެހެންމީހުންގެ ކުރިމަތީ އަހަރެމެންގެ ބާރު އިތުރުވާނޭކަމެއްނު... އަހަރެން އޭނާގެ އުޅުމަށް ޝައުގުވެރިވޭ... އޭނާގެ އަސްލު އެނގެން އަހަރެން ވެސް ބޭނުން، އީޝަލްއާއެކު މިކޮޅަށް އައީސުރެން އެ ސޮރުގެ ކިޔަމަންތެރިކަން ދުށީންތަ؟ އަހަރެންގެ ބަހަށް އޭނާ ދެކޮޅެއް ނުހަދާ.... އީޝަލްއާއެކު ވަގުތު ހޭދަކުރަން އޭނާ ބޭނުންވާކަން އަހަރެންނަށް އެނގޭ... މިހާރު ވެސް ދުރުގައި ހުއްޓެއްކަމަކު އީޝަލްގެ ނަން ބުނެލާއިރަށް އެ ދެލޮލުން އާދަޔާ ޚިލާފު ވިދުމެއް ފާޅުވެގެންދޭ، ދެރައީ އޭނާއަށް ވާހަކަނުދެއްކޭތީ" ޒިޔަޒެލް ބުނެލިއެވެ.\n"ދެން ލުގަލް ގެންނަނީތަ؟" މީކާޢިލް އެއްސެވެ.\n"އަބަދަކު ދުރަކު ނުބެހެއްޓޭނެއެއްނު... ލުގަލް ދިޔަފަހުން އީޝަލް ވެސް އުޅެނީ ފޫހިވެގެން، މިޒަރެންނާ އަބަދު ދެބަސްވެ ޝަކުވާކުރުން ކަމަކީ... އަހަންނަށް ހީވަނީ މިޒަރެންނަށް ވެސް މިނިވަންވެލާނޭ ވަގުތު ދޭންވީހެން، އޭނާ ވެސް މިހާރު އެ ހުރީ ފުރިހަމަ ޒުވާނަކަށްވެފައި، ދިރިއުޅުމެއް ފަށަން ފުރުޞަތު ލިބޭނީ ވެސް އޭރުން" ޒިޔަޒެލްގެ ޚިޔާލު ފާޅުކުރިއެވެ.\nހަފްތާއެއް ފަހެވެ. މީކާޢިލްގެ ސަމާލުކަން އަތުލީ ބެރެބެދި ގަސް ދޮށަށް ފާޅުވާން އުޅޭ ޖިންނީންގެ ސަބަބުންނެވެ. ފަޒާއަށް ބަދަލެވެ. ދައުރުވަމުންދިޔަ ވައި މަޑުވެ އާދަޔާ ޚިލާފު ހިމޭންކަމެއް ވެރިވިއެވެ. ފޮތްތަކުން ބަރާވެފައި އޮތް ކުޑަމޭޒުގެ ދޮށުގައި ގޮނޑީގައި އަޅުވާލާފައި އޮތް ފޮތިގަނޑު މީކާޢިލް ނެގިއެވެ. ވޫލުގައި ހުންނަ ފަދަ މަޑުކަމެއް އެ ފޮތީގައި ހުރިއިރު ވިޔެފައިހުރި ގޮތުން ބަރަނީގެ ރޮނގުތައް ދުރުވެ ހާއަޅާފަދަ ގޮތެއް ހުއްޓެވެ. ކަޅުކުލައިގެ އެ ތުނި ފޮތިގަނޑު ނަގައި ބޯނިވާކޮށްލައި ކަރުދޮށުގައި އޮޅާލައި ފަދައިން އެއްފަށް ފުރަގަހަށް ދޫކޮށްލިއެވެ. އަދި ގަހުގެ ތިރިން ފާޅުވެލިއިރު އީޝަލް ހުރީ އެތަނުގައެވެ.\n"މަރުޚަބާ މަންމާ... ބަލްޤިސް" އީޝަލްގެ ގައިގާ ބައްދާލައިގެން ހުރި ބަހީރާއާއި އޭނާގެ ގާތުގައި ހުރި ބަލްޤިސްއަށް މީކާޢިލް ބުނެލިއެވެ. އޭރު ބެރެބެދި ގަސް ކައިރީ ތަންކޮޅެއް ދުރުގައި އެ ސަރައްޙަދުގައި ދިރިއުޅޭ ޖިންނީންގެ ކުދިބޮޑު އެތައް ބަޔަކު އެއްވެފައި ތިއްބެވެ. އެ މީހުންގެ މޫނުތަކުން ހިނިތުންވުން ފާޅުވޭވޭ ހުއްޓެވެ.\nބޮޑުކިބާދާރީގެ ޖެކެޓު ދިގުކަމުން ބަލްޤިސްގެ ފައި އޮތީ ފޮރުވިފައެވެ. އެތެރެއިން ލާފައި ހުރި ހުދު ފޭރާމުގެ މަތިން ފެހިކުލައިގެ ޖެކެޓާއި އެއާ ގުޅުވާފައި ހުރި ގަހަނާ ފެނުމުން ކޮންމެ މީހަކަށް ވެސް އެއީ ޝާހީ ހާންދާނަކުން އައިސްފައިވާ ޖިންނިއެކޭ ތަފާތެއްނެތެވެ. ޅައުމުރުގެ ބަލްޤިސްއާއި މިހާރު ފެންނަ ބަލްޤިސް އެތައް ގޮތަކުން ތަފާތެވެ. އެ ދިގު އިސްތަށިގަނޑު އެއްކޮށްލާފައި ތަންތަންކޮޅުން އައްސާލަފައި އޮތެވެ. އަލިމޫނުން އޭނާގެ ޒުވާންކަން ފަނޑުވުމެއްނުވެއެވެ. ލޯބިވާ ބޭބެ ފެނުމާއެކު ކުރުނީސްކޮށް ސަލާމްކުރަން ބަލްޤިސް އަވަސްވެގަތެވެ.\n"ޒިޔަޒެލް ކޮބާ؟" އީޝަލްއާއެކު ކުރިއަށް އައިސް މީކާޢިލްގެ ބުރަކަށީގައި ފިރުމާލަމުން ބަހީރާ އަހާލިއެވެ.\n"މި ހުރީނު... އަރައިގެން އަންނަ އިރުފަދައިން މާޙައުލު އެއްކޮށް ހުޅުދާންވެއްޖެ، ފަޒާގެ ވަސް ބަދަލުވެއްޖެ... މީރު ހުވަނދަކުން ހުވަނދުލެވި ނަފްސުތަކަށް ފިނިކަން ލިބިގެން ހިނގައްޖެ، ސުބްޙާނަﷲ... ތިޔަހަރަ ރީތިކަމެއް ދޯ، އެތައްހާސް އަހަރުގެ ބަދަލު ތި މޫނުން އެއްގޮތަކެއް ވެސް ފާޅެއްނުވޭ، އައިޒަންގެ ހިތް ނުގުޑާނޭ ބުނަނީ އެހެންވެ" ޒިޔަޒެލް އައިސް ތިރިކޮށްލީ ބަހީރާގެ ގާތަށެވެ.\n"ޒިޔަޒެލް... ކަލޭގެ ތިގޮތް ހުއްޓޭނީ ކޮންދުވަހަކުންތަ؟" ލުއި ހީނލުމަކާއެކު ބަހީރާ ބުނެލިއެވެ.\n"މާމާ، އެތެރެއަށް ވަންނަންވީނޫންތޯ" ބަހީރާގެ އަތްތިލައަށް ދަމާލަމުން އީޝަލް ބުންޏެވެ.\n"އެންމެ ފަހުން އައި އިރަށްވުރެ ވެސް މި ހިސާބުގެ ވަޒަންވެރިން ގިނަވެއްޖެހެން ހީވޭ" ވަށައިގެން ފެންނަމުންދިޔަ ޖިންނީންނަށް ނަޒަރު ހިންގާލަމުން ބަލްޤިސް ބުނެލިއެވެ.\n"ޒިޔަޒެލްގެ ހެޔޮކަން އެއީ... ދެން އެވާހަކަ ބާއްވަބަލަ، ކޮންއިރަކުން ކޮއްކޮގެ ވާންއުޅޭ ފިރިމީހާ ފެންނާނީ، ކައިވެނިކުރާ ދުވަހުންތަ؟" ގޭތެރެއަށް ވަންނަން ހިނގައިގަންނަމުން މީކާޢިލް އަހާލިއެވެ. ބަލްޤިސްގެ މޫނުން ފެނުނު ކުލަވަރުން މީކާޢިލްއަށް ޖަވާބު ލިބިގެންދިޔައެވެ.\n"އަހަރެމެންނާ ބައްދަލުކުރަން ބައްޕަ ނުރުހެނީ ދޯ" އިސްޖަހާލަމުން މީކާޢިލް ބުންޏެވެ. އެހިނދު އޭނާގެ އަތުގައި ބަލްޤިސް ހިފާލިއެވެ.\n"އެހެނެއްނޫން، އެމީހުންގެ ތެރޭގައި ބޭބެގެ ޤަދަރު ކުޑަވާން ބައްޕަ ނޭދެނީ، މިޝަލް އަހަރެމެންނާ ވަކިވެގެން ދިޔައީ ލޯބިލޯބި އެ މައުސޫމް ފުރާނަ ހަވާލުކޮށްފައި، އެކުއްޖާގެ މައްޗަށް އަހަރެމެންގެ ތެރެއިން ބަޔަކު އަނިޔާވެރިވެދާނޭތީ ބައްޕަ ކަންބޮޑުވޭ، ބޭބެއަށް އީޝަލްއާ ނުލާ ނޫޅެވޭނެކަން އެނގޭ، އެނބުރި އަންނާށޭ ބުނަން ބައްޕަ ކިތަންމެ ބޭނުންވިޔަސް އެހެންބުނެވެންނެތީ، ޒިޔަޒެލްގެ ގާތުގައި އެކުއްޖާފުޅަށް ރައްކާތެރިކަން ބޮޑުވާނެތީ، ޤަބީލާތަކުގެ ތެރޭގައި އެއް ނަސްލުތަކަށް ނޫނީ ފުރުޞަތެއް ނޯވޭ، އަދިވެސް އެ ތަފާތުކުރުން ނެތިގެނެއްނުދޭ، އެކަމަކު ދެރަނުވޭ... އަހަރެންގެ ކައިވެނި ފުރިހަމައެއްނުވާނެ ބޭބެއާއި އީޝަލްއާ ނުލާ، ޒިޔަޒެލް ވެސް... އެ ދުވަހުން އިރާދަކުރެއްވިއްޔާ އޭނާއާ ބައްދަލުވާނެ" އިރުމަތީ ފެންޑާގައި އަތުރާފައި ހުރި ގޮނޑިތަކުން ގޮނޑިއެއްގައި ބަލްޤިސް އިށީނެވެ. އޭނާގެ ކައިރީ ހުރި ގޮނޑީގައި މީކާޢިލް ވެސް އިށީނެވެ. ވާހަކައިގައި ތިބެ ބަހީރާއާއި ޒިޔަޒެލް ވެސް އެތަނުން ގޮނޑިތަކުގައި އިށީނެވެ. އީޝަލް ދުވެފައިވަނީ ގޭތެރެއަށެވެ. އަވަހަށް ހެނދުނަށް ފެލި އަންނާރުގެ ދިޔަ އެޅި ބިއްލޫރި ކުޑަ ކަންވާރުން މެހެމާނުންނަށް ބޭނުންކުރާ ތަށިބަޔަށް އަޅައި ރިހި ތަބަކުގައި އަތުރާލިއެވެ. އަދި ހަލުވިކަމާއި ފަރިތަކަމާއެކު ތަބަށް ހިފައިގެން އައިސް މާމައާއި ބޮޑުދައިތައަށް މެހެމާންދާރީ އަދާކުރުމަށް އީޝަލް އުޅުނެވެ.\n"އައްދޭ މިހާރު އަތުގައި އެޅީ ދޯ... އަދިކިރިޔާ މާމައަށް މި ފެނުނީ" އީޝަލްގެ އަތުގައި އޮތް ކެވެލިކޮޅު ލޮލުގައި އަޅައިގަތުމުން އެ އަތުގައި ބަހީރާ ހިފާލިއެވެ.\n"މާމައަށް ޝުކުރުއަދާކުރަން ބޭނުންވެފައި ހުރީ... ވަރަށް ރީތި މިކެވެލިކޮޅު، މީ ކޮންތާކުން މާމަ ހޯދި ކެވެލިކޮޅެއްތަ؟ ތަފާތު ވަރަށް... އަޅުގަނޑާ ގުޅޭ ދޯ... ޝުކުރިއްޔާ މާމާ" ބަހީރާގެ އަތުގެ ތެރެއިން އަތް ހިއްލާލައި އީޝަލް އެ އަތް ތަޅުވާލިއެވެ. އެއާއެކު ކެވެލިކޮޅު ތެޅިލިއެވެ.\n"މާމަގެ އީޝަލްއަށް ވަރަށް ގުޅޭނެކަން އެނގުނު އޭރުވެސް... ދަރިފުޅުގެ ބޮޑުދައިތަގެ ކައިވެންޏަށް ގެނުވި ގަހަނާގެ ތެރެއިން މާމައަށް ފެނުނު ކެވެލިކޮޅެއް، ފުރަތަމަ ފެނިލުމުން ވެސް ހަނދާންވީ ދަރިފުޅުގެ މަތިން" ހިނިތުންވެލައިގެން އިން ބަހީރާގެ އަޑުގައިވީ އޯގާތެރިކަމެވެ.\n"އިއްޔެ އުރުގައި އިން ކުއްޖާއެއްނޫން މި ފެންނަނީ... ދުވަސްތައް ދިޔަ ގޮތް ވެސް ނޭނގޭ، އީޝަލް ހާދަ ބޮޑުވެއްޖެއޭ ދޯ" އީޝަލް އެތެރެއަށް ވަދެގެން ދިޔަ ވަގުތު ބަހީރާ ބުނެލީ ޒިޔަޒެލްއަށް ބަލާލަމުންނެވެ. އީޝަލް ފެންނަ ކޮންމެ ފަހަރަކު އެއީ ބަހީރާގެ އާދައެވެ.\n"މިހާރު ވަރަށް ވަރުހުރޭ ބޭރުތެރޭގައި އުޅޭން، ކަންކަން ދަސްކުރަން ވަރަށް ފޯރިހުރޭ، ހިތް ވަރަށް އަލި... އަދިވެސް އޭނާގެ ފުރިހަމަ ބާރެއް ނޭނގޭ، އެކަމަކު ވަގުތު ޖެހުމުން އެއީ ސިއްރުވާނޭ ކަމެއްނޫންކަން އެނގޭ" ޒިޔަޒެލް ވެސް ހިނިތުންވެލިއެވެ.\n"އެ މޫނުން އަހަންނަށް އޭނާގެ މަންމަ ސިފަވޭ، އިންސީގެ ތެރޭގައި އުޅުމުގެ ޝައުގުވެރިކަން އެކުއްޖާ ނުގެންގުޅޭކަން އެއީ ނަސީބެކޭ ބައެއްފަހަރު ހިތަށް އަރާ" ބަހީރާ ބުނެލިއެވެ.\n"އެކަމަކު އަހަރެމެންގެ ތެރޭގައި ވަކި ރައްކާތެރިކަމެއް އެބައޮތްތަ؟" ފިނިނޭވާއަކާއެކު ދެފަރާތަށް ޒިޔަޒެލް ބޯހޫރުވާލިއެވެ.\n"ޒިޔަޒެލް، ކަލޭ އަހަރެންގެ ކުދީން ރައްކާތެރިކުރާނޭކަމާމެދު ޝައްކެއްނުކުރަން، އެކަމަކު އެ ކުދީންނަށް ނުރައްކަލެއް ކުރިމަތިވާ ވަގުތު އަހަރެމެންނަށް ނާންގާ ނުހުންނައްޗޭ، އައިޒަން ކަލެއަށް ކިތަންމެ ފާޑުކީ ނަމަވެސް އޭނާ ކަލޭދެކެ ވަރަށް ލޯބިވޭ، ކަލޭ ގާތުގައި މީކާޢިލް ހުރީމަ އޭނާއަށް ހިތްހަމަޖެހިލާނޭ ވަގުތު އެ ވަނީ" ބަހީރާގެ މޫނުން ވެސް ފާޅުވީ އުދާސްކަމެވެ.\n"އަހަރެންގެ މޮޔަކަމުގެ ތެރެއިން ސަލާމަތްކުރަން އޭނާ އައި ހަނދާން ދުވަހަކުވެސް ނުނެތޭނެ، އަހަރެންގެ ސިފައަކީ އެ ދުވަހުގެ ހަނދާންތައް އާކޮށްދޭ ކަމެއް، މި ނޫން ސިފައެއް ޚިޔާރު ނުކުރަން އަހަރެން ނިންމީ އެހެންވެ" ޒިޔަޒެލްގެ މޫނުން އަނދާފައިވާ ބައިގައި އަތްތިލަ ހިންގާލިއެވެ.\nބަހީރާ ގެނައި ހަދިޔާތަކުގެ ތެރޭގައި ތަފާތު މޭވާގެ ވައްތަރުތައް ހުއްޓެވެ. އަވީގައި ހިއްކާފައި ހުރި މަހުގެ ބާވަތެއް ހުއްޓެވެ. އީޝަލްއަށް ޓަކައި ޚާއްޞަކޮށްގެން ހެދުމެއް ތައްޔާރުކޮށް އެ ހެދުން ހަދިޔާ ކުރީ ބަލްޤިސްއެވެ. ރަށުތެރެއަށް ބަލްޤިސްއާއެކު އީޝަލް ނުކުތެވެ. އެ ދެ މީހުން އެކަނި ދިއުމަށް މީކާއިލް ޤަބޫލުނުވިޔަސް އޭނާ ހުއްޓުވީ ޒިޔަޒެލްއާއި ބަހީރާއެވެ.\n"މިހާރު އެއީ މީކާޢިލްގެ ކުރީގެ ކޮއްކޮއެއްނޫނޭ، އޭނާގެ ކުޅަދާނަކަމުގެ ވާހަކަތައް އަޑެއް ނާހަންތަ؟" ބަހީރާގެ އަޑުގައިވީ ފަޚުރުވެރިކަމެވެ.\n"މަންމާ... އަހަރެންގެ ހިތުގައި އަހަރެންގެ ކޮއްކޮއާއި ދަރިފުޅުގެ މައްޗަށް އޮންނަ ކަންބޮޑުވުން ދުވަހަކު ވެސް ފިލައިގެން ނުދާނެ" މީކާޢިލް ބުނެލިއެވެ. އެއާއެކު ބަހީރާ ހީނލީއެވެ.\n"ދަރިފުޅު ތިހެން ވާހަކަދެއްކީމާ ހީވަނީ ދަރިފުޅުގެ ބައްޕަހެން" ބަހީރާ އަދިވެސް އިނީ ހިނިއައިސްފައެވެ.\nބަލްޤިސްއާއެކު އުދުހެމުންދިޔަ އީޝަލްގެ ލޮލުގައި ރަށުގެ ފުއްޓަރު ފަރާތުން ހިކިފައި އޮތް ފަރުމަތި އަޅައިގަތެވެ. ބޮލި ހޮވުމުގެ ޚިޔާލު ސިކުނޑިއަށް ވަނީ އެވަގުތެވެ. އީޝަލް އެ ދިމާއަށް މިސްރާބު ޖެހިއެވެ.\n"ތިރިއަށް ދަނީ ކީއްކުރަން؟" ބަލްޤިސްއަށް އީޝަލްގެ ނަޒަރު ހުރި ދިމާ އެނގި އަހާލިއެވެ. (ނުނިމޭ)


ޔުއެފާއިން ސިޓީ ސަސްޕެންޑް ކުރި މައްސަލައިގައި ގޮތް ނިންމުން ޖުލައި މަހު – Dhen.mv\nޔުއެފާއިން ސިޓީ ސަސްޕެންޑް ކުރި މައްސަލައިގައި ގޮތް ނިންމުން ޖުލައި މަހު\nJune 11, 2020 - 7:34 pm\nޔޫރަޕްގެ މުބާރާތްތައް ނުކުޅެވޭ ގޮތަށް ޔޫރަޕްގެ ފުޓްބޯޅަ އިދާރާއިން މެންޗެސްޓާރ ސިޓީ ސަސްޕެންޑް ކުރި މައްސަލައިގައި ކޯޓް އޮފް އާބިޓްރޭޝަން ފޯ ސްޕޯޓްސް (ސީއޭއެސް) އިން ގޮތެއް ނިންމުން އަންނަ ޖުލައި މަހަށް ތާވަލުކޮށްފިއެވެ.\nޔުއެފާއިން މިދިޔަ ފެބްރުއަރީގައި އިނގިރޭސި ޗެމްޕިއަން މެންޗެސްޓަރ ސިޓީ ދެ އަހަރަށް ސަސްޕެންޑްކުރީ ފައިނޭންޝިއަލް ފެއާ ޕްލޭގެ ގަވާއިދާއި ޚިލާފު ވެފައިވާތީއާއި ޔުއެފާ ކްލަބް ލައިސަންސިންގައި މަކަރު ހަދާފައި ވާތީ އެވެ. ކުރިއަށް އޮތް ދެ އަހަރުގެ ޗެމްޕިއަންސް ލީގުން މެންޗެސްޓަ ސިޓީ ސަސްޕެންޑްކުރިއިރު، އެކުލަބު ވަނީ 30 މިލިއަން ޔޫރޯ އިން ޖޫރިމަނާ ވެސް ކޮށްފައެވެ.\nމެންޗެސްޓަރ ސިޓީން ވަނީ މި މައްސަލަ ކޯޓް އޮފް އާބިޓްރޭޝަން ފޯ ސްޕޯޓްސް (ސީއޭއެސް)ގައި އިސްތިއުނާފް ކޮށްފައެވެ. އިސްތިއުނާފް މައްސަލައިގެ އަޑުއެހުންތައް ސީއޭއެސްގައި ހޯމަ ދުވަހު ފެށިއިރު،މި މައްސަލައިގައި ގޮތެއް ނިންމުން ޖުލައި މަހުގެ ކުރީކޮޅަށް ތާވަލުކޮށްފައިވާ ކަމަށް މީޑިޔާ ރިޕޯޓުތައް ބުނެއެވެ.\nޔުއެފާގެ ތުހުމަތުތައް މެންޗެސްޓަރ ސިޓީން ދޮގުކުރަމުން އަންނައިރު، މީގެ ކުރިންވެސް ފީފާ ފައިނޭންޝިއަލް ފެއަރ ޕްލޭއާއި ޚިލާފުވެގެން އެކުލަބަށްވަނީ ފިޔަވަޅުއަޅާފައެވެ. އެ ފަހަރު 49 މިލިއަން ޕައުންޑުން ޖޫރިމަނާ ކުރުމަށް ފަހު، އެ އަހަރުގެ ޗެމްޕިއަންސް ލީގުގައި ވާދަކުރި ސިޓީގެ ސްކޮޑުގެ އަދަދު މަދުކުރަން ނިންމީއެވެ.\nމި ފަހަރުގެ މައްސަލަ ސީއޭއެސްއިން މިހާރު ބަލަމުން އަންނައިރު، އިނގިރޭސި އެފްއޭއިން ވެސް ވަނީ މިކަމުގެ ތެރެއަށް ވަދެފައެވެ. އެ އިދާރާއިންވެސް މި މައްސަލަ ބަލަމުން އަންއިރު، މިކަމަށް ޕްރިމިއަރ ލީގުގެ ގިނަ ކުލަބުތަކުން ތާއީދުކުރެއެވެ. އެފްއޭ އިން ކުރާ ތަހުގީގު ސިޓީގެ މައްޗަށް ސާބިތުވެއްޖެނަމަ، އެ ކްލަބުގެ އަތުން 2014 ވަނަ އަހަރުގެ ލީގު ތަށި ނެގުމުގެ ފުރުސަތު ވެސް އެބައޮތެވެ.


Islaamee ugoobaaiythah binaavefaivanee muhimmu usooluthakegge matheega | Mihaaru\nއިސްލާމީ އުގޫބާތްތައް ބިނާވެފައިވަނީ މުހިންމު އުސޫލުތަކެއްގެ މަތީގައި\n30 ނޮވެމްބަރ 2018 - 11:05\nއިސްލާމް ދީނުގައި ކަނޑައެޅިފައިވާ ހައްދުތަކާއި ޤިޞާޞްތައް ބިނާވެފައިވަނީ މުހިންމު އުސޫލުތަކެއްގެ މައްޗަށެވެ. މި އުސޫލުތައް ރަނގަޅަށް ދޭހަނުވާ މީހުން އިސްލާމްދީނުގެ ހައްދުތަކާއި މަރުގެ އުގޫބާތާ މެދު ވަރަށްގިނަ ބާތިލު ތުހުމަތުތައް ކުރަމުން ގެންދެއެވެ. ބައެއް މުސްލިމުން ވެސް މިފަދަ ތުހުމަތުތައް ކުރުމުގައި އެމީހުންނާ ބައިވެރި ވެއެވެ.\nމިކަމުން ސަލާމަތް ވުމަށްޓަކައި މި އުސޫލުތައް ދެނެގަތުން މުހިންމެވެ. ހަމައެއާ އެކު ބައެއް މުހިންމު މަފްހޫމަތައް، މިސާލަކަށް ހަރުކަށިކަމާއި، ހައްދުފަހަނައެޅުމާއި، ހައްގުތަކާ ޚިލާފުވުން ފަދަ މަފްހޫމްތައް ދެނެގަންނަން ޖެހެއެވެ. އަދި މި މަފްހޫމުތަކާ އިސްލާމީ އުގޫބާތްތަކާ އޮންނަ ގުޅުންތައް ވެސް ދެނެގަތުން މުހިންމެވެ.\nމި ދެންނެވި އުސޫލުތަކުގެ ތެރެއިން އެއް އުސޫލަކީ، ހައްދުތަކާއި ޤިޞާޞްއަކީ ކުށް ކުރާ މީހުން ދެވަނަ ފަހަރަކު އެކުށަށް އެނބުރި ދިޔަ ނުދިނުމަށާއި، ދެން ތިބި މީހުން ކުށެއް ކުރުމާ މެދު ހިޔާލު ކުރަންވެސް ބިރުގަންނުވާ ކަމެއް ކަމުގައި ވުމެވެ. ވީމާ އެއީ ފަރުދީ ފެންވަރުގައާއި ޖަމާއަތުގެ ފެންވަރުގައި ޖަރީމާތަކަށް އޮތް ހުރަހެކެވެ.\nދެވަނަ އުސޫލަކީ، އިސްލާމްދީނުގައި މިފަދަ ވަރުގަދަ ހައްދުތަކެއް ކަނޑައެޅިފައި ވާއިރު، އޮޅުމަކުން މީހަކަށް އުގޫބާތެއް ދެވިދާނެތީވެ މައްސަލަ ސާބިތު ކުރުމުގައި ކިތަންމެ ކުޑަ ނަމަވެސް ޝުބުހާއެއް އޮވެއްޖެ ނަމަ އުގޫބާތް ނުދީ ދޫކޮށްލަން ޖެހުމެވެ. ޝުބުހާގެ ތެރޭގައި ޖަރީމާގެ ޝަރުތުތަކުން ޝަރުތެއް ނުވަތަ ހެކިވެރިންގެ ޝަރުތު ތަކުން ޝަރުތެއް ފުރިހަމަ ކަމާ މެދު ޝައްކު ވުން، ނުވަތަ އުގޫބާތުގެ ހުކުމާ މެދު އިލްމުވެރިންގެ މެދުގައި އިޚްތިލާފު އުފެދިފައިވުން،، ނުވަތަ އިއުތިރާފުވާ ހާލަތުގައި ތެދު ބުނާ ކަމާ މެދު ޝައްކެއް އުފެދުން ފަދަ ކަންކަން ހިމެނެ އެވެ.\nތިން ވަނަ އުސޫލަކީ، ޝަރުއީ އުގޫބާތްތަކުގެ މަގުސަދަކީ، ކޮންމެހެން މީހުންގެ ގުނަވަންތައް ކެނޑުމާއި، މެރުމާއި، ރަޖަމްކުރުމާއި، ދަތި ހާލަތްތަކެއްގައި ބޭތިއްބުން ފަދަ ކަންކަން އޭގެ ޒާތުގައި ކުރުމެއް ނޫން ކަމެވެ. އެކަމަކު އެއީ މާތްސިފަތަކާއި ރިވެތި އަހުލާގު، މުޖުތަމަޢުގައި ފަތުރައި އެންމެންނަށް އަމަންއަމާންކަން ލިބިގެންވާ މާހައުލެއް އުފެއްދުން ކަމަށް ވުމެވެ.\nއެހެންކަމުން ހައްދުތައް ކަނޑައެޅިފައިވީ ނަމަވެސް މުޖުތަމައުގެ ހާލަތު ނިޔާކުރާ ގޮތުން އެ ތަންފީޒު ކުރުން ފަސްކުރެވިދާނެ އެވެ. ބަނޑުހައިހޫނުކަމާއި، ތަދުމަޑުކަން ފަދަ ކަންކަން މެދުވެރިވާ ހާލަތްތަކުގައި އެފަދަ ކަންކަމަކީ ހައްދު ސާބިތު ކުރުމަށް އޮތް ޝުބުހާއެއް ކަމުގައި ބަލައި، ހައްދުތައް (ވަގުތީ ގޮތުން) ތަންފީޒު ނުކޮށް ދޫކޮށްލެވިދާނެ ކަމުގެ މިސާލެއް ޢުމަރުގެފާނު ވަނީ އަމަލީ ގޮތުން ދައްކަވައިދެއްވާފަ އެވެ.\nހަމަ އެފަދައިން ހައްދުތައް ތަންފީޒު ނުކުރާ މުޖުތަމައެއްގައި އަލަށް އެކަން ފެށުމުގެ ގޮތުން ފިޔަވަޅަކުން ފިޔަވަޅަކުން ކުރިއަށް ގެންދިއުމުގެ ބޭނުމުގައިވެސް ހައްދުތައް ތަންފީޒު ކުރުން ފަސްކުރެވިދާނެ އެވެ. ހަތަރު ވަނަ އުސޫލަކީ، އުގޫބާތް ކަނޑައެޅިފައިވާ ކޮންމެ ޖަރީމާއެއްވެސް އުގޫބާތް ދެވޭ ފަދަ ޖަރީމާއެއް ކަމުގައި ވުމަށާއި، އެކަން ސާބިތު ކުރުމަށް ވަރަށް ދަތި އުދަގޫ ޝަރުތު ތަކެއް އިސްލާމީ ޝަރީއަތުގައި އޮތުމެވެ.\nމިސާލަކަށް ޒިނޭގެ ހައްދު ސާބިތު ކުރުމުގައި އިއުތިރާފުވުން އޮންނަ ގޮތާއި ހެކި ދެއްކުން އޮންނަ ގޮތުގެ ތަފްސީލުތަކަށް އެކަނި ބަލައިލުމުން ވެސް މިކަން ވަރަށް ސާފުކޮށް އެނގެއެވެ. މިއިން އެއްވެސް ކަމެއްގައި އެއްވެސް ވަރެއްގެ ޝުބުހާ އެއް އޮވެއްޖެ ނަމަ ކުށް ސާބިތެއް ނުވާނެ އެވެ.\nމިސާލަކަށް ކައިވެނީގެ ބޭރުން ބަލިވެއިނުމަކީ ވެސް ގިނަ އިލްމުވެރިން ވިދާޅުވާ ގޮތުގައި ޒިނޭކުރި ކަމުގެ ހެއްކެއް ނޫނެވެ. އެއީ އޭގައި ޝުބުހާއެއް އޮންނާތީ އެވެ. އެހެން އުގޫބާތްތަކުގައި ވެސް ސާބިތުވުން އޮތީ މިފަދަ ދަތި އުނދަގޫ ގޮތަކަށެވެ. ވީމާ އާޚިރުގައި އުގޫބާތް ތަންފީޒު ކުރެވިގެންދާނީ ވަރަށް ނާދިރު ހާލަތްތަކެއްގަ އެވެ. މިގޮތަށް މިކަން އޮތުމުގެ ބޭނުމަކީ މިފަދަ ވަރުގަދަ އުގޫބާތްތަކެއް އެ ހައްގު ނުވާ ފަރާތަކަށް އަދި ކިއެއްތަ، ހައްގުވާ ކަމާ މެދު ކިރިޔާ ޝައްކުވާ ފަރާތަކަށްވެސް ނުދިނުމެވެ.\nފަސްވަނަ އުސޫލަކީ، އިސްލާމީ ޝަރީއަތަކީ ހުރިހާ ޒަމާނަކާއި ހުރިހާ ތަނަކަށް ޢާންމު ޝަރީއަތެއް ކަމަށްވާއިރު، އަދި އިންސާނުން އެމީހުންގެ ނަފްސުތައް ކޮންޓްރޯލު ކުރުމުގައި އެކި މީހުން ތަފާތުވާ ހިނދު، ބަލިމަޑުކަމެއް ކުރިމަތިވެފައިވާ ނަފްސުތައް ބިރުގަންނުވާލާ ފަދަ ވަރުގަދަ އުގޫބާތްތައް ކަނޑައެޅިފައި އޮތުން މުހިންމު ވުމެވެ. އަދި އުގޫބާތް ހައްގުވާކަން (އެއްވެސް ޝުބުހާއެއް ނެތި) ކަށަވަރުވާ ފަރާތްތަކަށް އެ ވަރުގަދަ އުގޫބާތް ދިނުން މުހިންމު ވުމެވެ. އެއީ ކުށް ކުރާ މީހުންނާއި އެނޫން މީހުންގެ ހިތްތަކުގައި ކުށަށް އަރައިގަތުމަށް ބިރުވެރިކަން އުފެއްދުމެވެ.\nއިންސާނުންގެ ސުލޫކު ބަދަލު ކުރުމުގައި، ނަފްސާނީ ޢިލްމުގެ ނަޒަރިއްޔާ ތަކަށް ބަލައިލުމުން މިކަމުގެ މުހިންމުކަން ވަރަށް ރަނގަޅަށް ތަސައްވަރު ކުރެވޭނެ އެވެ. އެހެނީ ރަނގަޅު ސުލޫކު ވަރުގަދަ ކުރުމަށް ހިތްވަރު ދިނުން މުހިންމުވާ ފަދައިން ނުރަނގަޅު ސުލޫކު ބަލިކަށި ކުރަން އުގޫބާތް ދިނުން މުހިންމުވާތީ އެވެ. އިސްލާމީ އުގޫބާތްތަކަކީ މިގޮތުންބަލާއިރު އިންސާނީ ނަފްސުތަކާ އެންމެ މުނާސިބު، އަދި އެނަފްސުތައް އެންމެ ބޮޑަށް ހޭލައްވާލައި ކިޔަމަންތެރި ކޮށްލާ ފަދަ އުގޫބާތް ތަކެކެވެ.\nހަވަނަ އުސޫލަކީ، އުގޫބާތްތަކަކީ މުޅި އިސްލާމީ ނިޒާމުގެ ވަރަށް ކުޑަ ބައެއް ކަމުގައި ވުމެވެ. އިސްލާމް ދީނަކީ، އަގީދާއަކާއި އިބާދާތު ތަކަކާއި، ވަކި ހަމަތަކެއްގެ މަތިން ކުރާ މުއާމަލާތު ތަކަކާއި، ފުރިހަމަ އަހުލާގީ ސިފަތަކެއް އެކުލެވޭ އާންމު ނިޒާމެކެވެ. އުގޫބާތްތަކަކީ މިނިޒާމަށް މީހުން ތަބާ ކުރުވުމަށް ބާރުއެޅުމުގެ ގޮތުން އޭގައި ހިމެނޭ ބައެކެވެ.\nއެހެންކަމުން ޝަރީއަތުގައިވާ އުގޫބާތްތަކުގެ ވާހަކަ ދައްކާއިރު މުޅި ނިޒާމު އެކީ ފަހުމް ވާން ޖެހެއެވެ. އަދި ހައްދުތައް ގާއިމު ކުރުމުގައި މުޅި ނިޒާމު އެކީ ފުރިހަމަ ނުކުރެވޭ ނަމަ އެކިއެކި ހައްދުތައް ކަނޑައެޅުމުގެ މަގުސަދު ފުރިހަމައެއް ނުވާނެ އެވެ. ނަމަވެސް މިކަން ބަހަނާއަކަށް ހަދައި މުސްލިމުންގެ ކަންކަން އިންތިޒާމު ކުރަން ހަދާ ގާނޫނު ތަކުގައި އުގޫބާތްތައް ކަނޑައެޅިފައި ނުބޭއްވުމަށް އުޒުރު ދައްކައިގެން ނުވާނެ އެވެ. މިއީ ހަމައެކަނި އުގޫބާތްތައް ތަންފީޒު ކުރުމުގައި، އެކަމާ މެދު އިތުރަށް ވިސްނައި ޝަރުއީ ހަމަތަކުގެ މަތިން ދެވެން ހުރި ލުއިފަސޭހަތައް ދެވޭނެ ގޮތްތަކާ މެދު ގޮތް ނިންމަން ލިބޭ ފުރުސަތެކެވެ.\nހަތްވަނަ އުސޫލަކީ، ޝަރުއީ އުގޫބާތްތަކަކީ ރިވެތި އަޚްލާގަށް މަގުފަހި ކުރުމާއި، ކުރެވޭ ކުށްތަކުން ތައުބާވުމަށް އޮތް މަގެއް ކަމުގައި ވުމެވެ. އެހެނީ ހައްދުތައް ގާއިމު ކުރުމަކީ އާޚިރަތުގައި ލިބޭ އަޒާބުގެ ކައްފާރާ އެކެވެ. އަނެއްކޮޅުން ބަލާއިރު ހައްދުތައް ކަނޑައެޅުއްވި ފަރާތަކީ އެންމެހާ އިންސާނުން ހައްދަވައި ބޮޑުކުރެއްވި ރަސްކަލާނގެ ކަމުގައި ވުމުން އެފަރާތަށް ރުޖޫއަވާން ޖެހިއްޖެ ކަމުގެ އިހުސާސް މިފަދަ ވަރުގަދަ އުގޫބާތެއްގެ ސަބަބުން ލިބިގެންދާނެ އެވެ.\nއަށް ވަނަ އުސޫލަކީ، ވަރުގަދަ އަދި ހަރުކަށި އުގޫބާތްތަކަކީ ހަމައެކަނި އިސްލާމްދީނުގައި އޮންނަ ކަމެއް ކަމުގައި ނުވުމެވެ. ބާވާލެއްވި ހުރިހާ ދީންތަކެއްގައިވެސް އަދި ކިއެއްތަ ވަޟުޢީ ނިޒާމުތަކުގައިވެސް މެރުން ފަދަ ވަރުގަދަ އުގޫބާތްތައް ހިމެނެއެވެ.\nމި އިޝާރާތް ކުރެވުނު ކަންކަމަކަށް ބަލާއިރު އެނގި ހާމަވެގެންދާ ހަގީގަތަކީ އިސްލާމީ އުގޫބާތްތަކަކީ އޭގައި ކުށްވެރިންނަށް ހަރުކަށިކަން ދައްކައި ބިރުގެންނެވުން އޮންނަ ކަމެއް ކަމަށް ވިއަސް އެއީ އިންސާނީ ދިރިއުޅުމަށް ނުހަނު ބޭނުން ކަމެއް ކަމެވެ. މުޖުތަމައުގައި އަމަން އަމާންކަން ދަމަހައްޓައި، އެންމެންނަށް ބާއްޖަވެރި ދިރިއުޅުމެއް ގެނެސްދިނުމަށް ވަރަށް މުހިންމު ވަސީލަތެއް ކަމެވެ.\nމިސާލަކަށް ވައްކަމަކީ، އެހެން މީހުން ބުރަ މަސައްކަތުން ހޯދާފައިވާ މުދާކޮޅު ނުހައްގުން ނަގައި، މުޖުތަމަޢުގެ އަމާންކަން ގެއްލުވާލައި، ހިތްތަކަށް ބިރުވެރިކަމާއި ހާސްކަން ގެނުވާ ކަމެކެވެ. ވައްކަންކުރުން އާންމު ވެއްޖެ ނަމަ މި ބިރުވެރިކަމާއި ހާސްކަން އަބަދަށް ދެމިއޮންނާނެ އެވެ. މިކަމަށް އޮތް އެންމެ ފުރިހަމަ ހައްލަކީ އިސްލާމް ދީން މިކަމުގައި ކަނޑައަޅުއްވާފައިވާ "ހަރުކަށި" ހައްދު ގާއިމު ކުރުމެވެ. އެ ހައްދު ގާއިމު ކުރުމުން ކެނޑިގެން އެދާ އަތަކީ މުޖުތަމައަށް އަނިޔާވެރިވި އަތެކެވެ. އެއީ މުޖުތަމައުން އަނިޔާވެރި ގޮތެއްގައި ބުރިކޮށްލާ އަތެއް ނޫނެވެ. މަރަށް މަރު ހިފުމަކީ ވެސް ހަމަ މިފަދަ ކަމެކެވެ.\nވީމާ އިސްލާމީ އުގޫބާތްތައް ތަންފީޒު ކުރުމަކީ ހައްދުފަހަނަ އެޅުމެއް ނޫނެވެ. އެއާ ޚިލާފަށް އެއީ ﷲ ކަނޑައެޅުއްވި ހައްދުގެ ތެރޭގައި ދެމިތިބުމެވެ. ހައްދުފަހަނަ އެޅުމަކީ މިހައްދުތައް ގާއިމުނުކޮށް ތިބުމެވެ. ހަމައެފަދައިން، އިސްލާމީ އުގޫބާތްތަކަކީ ތަރައްގީ ވެފައިވާ ޒަމާނަކަށް ކަމުދާ އެއްޗެއް ނޫން ކަމަށް ނުވަތަ މިއީ އިންސާނީ ހައްގުތަކާ ހިލާފު ކަމެއް ކަމަށް ބުނާ ލާދީނީ ޚިޔާލަކީ އިސްލާމީ ނަޒަރުން ބަލާއިރު އެއަށް އެއްވެސް ބުރަދަނެއް ލިބިގެންވާ ޚިޔާލެއް ނޫނެވެ.\nސަބަބަކީ މިއުގޫބާތްތައް ދެވެނީ އެހެން ބައެއްގެ ހައްގުތަކަށް ނުވަތަ ﷲގެ ހައްގުތަކަކަށް އަރައިގަންނަ ބަޔަކަށް އެކަނި ކަމަށްވާތީ އެވެ. އަދި މި މީހުންނަށް މި އުގޫބާތްތައް ނުދެވޭ ނަމަ އެހެން މީހުންގެ ހައްގުތައް ގެއްލިގެންދާތީ އެވެ. އިންސާނީ ހައްގުތަކަކީ ހަމައެކަނި ކުށްވެރިންނަށް އޮންނަ އެއްޗެއް ނޫނެވެ. ޝަރުއީ ހައްދުތައް ގާއިމު ކުރުމަކީ އިންސާނީ ހައްގުތަކެއް ނިގުޅައިގަތުމެއް ނޫނެވެ. އަދި އެއީ ހައްދުފަހަނަ އެޅުމެއްވެސް ނޫނެވެ. ބައިނަލްއަޤުވާމީ މުއާހަދާތަކުގައި މުސްލިމުން ސޮއި ކުރަން ޖެހޭނީ ވެސް މުސްލިމުންނަށް ދޫ ނުދެވޭނެ ބައިތަކަށް އަމަލު ކުރަން ނުޖެހޭ ގޮތަށެވެ.\nދީން އިސްލާމް ޤުރުއާން ސުންނަތް\nވަރަށް މުހިއްމު ރަގަޅު މައުލޫމާތަކެއް ހުރި ލިއުމެއް\nރަނގަޅު ވާހަކައެއް، ހައްދުތައް ޤާއިމްކުރުމުގެ ގޮތުން ހައްދުތައް ތަންފީޒު ކުރަންވާނީ އެއްވެސް ޝައްކެތް ޝުބުހާއެއް ނެތް މިންވަރަށް ސާބިތުކުރުމަށްފަހު. އެކަމަކު މަރުގެ ހުކުމް ތަންފީޒު ނުކުރެވިގެން މިއުޅެނީ އެ މިންވަރަށް ސާބިތު ނުކުރެވިގެނެއްނޫން. ޣައިރު މުސްލިމުން ދެކެ ގަންނަ ބިރެއްގެ ބޮޑުކަމުން.\nދަންނަބޭކަލުން2ފަހަރު އެކައްޗެއް ނުކިޔާތީ މިކަހަލަ ލިޔުންތައް ކިޔަން ވެސް ފޫހިވޭ. 2008 ގައި ދެއްކި ވާހަކަ އެއް ނޫން 2013 ގައި ދެއްކީ، 2013 ގައި ދެއްކި ވާހަކަ އެއް ނޫން 2018 ގައި ދެއްކީ. ވަކި މީހަކަށް ނިސްބަތް ކުރަނީކީ ނޫން. ގިނަ ދަންނަ ބޭކަލުން ވާހަކަ ހުންނަނީ އެމީހާއަށް މަސްލަހަތު އޮންނަ ގޮތަކަށްކަން ވަރަށް ފާހަގަވޭ. އެހެންވެ ރަސޫލާގެ ހަދީސާއި ގުރުއާނުން އެނގޭ އެއްޗެއް މަ ގަބޫލު ކުރަނީ. މީސްމީހުންގެ ވާހަކައެއް އަޑު އަހަން ވެސް ފޫހިވޭ.\nމިފަދަ އިލްމީ ލިޔުންތައް ގިނަ ގިނައި ލިޔުއްވުން އެދެން. އަދި ވަކިން ހާއްސަ ގޮތެއްގައި ދަލީލުތަކާއި އެކު ގެނެސް ދެއްވުން އެދެން. ﷲ ޑރ. ސައުދުﷲ އަށާއި އަޅަމެން އެންމެ މުސްލިމުންގެ ފާފަތައް ފުއްސަވައި، ހެޔޮ ރަހުމައްލެއްވުން އެދި ދުއާކުރަން...


BREAKING | Covid Ge Nurahka Bodu, Ithuru 1697 Meehaku Fassi Vejje - Vaguthu\nރާއްޖޭން އިތުރު 1697 މީހަކު ކޮވިޑް-19 އަށް ފައްސިވެއްޖެއެވެ.\nހެލްތް ޕްރޮޓެކްޝަން އޭޖެންސީ (އެޗްޕީއޭ) އިން އާންމު ކޮށްފައިވާ ތަފާސް ހިސާބުތަކުން ދައްކާ ގޮތުގައި މިއަދު ފައްސިވެފައިވާ މީހުންގެ ތެރެއިން 677 މީހުން ފައްސިވެފައިވަނީ މާލެ ސަރަހައްދުންނެވެ. އަދި 680 މީހަކު އަތޮޅު ތެރޭގެ ރަށްތަކުން ފައްސިވެފައިވާއިރު، 60 މީހަކު ފައްސިވެފައިވަނީ ރިސޯޓުތަކުންނެވެ.\nއެޗްޕީއޭއިން ބުނީ، މިއަދު ފައްސިވެފައިވާ މީހުންނަކީ ފާއިތުވި 24 ގަޑިއިރު ކޮވިޑަށް ޓެސްޓް ކުރި 7263 މީހުންގެ ތެރެއިން ފައްސިވެފައިވާ މީހުން ކަމަށެވެ. އޭގެ ތެރެއިން 3269 ސުންކަކީ މާލެ ސަރަހައްދުން ނަގާފައިވާ ސުންކުތަކެވެ.\nމާލެ ސަރަހައްދުން ކޮވިޑަށް ފައްސިވާ މީހުންގެ އިންސައްތަ 21 އިންސައްތައިގައި އުޅޭއިރު، މިވަގުތު ރާއްޖޭގައި ކޮވިޑް ޖެހިފައި ތިބި މީހުންގެ އަދަދު ވަނީ 11,535 އަށް އަރާފައެވެ.\nރާއްޖޭން މިހާތަނަށް 112,628 މީހަކަށް ކޮވިޑް ޖެހިފައިވާއިރު، އޭގެ ތެރެއިން 100,811 މީހަކު ވަނީ ބަލިން ރަނގަޅުވެފައެވެ. އަދި މިވަގުތު 49 މީހަކަށް ހޮސްޕިޓަލުގައި ފަރުވާ ދެމުން އަންނައިރު، މިބަލީގައި ރާއްޖޭން 265 މީހަކު ވަނީ ނިޔާވެފައެވެ.\nމިހާތަނަށް ރާއްޖޭން އެންމެ ގިނަ މީހުން ފައްސިވެފައިވަނީ އިއްޔެއެވެ. އެގޮތުން އިއްޔެ 2،199 މީހަކަށް ކޮވިޑް ޖެހިފައިވާއިރު، ދެވަނަ އަށް އެންމެ ގިނަ މީހުން ފައްސިވެފައިވަނީ މިދިޔަ އަހަރުގެ މެއި މަހުގެ 20 ވަނަ ދުވަހުއެވެ. އެދުވަހު ރާއްޖޭން 2،194 މީހަކު ވަނީ ފައްސިވެފައެވެ.\nޖެނުއަރީ 21, 2022 23:08\nތީހަމަ ރަނގަލު ނަންބަރުބާ ނޫނީ ފޯކައިދޫ ދަތުރު ކުރިޔަ އޮތީމަ އައި ނަންބަރެއްބާ!\nޖެނުއަރީ 22, 2022 07:26\nއާއްމުންގެ ހިތުގައި ބިރުވެރިކަން އުފެދޭ ގޮތަށް ތިޔަ ހަބަރު ގެނެސް ދިނުން ހުއްޓާލާށެވެ. މިއީ މިހާރު ނޯމަލް އަރިދަފުސް ރޯގާ އަކާ ހުރި ތަފާތަކީ ކޮބައިހެއްޔެވެ. ދުނިޔޭގެ ގައުމުތަކުގައި މިކަން މިގޮތަށް ބަލައިގަންނަމުން ދާތަން ނުފެންނަނީހެއްޔެވެ.\nޖެނުއަރީ 22, 2022 10:31\nއަދަދުތަށް މަޢްޗަށް ދިޔަސް އިތުރު ފިޔަވަޅެއް ނެތް\nސްކޫލްތަކުގެ ކިޔެވުން މިވަގުތު އޮންލައިން ކުރުން ވަރަށް މުހިންމު އެއީ މިދުވަސްކޮޅުބަލިވުމާ ކޮންޓެކްޓް ގެ ސަބަބުން ސްކޫލަށް ނުދެވޭ ކުދިން ވަރށް ގިނަ އެހެންކަމުން މިވަގުތު އޮންލައިންކޮށް ގެންދާނަމަ ހުރިހާކުދިންނަށް ހަމަ ހަމަ ކޮށް ކިޔެވޭނެ ކަމަށް ގަބޫލް ކުރެވޭ\nއިންޝާﷲ ހާލަތު ބަދަލްވުމާެކު ސްކޫލަށް ކުދިން ނެރެވިދާނެ މިހާރު އަޅުގަނޑުމެންގެ ކުދިންކޮޅު ބަލިން ރައްކާތެރި ވުމަށް ކުރެވެން އޮތް އެންމެ މުހިންމު ކަންތަށް މީ ދުއާ ކުރުމާއެކު ސަބަބުތަކުގަ ހިފަންވެސް ޖެހޭ


Theyo boat gai dhivehi dhidha negi massala balanee | Mihaaru\nކަނޑުމަތިން ފެނުނު ރާއްޖޭގެ ދިދަ ނަގާފައިވާ ޓޭންކަރާއި އުތުރު ކޮރެއާގެ ޓޭންކަރު\nތެޔޮ ބޯޓުގައި ދިވެހި ދިދަ ނެގި މައްސަލަ ތަހުގީގު ކުރަނީ\n28 ފެބުރުއަރީ 2018 - 17:58 30 comments\nއުތުރު ކޮރެއާގެ ތެޔޮ ޓޭންކަރަކާއި ރާއްޖޭގެ ދިދަ ޖަހާފައިވާ ތެޔޮ ޓޭންކަރަކުން ކަނޑުމަތީގައި މަނާ މުއާމަލާތްތަކެއް ކުރަނިކޮށް ފެނިފައިވާ ކަމަށް ޖަޕާންގެ ފޮރިން މިނިސްޓްރީން ބުނެފައިވާއިރު އެ ބޯޓުގައި ދިވެހި ދިދަ ނަގާފައިވާ މައްސަލަ ވަރަށް ސީރިއަސްކޮށް ބަލައި ތަހުގީގު ކުރަމުން އަންނަ ކަމަށް ޑިފެންސް މިނިސްޓްރީން މިއަދު ބުނެފި އެވެ.\nޖަޕާނުގެ ފޮރިން މިނިސްޓްރީގެ ވެބްސައިޓުގައި ބުނެފައި ވަނީ ރާއްޖޭގައި ރަޖިސްޓްރީކޮށްފައިވާ ތެޔޮ ޓޭންކަރެއް ކަމަށްވާ ޝިން ޔުއާން 18 އާއި އުތުރު ކޮރެއާގެ ތެޔޮ ޓޭންކަރެއް ކަމަށްވާ ޗޮން މާން ސަން ފެނުނީ މި މަހުގެ 24 ވަނަ ދުވަހުގެ ރޭ ދަންވަރު، ޝަންހާއީގެ އިރުން 250 ކިލޯމީޓަރު ބޭރުން އުތުރު ޗައިނާ ކަނޑުގެ ސަރަހައްދުން ކަމަށެވެ.\nޖަޕާންގެ މެރިޓައިމް ސެލްފް ޑިފެންސް ފޯސްގެ ވައިގެ ސިފައިންނަށް މި ދެ އުޅަނދު ފެނުނީ ދެ އުޅަނދު އެކަތި އަނެކަތީގައި ބަނދެލައިގެން އޮވެ، ބޮކިތައް ދިއްލައިގެން، ޝައްކު ކުރެވޭ ފަދަ މުއާމަލާތްތަކެއް ހިންގާ ފަދަ ގޮތަކަށް ކަމަށް އެ ގައުމުގެ ފޮރިން މިނިސްޓްރީން ބުންޏެވެ.\nޖަޕާނުން މިހެން ބުނި ނަމަވެސް ޓްރާންސްޕޯޓު އޮތޯރިޓީން ވަނީ ރާއްޖެއާ އެއްވެސް ގުޅުމެއް އޮތް ބޯޓެއް ނޫން ކަމަށް ބުނެފަ އެވެ.\nJapan in bunyas ae Raajjey ge boat eh noon: Sarukaaru\nމިކަމާ ގުޅިގެން ޑިފެންސް މިނިސްޓްރީ ނެރުނު ނޫސް ބަޔާނެއްގައި ބުނީ މިހާތަނަށް ބެލިއިރު، ދިވެހި ދިދަ ނަގައިގެން ދަތުރު ކުރަމުން ދިޔަ އެ ބޯޓަކީ ރާއްޖޭގައި ރަޖިސްޓްރީކޮށްފައިވާ އަދި ރާއްޖެއަށް ނިސްބަތްވާ ބޯޓެއް ވެސް ނޫން ކަމަށެވެ. އަދި ރާއްޖެއަކީ ބޭރު ގައުމުތަކުގައި ދުއްވާ އުޅަނދުފަހަރު ރަޖިސްޓްރީކޮށްދޭ ގައުމަކަށް ނުވާތީވެ، އެ އުޅަނދުގައި ދިވެހި ދިދަ ބޭނުންކޮށްފައިވަނީ ގާނޫނާ ހިލާފަށް ކަމަށް ބަޔާނުގައި ބުންޏެވެ. އެހެންވެ، މިކަން ވަރަށް ސީރިއަސް މައްސަލައެއްގެ ގޮތުގައި ބަލަމުން ދާ ކަމަށް ޑިފެންސް މިނިސްްޓްރީން ބުންޏެވެ.\nއެ މިނިސްޓްރީން ބުނީ ރާއްޖޭގެ ދިދަ އަދި ނަން ބޭނުންކޮށްގެން މި ފަދަ މުއާމަލާތްތައް ހިންގުމުގެ ފުރުސަތުތައް ބަންދުކުރުމުގެ މަސައްކަތް ވެސް މިހާރު ކުރަމުން އަންނަ ކަމަށެވެ.\nއުތުރު ކޮރެއާއާ ދެކޮޅަށް އދ. އިން އަޅާފައިވާ ދަތިކުރުމުގެ ފިޔަވަޅުތަކުގެ ދަށުން، އުތުރު ކޮރެއާގެ އުޅަނދުތަކާ އެ ގޮތަށް ކަނޑުމަތީގައި މުއާމަލާތު ކުރުމަކީ މަނާ ކަމެކެވެ.\nފޮރިން މިނިސްޓްރީން މިއަދު ނެރުނު ބަޔާނެއްގައި ބުނީ އުތުރުކޮރެއާ ގުޅޭގޮތުން އދ. އިން ކަނޑައަޅާފައިވާ ހުރިހާ ގަރާރުތައް ތަންފީޒު ކުރުމަށް ރާއްޖޭން ވަރަށް އިސްކަންދޭ ކަމަށެވެ. އަދި ޖަޕާނުގެ ފޮރިން މިނިސްޓްރީން ބުނާ މި ވާހަކަތައް ވަރަށް ސީރިއަސްކޮށް ރާއްޖޭން ބަލާނެ ކަމަށް ވެސް އެ ބަޔާނުގައި ބުނެފައި ވެ އެވެ.\nޖަޕާނުގެ ފޮރިން މިނިސްޓްރީން ބުނާގޮތުން ރާއްޖޭގެ ޓޭންކަރުން އެއްޗެއް ބަރުކުރި އުތުރު ކޮރެއާގެ އުޅަނދަކީ އެމެރިކާ އިން ވެސް ދަތިކުރުމުގެ ފިޔަވަޅު އަޅާފައިވާ އުޅަނދެކެވެ. އުތުރު ކޮރެއާގެ އެ އުޅަނދު ފެނުނު އިރު އޮތީ އޭގެ އަސްލު ނަން ފޮހެލައިފަ އެވެ.\nއިތުރު ލިޔުންތައް ފޮރިން މިނިސްޓްރީ ރާއްޖެ-ޖަޕާން ޑިފެންސް މިނިސްޓްރީ މެރިޓައިމް ސެކިއުރިޓީ ދިވެހި ގައުމީ ދިދަ ޖަޕާން އުތުރު ކޮރެއާ ޝިޕިން ތެޔޮ އުފުލުން ސަރުކާރު\n"ބޯޓުގެ މައްސަލައިގައި ހަރުކަށި ފިޔަވަޅު އަޅާނަން"\nތެޔޮ ބޯޓުގައި ބޭނުންކުރީ ރާއްޖޭގެ ނަންބަރެއް ނޫން


March gai council Inthihaabu onnaane: EC\nއިލެކްޝަން ކޮމިޝަންގެ ރައީސް އަހުމަދު ޝަރީފު މަޖިލިސް ކޮމެޓީއެއްގައި-- ފޮޓޯ: ސަން\nމާޗުގައި ކައުންސިލް އިންތިހާބު ބާއްވަން އީސީ އޮތީ ފުރިހަމައަށް ތައްޔާރުވެފައި: ޝަރީފް\n24 ޑިސެމްބަރ 2020 - 14:32:44\nއަންނަ މާޗް މަހުގެ ތެރޭގައި ލޯކަލް ކައުންސިލް އިންތިހާބު ބޭއްވުމަށް އިލެކްޝަންސް ކޮމިޝަން (އީސީ) އޮތީ ފުރިހަމައަށް ތައްޔާރުވެފައި ކަމަށް އެ ކޮމިޝަންގެ ރައީސް އަހުމަދު ޝަރީފް ވިދާޅުވެއްޖެ އެވެ.\nޝަރީފް މިއަދު "ސީއެންއެމް" އަށް ވިދާޅުވީ އަންނަ މާޗު މަހުގެ ހައެއް ނުވަތަ 23 ގައި އިންތިހާބު ބާއްވުމަށް އީސީން މަސައްކަތް ކުރަމުން އަންނަ ކަމަށާއި އެގޮތުން އެ އިންތިހާބަށް ވާންޖެހޭ ހުރިހާ ތައްޔާރީއެއް ވެސް ނިމިފައިވާ ކަމަށެވެ.\nޝަރީފް ވިދާޅުވީ މާޗް މަހުގެ ހަ ވަނަ ދުވަހު އިންތިހާބު ބާއްވަން އިދާރީގޮތުން ކޮމިޝަނުން ހުރިހާ ތައްޔާރީތަކެއްވުމަށް ފަހު ވަނީ އެޗްޕީއޭއާއެކު މަޝްވަރާކޮށްފައި ކަމަށެވެ. އެގޮތުން ސިއްހީ ކުއްލި ނުރައްކަލުގެ ހާލަތު ނިމުމަކަށް ގެނެވޭނީ ކޮންއިރަކުތޯ ބެލުމަށް އެ ބައްދަލުވުން ބޭއްވިއިރު ޝަރީފް ވިދާޅުވީ އެ ބައްދަލުވުމުން ވެސް އެއް ނަތީޖާއަކަށް ވާސިލުވެވިފައި ނުވާ ކަމަށެވެ.\nޝަރީފް ވިދާޅުވީ ސިއްހީ ކުއްލި ނުރައްކަލުގެ ހާލަތު އަދި އުވާލެވެން ނެތް ކަމަށާއި އަދި އުވާލެވޭނެ ސީދާ ދުވަހެއް ވެސް ނޭނގޭ ކަމަށް އެޗްޕީއޭ އިން ބުނެފައިވާ ކަމަށެވެ. އަދި އެކަމުގެ މަޝްވަރާތައް ތަޖުރިބާރުންނާއެކު ކުރަމުން އަންނަ ކަމަށް ވެސް ވިދާޅުވި އެވެ.\nއިންތިހާބު އަންނަ އަހަރަށް ފަސްކޮށްފައިވާއިރު އަދިވެސް އިންތިހާބަށް ކެމްޕެއިން ކުރުމުގެ ފުރުސަތު ދީފައެއްނުވެ އެވެ. އަދި އިކޮޅު ޕީޕީއެމް ޕީއެންސީ ކޯލިޝަނުން އަންނަނީ ކެމްޕެއިން ކުރުމުގެ ފުރުސަތު ނެތުމުން އެކަމުގެ ކަންބޮޑުވުން ފާޅުކުރަމުންނެވެ.\nލޯކަލް ކައުންސިލް އިންތިހާބުއީސީ


ރާއްޖޭގައި ކޯވިޑުން ރަނގަޅުވި މީހުންގެ ނިސްބަތް 91 ޕަސެންޓުގައި – Dhuvas Online\nރާއްޖޭގައި ކޯވިޑުން ރަނގަޅުވި މީހުންގެ ނިސްބަތް 91 ޕަސެންޓުގައި\nރާއްޖެއިން ކޯވިޑް-19 ޖެހުނު މީހުންގެ ތެރެއިން 91 ޕަސެންޓު މީހުން ރަނގަޅުވެއްޖެ އެވެ.\nއެޗްޕީއޭގެ އެންމެ ފަހުގެ ތަފާސް ހިސާބުތައް ދައްކާގޮތުގައި އިއްޔެގެ ނިޔަލަށް ރާއްޖެއިން ކޯވިޑް ޖެހިފައިވަނީ 11،391 މީހުންނަށެވެ.\nއޭގެ ތެރެއިން 10،428 މީހުން ރަނގަޅުވެފައިވެ އެވެ. އެއީ ބަލި ޖެހުނު މީހުންގެ ތެރެއިން 91.4 ޕަސެންޓު މީހުންނެވެ.\nކޮންމެ ދުވަހަކު ކޯވިޑުން ރަނގަޅުވާ މީހުންގެ އަދަދު ގާތްގަނޑަކަށް 50 އަށް އަރަ އެވެ. އިއްޔެ ބަލިން ރަނގަޅުވެފައިވަނީ 45 މީހުންނެވެ.\nކޯވިޑް ޖެހޭ މީހުން ބަލިން ރަނގަޅުވި ކަމަށް ނިންމަނީ ޕޮސިޓިވްވާތާ 21 ދުވަހަށް ބެލުމަށް ފަހު އެވެ. ޕޮސިޓިވްވާ މީހުންގެ ތެރެއިން ބަލިން ރަނގަޅުވިތޯ ބަލަން މިހާރު ކޯވިޑަށް ޓެސްޓު ކުރަނީ އުމުރުން ދުވަސްވީ މީހުންނާއި ދިގު މުއްދަތަކަށް ބޭސްފަރުވާ ކުރާ މީހުންގެ ތެރެއިން ޕޮސިޓިވްވާ މީހުންނެވެ.\nމީގެ އިތުރުން ރާއްޖެއިން ބޭރުން އަންނަ މީހުންނާއި މާލެއިން އަތޮޅުތަކަށް ދާ މީހުންގެ އިތުރުން ރިސޯޓުތަކުން ރަށްރަށަށް ދާ މީހުން ކަރަންޓީން ފުރިހަމަ ކުރުމުން ކޯވިޑަށް ޓެސްޓު ކުރެ އެވެ.\nއެޗްޕީއޭއިން އާންމުކޮށްފައިވާ މައުލޫމާތުތަކަށް ބަލާއިރު މިވަގުތު ބައްޔަށް ފަރުވާ ދެމުން ދަނީ 919 މީހުންނަށެވެ. އޭގެ ތެރެއިން ހޮސްޕިޓަލްގައި އޭޑްމިޓްކޮށްގެން 38 މީހަކަށް ފަރުވާ ދެމުން ދާއިރު އައސީޔޫގައި ފަރުވާ ދެމުން ދަނީ އެންމެ މީހަކަށެވެ.\nއައިސޮލޭޝަން ފެސިލިޓީތަކުގައި ޕޮސިޓިވް މީހުންގެ ތެރެއިން 329 މީހުން ތިބި އިރު އެންމެންގެ ހާލު ރަނގަޅު ކަމަށް އެޗްޕީއޭއިން ބުނެ އެވެ. އާންމުކޮށް ކޯވިޑް-19 ގައި ހާލު ސީރިއަސްވެ ފުރާނައަށް ގެއްލުންވާ މީހުންނަކީ އުމުރުން ދުވަސް ވީ މީހުންނާއި ދިގު މުއްދަތަކަށް ބޭސް ފަރުވާ ކުރާ މީހުންނެވެ.\nއެޗްޕީއޭއިން ބުނީ ރާއްޖެއިން ކޯވިޑް ޖެހޭ މީހުންގެ ބޮޑު ޕަސެންޓަކީ ދިފާއީ ނިޒާމު ވަރުގަދަ ޒުވާން އުމުރު ފުރާގެ މީހުން ކަމަށެވެ.\nމިހާތަނަށް ރާއްޖެއިން ކޯވިޑް ޖެހުނު މީހުންގެ ތެރެއިން މަރުވެފައިވަނީ 37 މީހުންނެވެ.\nހަމަލާ ދޭން ރޭވީ ތިމަރަފުށީގައި ބާއްވާ ކުޑަކުދިންގެ ހަވީރަކަށް ނޫން: ފުލުހުން\nފޮޓޯ: ލޮނުޒިޔާރަތް ޕާކު ހުޅުވުން\nއަންނަދައުރުގައިވެސް އެމެރިކާގެ ރައީސްގެ މަގާމުގައި ހުންނަވާނީ ޓްރަމްޕު: ޕޮމްޕެއޯ\nވެނުއާޓޫގައި ކޮވިޑްގެ ފުރަތަމަ ކޭސް، ގައުމުން ބޭރުން އައި މީހެއްގެ ފަރާތުން ފެނިއްޖެ


Ooredoo in hihsaa eh vihkaanee 30rf Ah!\nމި މަހުގެ 30 އިން ފެށިގެން ހިއްސާ ވިއްކޭނެ\nއެންމެ މަދުވެގެން ގަނެވޭނީ 50 ހިއްސާ\nކުންފުނީގެ 41 ޕަސެންޓް ހިއްސާ ވިއްކާނެ\nދުނިޔޭގެ އެންމެ މަޝްހޫރު އެއް ޓެލެކޮމް ކުންފުނި ކަމަށްވާ އުރީދޫގެ ފަރާތުން ރާއްޖޭގައި ހިންގާ، އުރީދޫ މޯލްޑިވްސްގެ ހިއްސާއެއް ރާއްޖޭގެ ހިއްސާގެ ބާޒާރުގައި އާންމުންނަށް ވިއްކާނީ 30ރ. އަށް ކަމަށް އެ ކުންފުނިން ހާމަކޮށްފި އެވެ.\nއުރީދޫގެ ހިއްސާ ވިއްކުމާ ބެހޭ ގޮތުން އެ ކުންފުނިން ނެރެފައިވާ "ޕްރޮސްޕެކްޓާސް" ގައި ވާގޮތުން ހިއްސާ ވިއްކަން ހުޅުވާލާނީ މި މަހުގެ 30 ވަނަ ދުވަހު އެވެ. މިގޮތުން ހިއްސާއެއް 30ރ. އަށް ވިއްކާއިރު، އެ ކުންފުނީގެ 41 ޕަސެންޓް ހިއްސާ އާއްމުންނަށް ވިއްކާނެ އެވެ. އަދި ހިއްސާ ވިއްކައިގެން 1.7 ބިލިއަން ރުފިޔާ ލިބޭނެ ކަމަށް އެ ކުންފުނިން ވަނީ އަންދާޒާކޮށްފަ އެވެ.\nއުރީދޫ މޯލްޑިވްސްއިން ކަނޑައަލާފައިވާ ގޮތުގައި ހިއްސާ ގަންނަ ފަރާތަކުން އެންމެ މަދުވެގެން 50 ހިއްސާ ގަންނަން ޖެހެ އެވެ. އަދި އާންމު ފަރުދުންގެ އިތުރަށް ކުންފުނިތަކާއި ޕާޓްނަޝިޕް ކޯޕަރޭޓިވް ސޮސައިޓީ އަދި އެސޯސިއޭޓްސް އަށް ވެސް އެ ކުންފުނީގެ ހިއްސާ ގަނެވޭނެ އެވެ.\nއުރީދޫ މޯލްޑިވްސްއިން ރާއްޖޭގައި ހިއްސާ ވިއްކަން ނިންމައި، ރާއްޖޭގެ ސްޓޮކް އެކްސްޗޭންޖުގައި ލިސްޓު ކޮށްފައިވަނީ މިދިޔަ އަހަރުގެ އޮކްޓޫބަރު 13 ވަނަ ދުވަހު އެވެ.\nކުންފުނީގެ މާލީ އުސްއަލިތައް:\nކަސްޓަމަރުންގެ އަދަދު 29.9 ޕަސެންޓް އިތުރުވެފައިވޭ\nމިދިޔަ އަހަރުގެ ސާފު ފައިދާއަށް 491.3 މިލިއަން ރުފިޔާ\n2016 ގެ ޑިވިޑެންޑްގެ ގޮތުގައި 406.5 މިލިއަން ރުފިޔާ\nއުރީދޫ ގްރޫޕުގެ ޗެއާމަން ޝައިހު އަބްދުﷲ ބިން މުހައްމަދު ބިން ސައުދު އަލްތާނީ އެ ހަފްލާގައި ވިދާޅުވީ ވޭތުވެދިޔަ ހަ އަހަރު ދުވަހަށް ބަލާއިރު އުރީދޫ ގްރޫޕަކީ އެންމެ ރަނގަޅަށް ކުރިއަރަމުންދާ ކުންފުނި ކަމަށެވެ. އަދި ރާއްޖޭގައި ހިއްސާ ވިއްކުމަކީ ކާމިޔާބު ފިޔަވަޅެއް ކަމަށް އޭނާ ވަނީ ވިދާޅުވެފަ އެވެ.\nއުރީދޫ ގްރޫޕަކީ ޓެލެކޮމް ދާއިރާ ދުނިޔޭގައި އެންމެ ފުންނާބު އުސް އެއް ކުންފުންޏެވެ. މި ކުންފުނިން އެފްރިކާ އާއި މެދުއިރުމަތީގައި ހިދުމަތް ދެމުން ގެންދެ އެވެ. މިގޮތުން އޮމާން އާއި ފަލަސްތީން އަދި އިރާގުގެ ހިއްސާގެ ބާޒާރުގައި ވަނީ ލިސްޓް ކޮށްފަ އެވެ.\nއުރީދޫން ވަނީ ހިއްސާ ވިއްކުމާ ބެހޭ ގޮތުން މައުލޫމާތު ދިނުމަށް މާދަމާރޭ ހާއްސަ ރަސްމިއްޔާތެއް ބާއްވަން ނިންމާފަ އެވެ. އެ ކުންފުނިން ބުނެފައިވާ ގޮތުގައި ހިއްސާ ވިއްކުން ބަންދުކުރާނީ މެއި މަހުގެ 28 ވަނަ ދުވަހު އެވެ.


Messi ge landu thakun Barcelona alun dhe vana ah | Mihaaru\nލެގަނޭސް ކުޅުންތެރިޔަކު ކައިރިން މެސީ (ކ) ބޯޅަ ހިފައިގެންދަނީ.-- ފޮޓޯ: އޭއެޕްޕީ\n20 ފެބުރުއަރީ 2017 - 09:01\nރޭގެ މޮޅާ އެކު ލީގު އެއް ވަނައިގައި އޮތް ރެއާލް މެޑްރިޑަށް ވުރެން ދެ މެޗު އިތުރަށް ކުޅެ ބާސެލޯނާ ވަނީ އެ ޓީމާ އެއް ޕޮއިންޓަށް ގާތަށް ޖެހިލައިފަ އެވެ. ރެއާލް އެއް ވަނައިގައި އޮތީ 21 މެޗުން 52 ޕޮއިންޓާ އެކު އެވެ. ދެ ވަަނައިގައި ބާސެލޯނާ އޮތީ 23 މެޗުން 51 ޕޮއިންޓް ހޯދައިގެންނެވެ. ބާސެލޯނާ ރޭ މޮޅުވުމުން ސެވިއްޔާ ވަނީ ތިން ވަނަ އަށް ވެއްޓިފަ އެވެ. އެ ޓީމަށް 23 މެޗުން ލިބިފައިވަނީ 49 ޕޮއިންޓެވެ.\nރޭގެ މެޗު ފެށިގެން ހަތަރު ވަނަ މިނިޓްގައި މެސީ ވަނީ ބާސެލޯނާ އަށް ލީޑު ނަގައިދީފަ އެވެ. ފުރަތަމަ ހާފް ނިމުމުގެ ކުރިން ލީޑުފުޅާކުރަން ބާސެލޯނާ އަށް ގިނަ ފުރުސަތުތަކެއް ލިބުނު ނަމަވެސް ބޭނުމެއް ނުކުރެވުނެވެ. ބާސެލޯނާ ހުއްޓުވީ ލެގަނޭސްގެ ކީޕަރު އިއާގޯ ހެރެރީން އެވެ.\nލެގަނޭސް އަށް އެއްވަރު ކޮށްދިނީ މެޗުގެ 71 ވަނަ މިނިޓްގައި އުނައި ލޮޕޭޒް އެވެ. އޭނާ މި ލަނޑު ޖެހީ ބާސެލޯނާގެ ސާޖީ ރޮބާޓޯ އަތުން ހެދުނު ގޯހެއްގެ ފައިދާ ނަގައިގެންނެވެ.\nމެސީ ބާސެލޯނާ މޮޅުކޮށްދިން ލަނޑު ކާމިޔާބުކުރީ މެޗުގެ އިތުރު ވަގުތުގައި ލިބުނު ޕެނަލްޓީ އަކުންނެވެ. މި ޕެނަލްޓީ އަކީ ލެގަނޭސް ކުޅުންތެރިއަކު އެ ޓީމުގެ އޭރިއާ ތެރެއިން ބާސެލޯނާގެ ނޭމާ އަށް ފައުލުކުރުމުން ރެފްރީ ދިން ޕެނަލްޓީ އެކެވެ.\nރޭގެ މެޗުގައި ވެސް ބާސެލޯނާގެ ފަރާތުން އެ ޓީމު ކުރިން ދައްކަމުން އައި މޮޅު ކުޅުން ފެނިފައިނުވެ އެވެ. ފާއިތުވި މެޗުތަކުގައި ބާސެލޯނާގެ ކުޅުން ދަށްވުމުން އެ ޓީމުގެ ކޯޗު ލުއިސް އެންރީކޭ އަށް ގިނަ ބައެއްގެ ފާޑުކިޔުން ވަނީ އަމާޒުވެފަ އެވެ.\nރޭގެ މެޗަށް ފަހު އެންރީކޭ ބުނީ ފާޑުކިޔުންތަކަށް އޭނާ ސަމާލުކަން ނުދެކޭ ކަމަށެވެ.\nރިޕޯޓްތައް ބުނާގޮތުން އެންރީކޭ މި ސީޒަނަށް ފަހު ބާސެލޯނާ ކޯޗުކަމުން ވަކިވާނެ އެވެ. އެ ޓީމާ ދެން ހަވާލުވާނެ ކަމަށް ބެލެވިފައިވަނީ ސެވިއްޔާގެ ކޯޗު ޖޯޖް ސަމްޕައޮލީ ނޫނީ އެވަޓަންގެ ކޯޗު ކުރިން ބާސެލޯނާ އަށް ކުޅެފައިވާ ރޮނާލްޑް ކޫމަން އެވެ.\nއިތުރު ލިޔުންތައް ބާސެލޯނާ ސްޕެނިޝް ލީގް ފުޓްބޯޅަ


DSLR lens elhuvey phone eh hadhanee | Mihaaru\nޑީއެސްއެލްއާރް ލެންސް އެޅުވޭ ފޯނެއް ހަދަނީ\n08 ނޮވެމްބަރ 2018 - 07:272comments\nސްމާޓްފޯނެއް އޮތިއްޔާ ކޮންމެހެން މޮޅު ކެމެރާއެއް ބޭނުމެއް ނުވެއެވެ. އެކަމަކު މަތީ ފެންވަރުގެ ފޮޓޯ ނަގަން ބޭނުމިއްޔާ ލެންސް ބޮޑުވި ވަރެއް ރަނގަޅުވާނެ އެވެ. އެކަމަށް ފުރުސަތުދޭނެ ކެމެރާ ފޯނެއް ބާޒާރަށް ނެރެން ތައްޔާރުވަނީ އެވެ.\nޗައިނާގެ ކުންފުންޏެއްކަމަށްވާ ޔޮންގްނުއޯއިން އުފައްދާފައިވާ ވައިއެން450 އަކީ ސްމާޓްފޯންގެ ސިފަތަކަށް ފެތޭ ކެމެރާއެކެވެ. އެންޑްރޮއިޑާ ގުޅެއެވެ. ކެނަންގެ ކެމެރާ ލެންސްތައް ވެސް މިއަށް ހެޔޮވަރެވެ. އެންޑްރޮއިޑް 7.1 މީގައި ބަރާބަރަށް މަސައްކަތްކުރެއެވެ. އިންޓާނަލް ސްޓޯރޭޖްގައި 32 ޖީބީ ހުރެ އެވެ. މީގެ އިތުރަށް ރެމްގައި 3ޖީބީގެ ބާރު ހިމެނެއެވެ. މި ކެމެރާ މަސައްކަތްކުރަނީ ކޮލްކޮމް އޮކްޓާ ކޯ ޕްރޮސެސަރެއްގެ އެހީގައެވެ.\nފޮޓޯނަގާ މީހުންނަށް މި ކެމެރާގެ އެންމެ ހިތްގައިމު ކަމަކަށްވާނީ މީގެ މޫނުމަތީގައި ހުންނަ 8 މެގަޕިކްސަލް ކެމެރާ ފަސޭހައިން ބޭނުންކުރެވުމުގެ އިތުރަށް ކެނަންގެ އީއެފް ކެމެރާ ލެންސް ގުޅުވާލެވޭތީއެވެ. މީގެ ސަބަބުން މި ކެމެރާއަށް އަޅާފައިވާ ޕެނެސޮނިކް އެމްއެފްޓީ ސީމޯސް ސެންސަރުގެ 18 މެގަޕިކްސެލްގެ ކެމެރާއަށް އިތުރު ބާރެއް ލިބިދެއެވެ. މި ކެމެރާއަށް އިތުރު ފުރިހަމަކަމެއް ލިބެނީ5އިންޗީގެ ފުލް އެޗްޑީ މަލްޓި ޓަޗް ޑިސްޕްލޭއިންނެވެ.\nޔޮންގްނުއޯ ކުންފުނިން ބުނި ގޮތުގައި މި ކެމެރާއަށް ވައިފައިއާއި 3ޖީ ނުވަތަ 4ޖީ ލިބޭނެއެވެ. ވައިއެން450 ފައްކާކޮށްފައިވާ ގޮތުން މިއިން 4ކޭ ފެންވަރުގެ ވީޑިއޯ ނެގޭނެ ކަމަށާއި ދެ މައިކްރޮފޯނާއި، ޖީޕީއެސްއާއި ލެޑް ފްލޭޝް މޮޑިޔުލްއާއި 3.5މިލިމީޓަރުގެ ހެޑްފޯން ޖެކެއް މީގައި ހިމެނޭނެކަމަށް ވެސް އެ ކުންފުނިން ބުންޏެވެ. އެކަމަކު ދެރައީ ވައިއެން450 ބާޒާރަށް ނެރޭނެ ދުވަހެއް އެ ކުންފުނިން ހާމަކޮށްފައިނުވާތީއެވެ.\nއިތުރު ލިޔުންތައް ފޮޓޯގްރަފީ


Biography of ibn Taimiyya 5\nފުރަތަމަ ޞަފްޙާMujahidhBiography of ibn Taimiyya 5\nAruzam 11:26 PM\nއިމާމު އިބުނު ތައިމިއްޔާގެ ޙަޔާތްޕުޅުން ޞަފުޙާތަކެއް 5\nالفقير الي الرحيم – عبد الرحيم\nކޮންމެ ނަފުސަކީވެސް މަރުގެ ރަހަ ދެކޭނެ ނަފުސެކެވެ. އެގޮތުން ކޮންމެ އިންސާނެއްގެ ހަޔާތުގައިވެސް މަރާ ބައްދަލުކުރުމަކީ މިދުނިޔޭގެ ތަބީޢީ ޤާނޫނޫތަކުގެ ތެރެއިން އެއްޤާނޫނެވެ. ޝެއިޚުލް އިސްލާމް އިމާމު އިބުނު ތައިމިއްޔާ އަވަހާރަވީ އެކަލޭގެފާނު ޖަލުގައި ހުންނަވަނިކޮށެވެ. މިލާދީ ސަނަތުން 13 ޖުލައި 1326 އިން ފެށިގެން އެކަލޭގެފާނުގެ އަވަހާރަވުމާއި ހަމައަށް އެކަލޭގެފާނު ހުންނެވީ ޖަލުގައެވެ.\nއެދެމުގައި އެކަލޭގެފާނުގެ ގަލަންކޮޅާއި އަދި ލިޔެކިޔުމުގެ ސާމާނުތައް އެކަލޭގެފާނުގެ ކިބައިން ނިގުޅައިގަންނަންދެން އެކަލޭގެފާނު ވަރަށްގިނަ ލިޔުންތައް ލިޔުއްވާ ހެއްދެވިއެވެ. އަދި އޭގެފަހުންވެސް އެކަލޭގެފާނު ޖަލުގެ ފާރުތަކުގައި ގަލާއި އަދި ދެލި ބޭނުންކުރައްވައިގެން ލިޔުއްވާފައިވެއެވެ. "އަލް-ހަމަވިއްޔާ" ނުވަތަ "އައް-ތަދްމޫރިއްޔާ"މި ފޮތް ނަކަލު ކުރެވިފައިވަނީ ޖަލުގެ ފާރުތަކުންކަމަށް ޑރ.ޢަބްދުﷲ އައްޒާމް ލިޔުއްވާފައިވާ ލިޔުމެއްގައި ލިޔުއްވާފައިވެއެވެ.\nއެކަލޭގެފާނު ޖަލުގައި ހުންނަވަނިކޮށް އެކަލޭގެފާނު އާލަސްކަންފުޅު ޖެހިވަޑައިގަތެވެ. ނަމަވެސް ޢާންމުންގެ ފަރާތުން އަތުވެދާނެ ހަމަނުޖެހުންތަކެއްގެ ސަބަބުން ވެރިކަމުގައި ތިއްބެވި ފަރާތްތަކުން މިކަން ސިއްރުކުރިއެވެ. ނަމަވެސް އެކަލޭގެފާނު އާލަސްކަންފުޅުޖެހުމާއިމާ އަވަހާރަވެވަޑައިގަތުމާއި ދެމެދުގައި މާ ގިނަ ދުވަސްތަކެއް ނުވެއެވެ.\nއެކަލޭގެފާނު މިއާލާސްކަންފުޅުގައި އުޅުއްވަމުން އެކަލޭގެފާނުގެ ފަހު ނޭވާ މިދުނިޔެ މައްޗަށް ދޫކުރެއްވީ ޙިޖުރީ ސަނަތުން 728 ވަނަ އަހަރުގެ 20ވަނަ ވީ ޛުލްޤައިދާ މަހުއެވެ. އެއީ މިލާދީ ސަނަތުން 26 ސެޕްޓެމްބަރު 1328 ވަނައަހަރެވެ. މާތްﷲ އެކަލާގެފާނުގެ ފުރާނަފުޅަށް ހެޔޮރަޙުމަތް ލައްވައި އެކަލޭގެފާނަށް މަތިވެރިވެގެންވާ ނިޢުމަތްތައް ދެއްވާށިއެވެ.\nއެކަލޭގެފާނުގެ އަވަހާރަވުމުގެ ޚަބަރު ލިބުމުން މުޅި ދިމިޝްޤު ހުއްޓުމަކަށް އައެވެ. ފިހާރަތަކާއި ބާޒާރުތަކާއި މަދަރުސާތައް ބަންދުކުރެވުނެވެ. އެކަލޭގެފާނުގެ ފަސްދާނުލުމަށްޓަކައި މުޅި ދިމިޝްޤު ހާޒިރުވިއެވެ.\nމިކަން ބަޔާންކުރައްވަމުން އަލްޙާފިޡު އަލްމުޙައްދިޘް އިބުނު ކަޘީރު އެކަލޭގެފާނުގެ ތާރިޚު ފޮތްކަމުގައިވާ އަލްބިދާޔަތު ވައްނިހާޔަތުގައި ލިޔުއްވާފައިވެއެވެ.\n" މުޅި ސަހަރުވަނީ ހުއްޓުމަކަށް އައިސްފައެވެ. ސުލްތާނުގެ ނައިބެއް ޙާޒިރެއް ނުވެއެވެ. ދެން ޖަލުގެ ހިންގުމާ ހަވާލުވެ ހުރި ނައިބު އެކަލޭގެފާނުގެ މަރުގެ ތައުޒިޔާ ދެންނެވުމަށް އައިސް އެކަލޭގެފާނުގެ ކައިރީގައި އިށީންދެވަޑައިގަތެވެ. އަދި އިބުނު ތައިމިއްޔާގެ ގާތްމީހުންނާއި އަދި އެކަލޭގެފާނުގެ އަރިސް ބޭކަލުން ވަނުމަށްޓަކައި ދޮރުހުޅުވުމަށްފަހު އެބައިމީހުން ވެއްދިއެވެ. އެހުރިހާ ބޭކަލުން އެކަލޭގެފާނުގެ އަރިހަށް ވަދެ ކީރިތިކުރައްވައި އަދި އެކަލޭގެފާނުގެ ހަނދާން އާ ކުރައްވާ ހެއްދެވިއެވެ. ދެން އެބޭކަލުންވެގެން އެކަލޭގެފާނު ހިނަވައި ކަފުންކުރައްވަން ފައްޓެވިއެވެ. އެތަނަށް ވަނުމަށް ހުއްދަދެވުނީ އެކަލޭގެފާނު ހިނެވުމަށްޓަކައި ކޮންމެހެން ބޭނުންވާ ފަރާތްތައް އެކަންޏެވެ. އެބޭކަލުންގެ ތެރޭގައި އަޅުގަނޑުމެންގެ ޝައިޚު އަލްޙާފިޡު އަލްމިއްޒީއާއި އަދި އެނޫންވެސް ތަޤުވާވެރި މާތް ބޮޑެތި އިލްމުވެރި ބޭކަލުން ހިމެނިވަޑައިގަނެއެވެ. ޢިލްމުގެ އަހުލުވެރިންނާއި ތަޤުވާވެރި ބޭކަލުންނެވެ. ދެން އެބޭކަލުން އެކަލޭގެފާނުގެ ހަށިކޮޅާއެކު އުމަވީ މިސްކިތަށް ވަޑައިގަތެވެ. އެކަލޭގެފާނުގެ ޖަނާޒާއަށް އެތައްހާސްބަޔަކު ކުރިމަތިންނާއި ކަނާތުންނާއި އަދި ވާތްފަރާތުގަޔާއި އަދި ފަހަތުގައި އެތައްހާސްބަޔަކު ޖަމާވެފައިވެއެވެ. ދެން ކޮންމެވެސް މީހަކު ގޮވާލަމުން ދިޔައެވެ. " ސުންނަތުގެ އިމާމުންގެ ޖަނާޒާ އޮންނަން ޖެހޭނީ މިފަދައިންނެވެ. " އެޔާއެކު މީހުންތައް ރުއިމުގެ އަޑު އިވެމުން ދިޔައެވެ. އަދި މެންދުރުވަޤުތު ޖެހުމުން މެންދުރުނަމާދު ކުރުމަށްފަހު ނައިބު ޚަތީބު އެކަލޭގެފާނުގެ މައްޗަށް ކަށުނަމާދުކުރުމަށް ތެދުވެވަޑައިގެންފިއެވެ. މިސްކިތުގެ ޚަތީބު އެވަގުތު ވީ މިސްރުގައެވެ. ދެން ނައިބު ޚަތީބު ނަމާދު ކުރައްވަން ފެއްޓެވުމާއެކު އެވަގުތު މީސްތަކުން މިސްކިތުގެ ތެރެއަށްއެކި ދޮރުތަކުން ވަދެ މިސްކިތް ފުރާލިއެވެ. އަދި މިސްކިތުގެ ސަފުތައް އަލްޚައިލު ބާޒާރާއި ހިސާބަށް ހުއްޓެވެ. "\nއަލްޙާފިޡު އަލްބައްޒާރު އެކަލޭގެފާނުގެ ފޮތްކަމުގައި އަލް ޢުލަމާއުލް ޢުލިއްޔާގައި އެކަލޭގެފާނު ލިޔުއްވައެވެ.\n" މީސްތަކުންނަށް އެކަލޭގެފާނުގެ އަވަހާރަވުމުގެ ޚަބަރު ލިބުމާއެކު، އެކަލޭގެފާނުގެ ޖަނާޒާއަށް ދިޔުމަށް ބޭނުންނުވި އެއްވެސް މީހަކު ނެތެވެ. އަދި އެކަލޭގެފާނުގެ ޖަނާޒާގެ ކަންތައްތައް ފެށިގެން ނިމެންދެން އެބައިމީހުން ތިއްބެވެ. ނަތީޖާއަކަށްވީ ދިމިޝްޤުގެ ހުރިހާ ބާޒާރުތަކެއް ބަންދުކުރަންޖެހުމެވެ. އަދި ދިރިއުޅުމުގެ ހުރިހާކަމެއް އެދުވަހު ހުއްޓުމަކަށް އައެވެ. ގޮރުނުދޯރުން (ގަވަރުނަރުން)ނާއި، ވެރިންނާއި ޢިލްމުވެރިންނާއި، ފިޤުހުވެރިން އެކަލޭގެފާނުގެ ޖަނާޒާއަށް ޙާޒިރުވެވަޑައިގަތެވެ. އަދި އެއްވެސް ބަޔަކު ނައިސް ނުވާކަމަށް މީހުން ބުނަމުންދިޔައެވެ. އަހަރެންނަށް އެނގިފައިވާގޮތުން ތިންމީހަކު މެނުވީ ދިމިޝްޤުގެ ހުރިހާ އެންމެންވެސް ހާޒިރުވިއެވެ. އެތިންމީހުންނަކީ އިބުނުތައިމިއްޔާގެ ހަޔާތްޕުޅުގައި އެކަލޭގެފާނާއި ވަރަށް ދުޝްމަންކަން ބޭއްވި އެކަމުގައި މަޝްހޫރު ތިންމީހެކެވެ. އެބައިމީހުން ޙާޒިރުނުވެ ފިލީ އެބައިމީހުންގެ ފުރާނައަށް ބިރުން އެއްވެފައިވާ މީހުންގެ ކިބައިން ގެއްލުމެއް ލިބިދާނެތީއެވެ. "\nތާރީޚު ޢިލްމުވެރިން ބަޔާންކުރައްވާ ގޮތުގައި މި ޖަނާޒާއަށް އިމާމް އަޙުމަދުބިން ޙަންބަލްގެ ޖަނާޒާއަށް އެއްވި ވަރަށް މީހުން އެއްވިކަމަށް ބަޔާންކުރައްވައި އަޅާ ކިޔުއްވައެވެ. އެކަލޭގެފާނު އަވަހާރަވީ ޖަލުގައި ހުންނަވަނިކޮށްކަމަށްވާއިރު އަދި އެކަލޭގެފާނާއި ދެކޮޅަށް ސޫފީންނާއި އަދި އެނޫންވެސް ހަސަދަލައިގެން އުޅުނު ފަރާތްތައް އެދުވަސްވަރު ތަފާތު ވާހަކަތައް ފަތުރަމުން ދިޔުމާއެކުވެސް އެކަލޭގެފާނުގެ ޖަނާޒާއަށް އެކަލޭގެފާނުގެ ދެކޮޅުވެރިންނާއި އަދި އެތައްބަޔަކު ޙާޒިރުވުމުންވެސް އެނގެނީ އެކަލޭގެފާނަށް މީސްތަކުންގެ މެދުގައި އޮތް ލޯތްބާއި ހަމްދަރުދީއެވެ. އެކަލޭގެފާނު އެންމެ ފަހު ފަހަރު ޖަލުގައި ހޭދަކުރެއްވީ ދެ އަހަރާއި ތިންމަހެވެ. އަދި އެކި ފަހަރުމަތިން އެކިޖަލުތަކުގައި އެކަލޭގެފާނު5އަހަރު ހޭދަކުރައްވާފައިވެއެވެ.\nއެކަލޭގެފާނުގެ އަވަހާރަވި ޚަބަރު ފަހުން ލިބުނު މީހުންވެސް އެކަލޭގެފާނުގެ މަރުގެ ޚަބަރު ލިބުނުވަރަކުން އެކަލޭގެފާނަށް ދިޔައީ ކަށުނަމާދު ކުރަމުންނެވެ. އެގޮތުން މިޞްރާއި އިރާޤާއި ޝާމުގެ އެތައް ރަށްތަކެއްގަޔާއި ބަޞަރާއާއި އަދި ތިބްރީޒު ފަދަ ރަށްތަކުގައި އެކަލޭގެފާނުގެ މައްޗަށް ކަށުނަމާދުކުރެވުނެވެ.\nއެކަލޭގެފާނު ފަސްދާނު ލެވުނީ އެކަލޭގެފާނުގެ ބޭބޭފުޅު އަބްދުﷲގެ މަހަނާޔައި ޖެހިގެންނެވެ.\nމާތްﷲ އެކަލޭގެފާނުގެ ފުރާނަފުޅަށް ހެޔޮ ރަޙުމަތްލައްވައި ސުވަރުގޭގެ މަތިވެރިވެގެންވާ ނިޢުމަތްތަކުން ނިޢުމަތް ދެއްވާށިއެވެ. އެކަލޭގެފާނުގެ އިލްމުން ފުރިހަމަގޮތުގައި ފައިދާ ލިބިގަންނަ ބަޔެއްކަމުގައި އަޅުގަނޑުމެން ލައްވާ ދުނިޔެއާއި އާޚިރަތް ކާމިޔާބު ކުރާ ބަޔެއް ކަމުގައި އަޅުގަނޑުމެން ލައްވާށިއެވެ. އާމީން\nމިލިޔުމުގެ ކުރީގެ ބައިތައް ވިދާޅުވެލައްވާ\nދެން އަންނަ ލިޔުމެއްގައި\nއެކަލޭގެފާނުގެ ލިޔުއްވުންތަކުގައި ގެންގުޅުއްވާފައިވާ ވައްޓަފާޅިއާއި އެކަލޭގެފާނު ލިޔުއްވި ފޮތްތައް\nBiography Biography of Ibn Taimiyya Mujahidh